By online Desk .07 Mar, 2017\n1992 ഏപ്രില് 10. അര്‍ദ്ധരാത്രി 12.30. നെയ്യാറ്റിന്‍കര അമരവിളയില് നിന്ന് കൊല്ലം ചൈതന്യയുടെ നാടകവണ്ടി ചിറയിന്‍കീഴിലേക്കു തിരിച്ചു. നാടകാവതരണം കഴിഞ്ഞ ക്ഷീണത്തിലായിരുന്നു എല്ലാവരും. അടുത്ത കളിസ്ഥലത്തെത്തും മുമ്പ് ഒന്ന് കണ്ണടക്കാം എന്ന ആശ്വാസത്തിലാണവര്. പക്ഷെ നാടകസമിതി ഉടമകൂടിയായ ഉദയനും ഭാര്യ ഉഷയും ഉറങ്ങിയില്ല. അത്യാവശ്യം ചില കണക്കുകളും കാര്യങ്ങളുമായി ഇരിക്കുകയാണവര്. അത് തീര്‍ത്തിട്ട് മയങ്ങാം എന്ന വിചാരിച്ചിരിക്കുമ്പോഴാണ് പെട്ടെന്ന് ഒരു ശബ്ദം!.\nഉഷ പിന്നെ കണ്ണു തുറക്കുന്നത് തിരുവനന്തപുരം മെഡിക്കല് കോളേജിലെ പത്തൊമ്പതാം വാര്‍ഡില്... സമിതിയിലെ പിന്നണി പ്രവര്‍ത്തകരും അഭിനേതാക്കളും വീട്ടുകാരും ബന്ധുക്കളും ഒക്കെ അവിടെയുണ്ട്. പലരും വന്ന് കാര്യങ്ങള് ചോദിക്കുന്നു. ഉഷയുടെ കണ്ണുകള് ചുറ്റും പരതി അവര് അന്വേഷിക്കുന്നത് ഉദയനെയാണ്. ഉദയനെയും ഒപ്പം അഭിനയിക്കുന്ന മൂന്നു നടികളെയും മാത്രം അവിടെയെങ്ങും കണ്ടില്ല...\nഅവര്‍ക്ക് കുറച്ചു ഗുരുതരമാണ് ആരോ പറഞ്ഞു. ഉഷയുടെ വലതുകൈയും കാലും പ്‌ളാസ്റ്റിറിട്ടിരിക്കുകയാണ്. മുഖം മുഴുവന് വച്ച് കെട്ട്. അനങ്ങാന് വയ്യ ഇടതുകാലിലുമുണ്ട് കെട്ട്. ഇടതുകൈ മാത്രം അല്പം അനക്കാം. ഉഷ നോക്കുമ്പോള് പത്രക്കാരന് പയ്യന് പത്രം പത്രം എന്നു വിളിച്ചുകൊണ്ട് നടക്കുന്നു. ഉഷ ഇടതു കൈകൊണ്ട് ആംഗ്യത്തിലൂടെ അവനെ വിളിച്ചു. പയ്യന് ഒരു മാതൃഭൂമി പത്രം ബെഡിലേക്കിട്ടു. അപ്പോള് പത്രത്തിന്റെ പേജ് ഒന്ന് നിവര്‍ന്നു. വാഹനാപകടത്തില് നാടകനടന് മരിച്ചു. ഒപ്പം ഉദയന്റെ ഫോട്ടോയും.....\nഉഷ പിന്നിലേക്കു മറിഞ്ഞു. ആ ദിവസം മുഴുവന് ഉഷ ബോധാവസ്ഥയിലായിരുന്നുവെന്നും രാത്രിയാണ് ബോധം വന്നതെന്നും വീട്ടുകാര് പിന്നീട് പറഞ്ഞ് ഉഷ അറിഞ്ഞു.....\nആറു ദിവസം കഴിഞ്ഞ് പതിനാറാം തീയതിയോടെ ദേഹം മുഴുവന് പ്‌ളാസ്റ്ററും ബാന്‍ഡേജും ഒക്കെയായി ഉഷയെ വീട്ടില് കൊണ്ടുവന്നു.... നാടകക്കാരും അല്ലാത്തവരുമൊക്കെയായി വീട്ടില് ആളൊഴിഞ്ഞ നേരമില്ല... പക്ഷെ ആ തിരക്കിലും ഉഷയുടെ മുന്നില് ശൂന്യത മാത്രം....\nമരണാനന്തര ചടങ്ങുകളില് പങ്കെടുക്കാന് കഴിയാത്തതു കൊണ്ട് ഉദയന് അരികിലില്ലെന്ന് ഓര്‍ക്കുമ്പോഴും ആ ചിരിക്കുന്ന മുഖമേ ഉഷക്ക് ഓര്‍ക്കാനുള്ളു. ഉദയന്റെ ചേതനയറ്റ ശരീരം കാണേണ്ടിവന്നുയെങ്കില് അതുമാത്രമായിരിക്കും മനസ്‌സില്. ഉഷ ഓര്‍ക്കുന്നു.\nനാളുകള് കഴിഞ്ഞു. പറക്കമുറ്റാത്ത രണ്ടു കുഞ്ഞുങ്ങള്.\nഉദയന്റെ സ്വപ്‌നമായ നാടകസമിതി....\nകണ്ടില്ലെന്നു കരുതാന് ഉഷക്കു കഴിയില്ല. ജീവിതം മുന്നില് നീണ്ടുനിവര്‍ന്നു കിടക്കുകയാണ്... എന്തു ചെയ്യണം ഉഷ ആലോചിച്ചു... രാവും പകലും.... ആരോ ഉള്ളിലിരുന്ന് നിരന്തരം ഉഷയോട് പറഞ്ഞു. സമിതി മുന്നോട്ടുകൊണ്ടുപോകണം... അങ്ങനെ ഉഷ ആ തീരുമാനമെടുത്തു. ചൈതന്യ മുന്നോട്ടു കൊണ്ടു പോകും.\nഎല്ലാവര്‍ഷവും പകുതി കഴിയുമ്പോള് തന്നെ അടുത്ത വര്‍ഷത്തേക്കുള്ള നാടകത്തിന്റെ പണി തുടങ്ങിയിരിക്കും. ഉദയന് ജീവിച്ചിരുന്നപ്പോള് തന്നെ അടുത്ത നാടകത്തിന്റെ പണി തുടങ്ങിയിരുന്നു. പ്രഫുല്ലകുമാറിന്റെ അഴിമുഖത്തേക്കൊരു തീര്‍ത്ഥയാത്രയായിരുന്നു 93 ലേക്ക് നിശ്ചയിച്ചിരുന്ന നാടകം. ഉദയന് ഉണ്ടായിരുന്നപ്പോള് അദ്ദേഹത്തിന്റെ സഹോദരനായിരുന്നു സമിതിയുടെ സെക്രട്ടറി. അതിനാല് പ്രഫുല്ലകുമാറുമായുള്ള എല്ലാ ഏര്‍പ്പാടും അദ്ദേഹം വഴിയാണ്. അഴിമുഖത്തേക്കൊരു തീര്‍ത്ഥയാത്ര കരാര് ചെയ്തതും അങ്ങനെ തന്നെ. ഉഷയും ഉദയനും കൂടിയാണ് കഥയില് വേണ്ടകാര്യങ്ങളെല്ലാം ആലോചിച്ച് തീരുമാനിച്ചത്. പ്രഫുല്ലകുമാര് അതുവച്ചാണ് നാടകം തിരുത്തി എഴുതുന്നത്. തിരുത്തി എഴുതിയ സ്‌ക്രിപ്ട് പ്രഫുല്ലകുമാര് കൊടുത്തിട്ടില്ല. ആ നാടകത്തെക്കുറിച്ച് പൂര്‍ണ്ണരൂപം മനസ്‌സിലുള്ളതു കൊണ്ട് എത്രയും വേഗം അതിന്റെ റിഹേഴ്‌സലും മറ്റും തുടങ്ങണമെന്ന് ഉഷ തീരുമാനിച്ചു.\nഎന്തായാലും തനിക്കിനി തട്ടേല് കേറാനാകില്ലായെന്നും അതുകൊണ്ട് പിന്നണിയില് നില്‍ക്കാമെന്നുമായിരുന്നു ഉഷയുടെ തീരുമാനം. ഉദയന്റെ സഹോദരനുമായി ഉഷ കാര്യങ്ങള് സംസാരിച്ചു. ഉഷയെ മാറ്റി നിര്‍ത്തി ഉദയന്റെ സഹോദരന്മാര് ചൈതന്യ മുന്നോട്ടു കൊണ്ടുപോകാനായിരുന്നു ആലോചിച്ചത്. ഉഷ സമ്മതിച്ചില്ല. ചൈതന്യ ഉഷ തന്നെ നടത്തും എന്നു അവര് തീര്‍ത്തും പറഞ്ഞു. അതോടെ ഉദയന്റെ സഹോദരന്മാര് നവചൈതന്യ എന്ന പേരില് ഒരു നാടകസമിതി രൂപം കൊടുത്തു. പ്രഫുല്ലകുമാര് അഴിമുഖത്തേക്കൊരു തീര്‍ത്ഥയാത്ര ക്കേ കൊടുക്കു എന്നു ഫറഞ്ഞു. അതിനയാള് പറഞ്ഞ ന്യായം ഉഷയുമായോ ഉദയനുമായോ അല്ല ഉദയന്റെ സഹോദനുമായാണ് ഇടപാട്. അതിനാല് നാടകം അയാള്‍ക്കേ കൊടുക്കു എന്നായിരുന്നു.\nവീണ്ടും ഒരു വലിയ ഗര്‍ത്തത്തില് വീണുപോയപോലെ ഉഷക്കു തോന്നി. പക്ഷെ അതിലങ്ങനെ കിടക്കാന് വയ്യ, ചൈതന്യ തകരരുത്. അതിനു വഴിയെന്ത്. ഉഷ ആലോചിച്ചു. ആ ആലോചനയുടെ സമയത്ത് കൊല്ലത്തെ തന്നെ പല സമിതിയിലെയും ആള്‍ക്കാര് ദു:ഖം അന്വേഷിച്ചു വന്നു. അതില് ചിലര് ഉഷയുടെ അടുത്ത സുഹൃത്തുക്കളായിരുന്നു. അവരോട് ഉഷ പ്രഫുല്ലകുമാറിന്റെ സ്‌ക്രിപ്ടിന്റെ കാര്യം പറഞ്ഞു. ' നമുക്ക് മറ്റേതെങ്കിലും നാടകകൃത്തുക്കളെ കൊണ്ടെഴുതിയ്ക്കാം' അവര് സമാധാനിപ്പിച്ചു. എന്നിട്ട് കുറെ നാടകമെഴുത്തുകാരുടെ പേരു പറഞ്ഞു. കൂട്ടത്തില് അഡ്വക്കേറ്റ് മണിലാലിന്റെ പേരും ഉണ്ടായിരുന്നു. ഉഷക്ക് മണിലാലിനെ അറിയാം.\n'നമുക്ക് മണിച്ചേട്ടനോട് ചോദിക്കാം.'\n'ചോദിക്കുന്നതിനു കുഴപ്പമില്ല പക്ഷെ കിട്ടാനുള്ള സാധ്യത കുറവാണ്. അദ്ദേഹം പത്തു കൈകൊണ്ട് പത്തു പേര്‍ക്ക് എഴുതുകയാണ്.'\n'എന്നാലും ഒന്നു ചോദിക്കാം ' ഉഷ പറഞ്ഞു. എല്ലാവരും അതു സമ്മതിച്ചു.അങ്ങനെ ഉഷയും സഹോദരനും മറ്റു ചിലരും കൂടി അഡ്വക്കേറ്റ് മണിലാലിനെ കാണാന് പോയി. അപ്പോഴും ഉഷ ബാന്‍ഡേജിനും പ്‌ളാസ്റ്ററിനും ഉള്ളില് തന്നെയായിരുന്നു, ഒരു നൈറ്റിയിട്ട് ഷാള് പുതച്ചാണ് ഉഷ മണിലാലിനെ കാണാന് പോയത്. സഹോദരനെ ഇതിനകം ഉഷ തന്റെ നാടക സമിതി സെക്രട്ടറി ആക്കിക്കഴിഞ്ഞിരുന്നു. അതിനും കാരണമുണ്ട്. അപകടം ഉണ്ടാകുമ്പോള് ഉഷയുടെ ജ്യേഷ്ഠനും കൂടെയുണ്ടായിരുന്നു. വിദേശത്തായിരുന്ന ഉഷയുടെ ജ്യേഷ്ഠന് ആ സമയത്ത് നാട്ടില് വന്നപ്പോള് നാടകം കാണാന് നെയ്യാറ്റിന്‍കരയില് കൂടെ പോയതാണ്. അപകടത്തില്‍പ്പെട്ട ജ്യേഷ്ഠന് തലയില് പതിനഞ്ച് തയ്യല് ഉണ്ടായിരുന്നു. തല പൊട്ടിപ്പിളര്‍ന്നുപോയി. അതോടെ ജ്യേഷ്ഠന് തിരിച്ചു ഗള്‍ഫില് പോകാനാകാതെയായി.\nഉഷയെക്കണ്ട് മണിലാല് ചോദിച്ചു.\nഈ അവസ്ഥയില് നാടകം ചോദിക്കാന് നീയെന്തിനാ ഉഷേ വന്നത്?\nഉഷ ഒന്നും പറഞ്ഞില്ല: നാടകം നല്കാമെന്ന് മണിലാല് പറഞ്ഞെങ്കിലും അതപ്പോഴത്തെ ഒരാശ്വാസം മാത്രമായേ ഉഷ കണ്ടുള്ളു. പിന്നീട് ഉഷ സഹോദരനെ തുടര്‍ച്ചയായി മണിലാലിന്റെ വീട്ടിലേക്കു വിടാന് തുടങ്ങി. കാരണം നാടകത്തിന്റെ പേര് അനൗണ്‍സ് ചെയ്യണം അല്ലാതെ മുന്നോട്ടു പോകാനാകില്ല. പേര് അനൗണ്‍സ് ചെയ്തില്ലെങ്കില് സമിതിയുടെ പേരു പോകും.\n'എനിക്ക് അഭിനയിക്കാനാകുമോ എന്നു പോലും അറിയില്ല. ഞാന് അഭിനയിച്ചില്ലെങ്കിലും മുന്നില് നിന്നേ പറ്റു.'\nപലപ്പോഴും മണിലാലിനെ കാണാനാകാതെ സഹോദരന് തിരിച്ചു വരും. അങ്ങനെയിരിക്കെ അഡ്വ. മണിലാല് ആറ്റിങ്ങല് ദേശാഭിമാനിക്ക് നാടകം എഴുതുകയാണെന്ന് ആരോ പറഞ്ഞ് ഉഷ അറിഞ്ഞു ആറ്റിങ്ങല് ടൂറിസ്റ്റ് ഹോമില് ഇരുന്നാണ് എഴുതുന്നത്. ഉഷ ചേട്ടനെ ടൂറിസ്റ്റ് ഹോമിലേക്കയച്ചു. കാര്യം പറഞ്ഞു അങ്ങനെ അദ്ദേഹം പേരു കൊടുത്തു വിട്ടു.\nഅങ്കം ജയിക്കാന് ഒരമ്മ പേരുകേട്ടപ്പോള് കുറച്ച് നീളം കുടുതലല്ലേ എന്ന് ഉഷക്കു സംശയം. ഉഷ അച്ഛനോട് കാര്യം പറഞ്ഞു.\n'അങ്ങനെ സംശയിക്കേണ്ട കാര്യമില്ല. അദ്ദേഹത്തിന്റെ മനസ്‌സില് എന്തെങ്കിലും ഉണ്ടായിരിക്കും. നല്ല നാടകമാകാനാണു സാധ്യത എന്നയി അച്ഛന്. തുടര്‍ന്ന് സ്‌ക്രിപ്ടിനുള്ള കാത്തിരിപ്പായി. സെപ്തംബര് അവസാനത്തോടെ അഡ്വക്കേറ്റ് മണിലാല് ചൈതന്യയില് എത്തി. അപ്പോള് അദ്ദേഹം പറഞ്ഞു. 'നാടകം എഴുതിത്തരാമെന്നു പറഞ്ഞത് ശരിക്കും ഉഷയെ സമാധാനിപ്പിക്കാനായിരുന്നു. പക്ഷെ ഉഷ എനിക്കു സ്വസ്ഥത തന്നില്ല. അങ്ങനെയാ ഒടുവില് എഴുതാന് നിശ്ചയിച്ചത്.'\nഅതു ശരിയായിരുന്നുയെന്ന് ഉഷയ്ക്കും തോന്നി. 'അന്ന് എന്നെ കണ്ടാല് കഷ്ടം തോന്നുമായിരുന്നു... എന്തായാലും 1992 ഡിസംബര് 26–ാം തീയതി അങ്കം ജയിക്കാന് ഒരമ്മ ആദ്യമായി തട്ടേല് കയറി. കൊടുങ്ങല്ലൂര് ആയിരുന്നു ആദ്യ സ്‌റ്റേജ്.\n1993 മെയ് 31 വരെയായി 248 സ്‌റ്റേജില് ആ നാടകം കളിച്ചു. ചൈതന്യയുടെ പുനര്‍ജന്മമായിരുന്നു അത്. അടുത്ത ഒരു നാടകം കൂടി മണിലാല് തന്നെ ചൈതന്യക്ക് എഴുതിക്കൊടുത്തു. പടനിലം കാത്ത പാവങ്ങള്. ഈ രണ്ടു നാടകങ്ങളും മറ്റൊരു സംവിധായകനെക്കൊണ്ടാണ് ചെയ്യിപ്പിച്ചത്.\nഇവ രണ്ടും കഴിഞ്ഞതോടെ ഉഷയുടെ മനസ്‌സില് ഒരു ചിന്ത. 80 മുതല് ഉദയനൊപ്പം നാടകങ്ങളുമായി നടക്കുന്നു. തുടക്കം മുതല് ഒടുക്കം വരെ എല്ലാ കാര്യങ്ങളിലും ഉദയന്റെ വലം കൈ ആണ്. ഒന്നാഞ്ഞു ശ്രമിച്ചാല് നാടകത്തിന്റെ സംവിധാനം ഏറ്റെടുക്കാനാകും. ഒടുവില് ഉദയന്റെ ചിത്രത്തിനു മുന്നില് നിന്ന് അഭിപ്രായവും അനുവാദവും വാങ്ങി. അദ്ദേഹത്തിനോട് നിശബ്ദമായി സംസാരിച്ചപ്പോള് മനസ്‌സിന് വല്ലാത്ത ഒരു ശക്തിയും ഊര്‍ജ്ജവും കൈവരുന്നതായി ഉഷക്ക് തോന്നി. ഉഷ സംവിധാനം ചെയ്യുന്ന കാര്യം അച്ഛനമ്മമാരോടും സഹോദരന്മാരോടും സംസാരിച്ചു. അവര് പൂര്‍ണ്ണ പിന്തുണ നല്കി. പുതിയ നാടകം എഴുതുന്നത് അഡ്വ. വെങ്കുളം ജയകുമാറാണ്. ആധിപത്യം എന്നാണ് നാടകത്തിന്റെ പേര്.\n'ഞാന് അദ്ദേഹത്തോട് പറഞ്ഞു. 'ഞാനൊരു ആര്‍ട്ടിസ്റ്റാണ്. സംവിധായിക അല്ല. പക്ഷെ ഉദയേട്ടന്റെ കൂടെ 1980 മുതല് ഞാന് നാടകവുമായി ബന്ധപ്പെട്ട് പ്രവര്‍ത്തിക്കുന്നു. നാടകത്തിന്റെ എ ടു ഇസഡ് കാര്യങ്ങളും എനിക്കറിയാം. ഈ നാടകം മുതല് ഞാന് സംവിധാനം ചെയ്യാന് ആഗ്രഹിക്കുന്നു'. 'വെങ്കുളം ഒന്നും മിണ്ടിയില്ല. അദ്ദേഹത്തിന്റെ മനസ്‌സില് എന്തായിരുന്നു എന്ന് എനിക്കു അറിയില്ല. പക്ഷെ എതിര്‍ത്തൊന്നും പറഞ്ഞില്ല.\nഉദയന് സംവിധായകനായിരുന്നപ്പോള് സ്‌ക്രിപ്ട് എഡിറ്റ് ചെയ്യുമായിരുന്നു സ്‌ക്രിപ്ട് റൈറ്റര് പലയിടത്തും ആവര്‍ത്തിച്ചൊക്കെ എഴുതിയിട്ടുണ്ടാകും. അതെല്ലാം മാറ്റി ശരിയാക്കുന്നത് സംവിധായകന് തന്നെയാണ്. അതുപോലെ തന്നെ ഇവിടെയും സ്‌ക്രിപ്ട് ഞാന് തന്നെ എഡിറ്റ് ചെയ്തു തുടങ്ങി. എഡിറ്റ് ചെയ്ത സ്‌ക്രിപ്ട് കണ്ടപ്പോഴാണ് വെങ്കുളത്തിന് എന്നില് വിശ്വാസം വന്നത്.\nറിഹേഴ്‌സല് തുടങ്ങും മുമ്പ് സമിതിയിലെ എല്ലാ അംഗങ്ങളോടുമായി പറഞ്ഞു.\n'എന്നെ സംവിധായിക ആയി കാണരുത് ഞാനും നിങ്ങളെപ്പോലെ ഒരാര്‍ട്ടിസ്റ്റാണ്.... പരസ്പരം അഭിപ്രായങ്ങള് തുറന്ന് പറഞ്ഞ് സഹകരിക്കണം.\nഓ അവള് വലിയൊരു സംവിധായിക. ഒരു പെണ്ണ് എന്നെ പഠിപ്പിക്കുന്നു ഇങ്ങനെയൊന്നും തോന്നാതെ സഹകരിക്കാനാണ് ഞാനങ്ങനെ പറഞ്ഞത്. ഒരു കൊച്ചുകുട്ടിയെങ്കിലും ആ സമയത്ത് എതിര്‍ത്തിരുന്നെങ്കില് ആ നിമിഷം ഞാന് മാറിയേനെ... ഉഷ പറഞ്ഞു. നാടകം അവതരിപ്പിച്ചു തുടങ്ങിയതോടെ ലാന്‍ഡ് ഫോണിലും കത്തുകളിലും വന്ന അഭിനന്ദനങ്ങള് ഉഷക്ക് പ്രചോദനമായി. എന്തായാലും ആ നാടകവും ഗംഭീരമായി.അതിനുശേഷം അദ്ദേഹം തന്നെ മറ്റൊരു നാടകം എഴുതിത്തന്നു.\nഅഷ്ടമംഗല്യം. 1996–97 ല് ആലത്തൂര് മധു എന്ന തിരക്കഥാകൃത്ത് എഴുതിത്തന്ന അര്‍ച്ചനപൂക്കള് എന്ന നാടകം എനിക്ക് മറ്റൊരു വഴിത്തിരിവായി.ആ വര്‍ഷത്തെ സംസ്ഥാന നാടക അവാര്‍ഡില് നാലെണ്ണം അര്‍ച്ചനപൂക്കള്‍ക്കായിരുന്നു. മികച്ച തിരക്കഥാകൃത്ത് നടന്, ഗായിക, പിന്നെ സംവിധായിക. ആദ്യമായിട്ടായിരുന്നു ഒരു വനിത മികച്ച സംവിധായികക്കുള്ള അവാര്‍ഡ് നേടുന്നത്.\n'എന്നാല് എനിക്കതിന്റെ മഹത്വം അപ്പോള് അറിയില്ലായിരുന്നു. ഞാനതില് സുമതി എന്നൊരു കഥാപാത്രത്തെ അവതരിപ്പിച്ചിരുന്നു. ഒരുപാട് അഭിനയമുഹൂര്‍ത്തങ്ങളുള്ള കഥാപാത്രം. അതിന് മികച്ച് നടിക്കുള്ള അവാര്‍ഡ് കിട്ടുമെന്നായിരുന്നു പ്രതീക്ഷ. എല്ലാവരും അതു പറഞ്ഞായിരുന്നു അഭിനന്ദിച്ചതുപോലും. പക്ഷേ അവാര്‍ഡ് പ്രഖ്യാപിച്ചപ്പോള് മികച്ച നടിക്കുള്ള അവാര്‍ഡ് ഇല്ല. അതു കൊണ്ടു തന്നെ സന്തോഷം തോന്നിയില്ല. എന്നാല് പിറ്റേദിവസം പത്രക്കാരൊക്കെ മികച്ച സംവിധായകയെ അന്വേഷിച്ചുവന്നപ്പോഴാണ് ആ മഹത്വം ഞാനറിഞ്ഞത്. എന്നാല് 2000 ത്തില് അവതരിപ്പിച്ച അദ്ധ്യാപികയിലൂടെ ഉഷ മികച്ച നടിയുമായി.\n• തിരിഞ്ഞുനോക്കുമ്പോള് എന്തുതോന്നുന്നു?\nസംതൃപ്തി. ഉദയേട്ടന് പോകുമ്പോള് ഒരു ലക്ഷ്യമുണ്ടായിരുന്നു. കുട്ടികള്, അദ്ദേഹത്തിന്റെ സ്വപ്‌നമായിരുന്ന നാടകസമിതി, ആ സമിതി അംഗങ്ങളുടെ ജീവിതം, ഞങ്ങളുടെ രണ്ടു പേരുടെയും രക്ഷിതാക്കള്.... ഇവരെയെല്ലാം ഭംഗിയായി നോക്കാന് കഴിഞ്ഞിട്ടുണ്ട് ആര്‍ക്കും വിഷമമുണ്ടാക്കാതെ...\n• എപ്പോഴെങ്കിലും നാടകസമിതി ഏറ്റെടുക്കേണ്ടിയിരുന്നില്ല എന്നു തോന്നിയോ?\nഒരിക്കലുമില്ല. മറിച്ച് അന്ന് ഞാനത് വിട്ടുകൊടുത്തിരുന്നുവെങ്കില് നാടകത്തിലെന്നല്ല ജീവിതത്തില് പോലും പില്‍ക്കാലത്ത് ഞാന് വീണു പോകുമായിരുന്നു. ഈശ്വരനിശ്ചയമെന്നത് മഹത്തരമാണ്. ഈശ്വരന് നിശ്ചയിക്കുന്ന സമയത്ത് അവിടുന്ന് നിശ്ചയിക്കുന്നത് ചെയ്തില്ലെങ്കില് നമ്മള് വീണുപോവുകതന്നെ ചെയ്യും.\n* അതിനെക്കുറിച്ച് നാടക വേദിയില് എന്തെങ്കിലും ഭിന്നാഭിപ്രായങ്ങള്? വേദനിപ്പിക്കുന്നതോ മനസ്‌സിനെ മുറിപ്പെടുത്തുന്നതോ സന്തോഷിപ്പിക്കുന്നതോ ആയിട്ട്?\nഒരു പാടുണ്ട്. സന്തോഷിപ്പിച്ചവയെക്കാളേറെ വേദനിപ്പിച്ചവയും മനസ്‌സിനെ മുറിപ്പെടുത്തിയവയും തന്നെയാണ്. ഉദയേട്ടന് പോയശേഷമുള്ള ആദ്യ നാടകമായ അങ്കം ജയിക്കാന് ഒരമ്മ–വിജയകരമായി അവതരിപ്പിച്ചു വരുന്നസമയത്ത്. ഉഷയെന്തിനാ ഇപ്പോള് കൂടുതല് റേറ്റ് വാങ്ങി നാടകം കളിക്കുന്നത്. എന്ന് പലരും ചോദിച്ച അതെനിക്ക് വലിയ വിഷമമായി.\nഉഷയോടുള്ള സഹതാപം കൊണ്ട് എല്ലാവരും സൗജന്യമായി എന്തെല്ലാം സഹായിച്ചുഎന്നും അവര് പറഞ്ഞു ഞാന് അന്തം വിട്ടുപോയി. എന്താണ് ഇവരുദ്ദേശിക്കുന്ന സൗജന്യ സഹായം എന്നെനിക്കു മനസ്‌സിലായില്ല. എന്റെ നാടകവുമായി ബന്ധപ്പെട്ട എല്ലാവര്‍ക്കും അവര് അര്‍ഹിക്കുന്ന പ്രതിഫലം നല്‍കിത്തന്നെയാണ് ഞാന് സഹകരിപ്പിച്ചത്. ഒരു പക്ഷേ അതില് ഏറ്റക്കുറച്ചിലുണ്ടായിരിക്കാം. എല്ലാവരും ആ സമയത്ത് എന്റെ ആവശ്യം അറിഞ്ഞ് സഹകരിച്ചു എന്നതുമാത്രമാണ് സത്യം. നാടകകൃത്തിനായാലും സംവിധായകനായാലും മ്യൂസിക് ഡയറക്ടര്‍ക്കായാലും മാന്യമായി പ്രതിഫലം തന്നെ നല്കിയാണ് ഞാന് നാടകമിറക്കിയത്. സമയബന്ധിതമായി എല്ലാവരും സഹകരിച്ചതുകൊണ്ടാണ് അന്നെനിക്ക് നാടകം നടത്തിക്കൊണ്ടു പോകാന് കഴിഞ്ഞത്. അതൊരിക്കലും മറക്കാനാകില്ല. എല്ലാക്കാലത്തും അതിന്റെ നന്ദി അവരോടുണ്ടായിരിക്കുകയും ചെയ്യും.\nഎത്രവേണമെങ്കിലുമുണ്ട്. എത്ര മറക്കാന് ശ്രമിച്ചാലും തികട്ടി വരുന്നവ. സമിതി നയിക്കാനിറങ്ങുമ്പോള് എനിക്ക് മുപ്പത് വയസ്‌സ് തികഞ്ഞിട്ടില്ല. ആ സമയത്ത് ഒരുപാട് കഥകള് കേട്ടു. നേരിട്ടല്ലാ കേള്‍ക്കാതെ പറഞ്ഞാല് പ്രതികരിക്കാനാകില്ലല്ലോ? നാടകരംഗമല്ലേ. പലതും അറിഞ്ഞില്ല എന്ന് നടിച്ചു. എന്തായാലും മുഖത്തുനോക്കി വെളുക്കെ ചിരിച്ച് ക്ഷേമാന്വേഷണം നടത്തുന്നവരുടെ യഥാര്‍ത്ഥ ചിത്രം അന്നു ഞാന് കണ്ടു. അങ്കം ജയിക്കാനൊരമ്മ കഴിഞ്ഞ് ഞാന് രാത്രിയില് കൊല്ലത്തുവന്ന് ബാഗും പിടിച്ച് കൈനീട്ടി നില്‍ക്കും കാശിനായി എന്നുവരെ പറഞ്ഞിട്ടുണ്ട്. സങ്കടം അടക്കാനാവാതെ കരഞ്ഞു പോയിട്ടുണ്ട് അന്ന്. അത്തരക്കാരിയാണോ ഞാന്? അത്തരമൊരു കുടുബത്തിലാണോ ഞാന് ജനിച്ചതും വളര്‍ന്നതും? നാടകം ഇല്ലെങ്കിലും അത്യാവശ്യം കഴിഞ്ഞുകൂടാന് പറ്റുന്ന ചുറ്റുപാടെനിക്കുണ്ടായിരുന്നു. ഈ പറഞ്ഞവര് അതൊന്നും ചിന്തിച്ചു പോലുമില്ല. ആകസ്മികമായി ഭര്‍ത്താവ് നഷ്ടപ്പെട്ടൊരു സ്ത്രീയെ ഇങ്ങനെ അവഹേളിക്കാമോ? സ്വന്തം കുടുംബത്തിലാണെങ്കില് അതു ചെയ്യാമോ... ഏറ്റവും വിശേഷം ഇക്കഥകളൊക്കെ ഉണ്ടായത് നാടകരംഗത്തു നിന്നുതന്നെയാണ് എന്നതാണ്.\n• അങ്കം ജയിക്കാനൊരമ്മയിലെ കഥാപാത്രവും ഉഷയുടെ ജീവിതവും സമാനമാണ്.\nഎന്നെ അറിയുന്നവര്‍ക്ക് ആ സാമ്യം തോന്നിയിട്ടുണ്ടാകാം. നാടകത്തില് ഞാനവതരിപ്പിച്ച മേഴ്‌സിപവിത്രന് എന്ന കഥാപാത്രം അവകാശത്തിനു വേണ്ടി പോരാടി ജയിക്കുന്നു. ജീവിതത്തില് ഞാന് അവകാശങ്ങള്‍ക്കു പിന്നാലെ പോയിട്ടില്ല. കേസും നടത്തിപ്പുമൊക്കെയുണ്ടായിരുന്നെന്നേയുള്ളു. നാടകരംഗത്തെ പ്രമുഖരായ ചില ആളുകള് മുന്നില് നിന്ന് അത് നടത്തിത്തന്നു. ക്രമേണ കേസിലും മറ്റുമുള്ള താത്പര്യം കുറഞ്ഞു കാരണം പോയതിനേക്കാള് വലുതൊന്നും കിട്ടാനില്ലല്ലോ. ആ അപകടവും ഉദയന് ചേട്ടന്റെ മരണവുമായി ബന്ധപ്പെട്ട് ഇന്‍ഷ്വറന്‍സ് കമ്പനിയില് നിന്ന് എനിക്ക് കിട്ടിയത് മുപ്പതിനായിരം രൂപയാണ്. പതിനെട്ടായിരം വണ്ടിക്കും പന്ത്രണ്ടായിരം ഉടമസ്ഥനും. അന്‍മ്പത്തിമൂവായിരം രൂപയായി അന്ന് വണ്ടി പണിതിറക്കാന് ചിലവായത്. എന്റെ മക്കള് പ്രായപൂര്‍ത്തിയായപ്പോള് അവര്‍ക്കായി എന്തെങ്കിലും കിട്ടിയതൊഴിച്ചാല് ജീവിതത്തിലെ അവകാശപ്പോരാട്ടം വിജയിച്ചില്ല.\n• ചൈതന്യയെ ഒറ്റയ്ക്ക് നയിക്കാന് തുടങ്ങിയിട്ട് 24 വര്‍ഷം. തിരിഞ്ഞു നോക്കുമ്പോള്?\nഅഭിമാനം, ആഹ്‌ളാദം, ചാരിതാര്‍ത്ഥ്യം, സന്തോഷം, സംതൃപ്തി. ഈ വാക്കുകള് ഒറ്റക്കോ ഒന്നിച്ചോ ഉപയോഗിക്കാം. നാടകത്തിലായാലും നാടകത്തെ മാത്രം മുന് നിര്‍ത്തിയുള്ള കുടുംബജീവിത്തിലായാലും ഞാന് സംതൃപ്തയാണ്. ഒറ്റയ്ക്ക് നയിക്കാന് തുടങ്ങുമ്പോള് ഒരു ബിഗ് സീറോയായിരുന്ന ഞാന് ഇന്ന് ബഹുദൂരം മുന്നിലാണ്. ആ വിലയിരുത്തല് അഹങ്കാരത്തിന്റേതല്ല. അര്‍പ്പണമനോഭാവം കൊണ്ട് ആര്‍ജിച്ച കൈമുതലാണത്. അടുക്കും ചിട്ടയും നിറഞ്ഞ പ്രവര്‍ത്തനങ്ങളിലൂടെ ഞാന് സമിതി നയിച്ചു. സഹകരിക്കുന്നവര്‍ക്ക് ബുദ്ധിമുട്ടുണ്ടാകാത്ത തരത്തില് അവരുടെ സൗകര്യത്തിനു കൂടെ പ്രാധാന്യം കൊടുത്തു. പലപ്പോഴും ഞാന് ആലോചിച്ചിട്ടുണ്ട്. ഒരു വേഷമിടാന് പറഞ്ഞപ്പോള് അയ്യോ എന്ന് വിളിച്ചുകൊണ്ട് വീടിനകത്തേക്കോടിയ എന്നെ ഉദയന് ചേട്ടന് ബലാല്‍ക്കാരമായി പിടിച്ചു നിര്‍ത്തി അഭിനയത്തിന്റെ ബാലപാഠങ്ങള് പഠിപ്പിച്ചില്ലായിരുന്നുവെങ്കില് തീര്‍ച്ചയായും ഞാന് ഒന്നുമാകില്ലായിരുന്നു. വിവാഹത്തിനു മുമ്പ്് നാടകങ്ങള് നേരെ ഒന്ന് കണ്ടിട്ടു പോലുമില്ല. ഒരു നാടകപുസ്തകം വായിച്ചിട്ടുപോലുമില്ല. എന്നെ നാടകം രക്ഷപ്പെടുത്തിയിട്ടേയുള്ളു. ഒരു ശതമാനം പോലും നശിപ്പിക്കുകയോ വഴിതെറ്റിക്കുകയോ ചെയ്തിട്ടില്ല. ആരോപണങ്ങളിലും ആക്ഷേപങ്ങളിലും ഞാന് തളര്‍ന്നിട്ടില്ല. നാടക പ്രവര്‍ത്തനങ്ങള്‍ക്കിടയില് മനസ്‌സിന് പിരിമുറുക്കം ഉണ്ടാവുമ്പോള് ഞാന് ഉദയന് ചേട്ടനെ ഓര്‍ക്കും. അദ്ദേഹം തെളിച്ച കൈത്തിരിയാണ് ഞാന് ഏന്തിയിരിക്കുന്നത്. അത് കെടാതെ സൂക്ഷിക്കേണ്ട ഉത്തരവാദിത്തം എനിക്കുണ്ട്. എന്നെ ഞാനാക്കിയത് ചൈതന്യയാണ്. അതിന് നിമിത്തമായത് എന്റെ ഭര്‍ത്താവും.\n* പ്രൊഫഷണല് നാടകവേദിയുടെ ശക്തിയും കരുത്തും വെളിച്ചവുമായി ഉഷാഉദയന് മാറിയിരിക്കുന്നു എന്ന് ഞാന് പറഞ്ഞാല്?\nഅത്രക്കായോ ഞാന്; ഒരു പക്ഷേ എന്നോടുള്ള ആരാധനകൊണ്ടോ ഇഷ്ടക്കൂടുതല് കൊണ്ടോ നിങ്ങള് പറയുന്നതാവാം അത്. അല്ലെങ്കില് ആ അഭിപ്രായം ശരിയാവാം. കുതികാല്‍വെട്ടും കുതന്ത്രങ്ങളും അപവാദപ്രചാരണങ്ങളും കൊണ്ട് സത്യത്തിന്റെ നേര്‍ക്കാഴ്ചകള്‍ക്കു എന്നും എളിമയും വിനയവും അങ്ങേയറ്റം പുലര്‍ത്തി മുന്നോട്ടു പോകുന്ന ഞാന് ആ വിശേഷണം ആദരവോടെതന്നെ സ്വീകരിക്കുന്നു.\n* ഉഷയെക്കുറിച്ച് സ്ഥിരം പറയുന്നൊരു പല്ലവിയുണ്ട്. ഉഷ റേറ്റ് കുറച്ച് നാടകം കളിക്കില്ല. ശരിയാണോ?\nനൂറ് ശതമാനവും ശരിയാണ്. ചൈതന്യ എന്ന ബാനറാണടിസ്ഥാനം. അതിന് ബലമേകാന് പ്രധാനമായും രണ്ട് കാരണങ്ങളാണുള്ളത്. ഒന്ന്, നാടകം കൊള്ളില്ലായിരിക്കും. എങ്ങനെയെങ്കിലും ഓടാന് വേണ്ടി റേറ്റ് കുറച്ച് കളിക്കുകയാണ്' എന്ന് പറയും. ഏതൊരുല്പന്നത്തിനും അതിന്റേതായ ഒരു മാര്‍ക്കറ്റ് വാല്യു ഉണ്ട്. ക്ഷമയുണ്ടെങ്കില് നിശ്ചിതവാല്യുവിന് തന്നെ അത് വിറ്റുപോയിരിക്കും. പക്ഷേ ഉല്പന്നം ക്വാളിറ്റിയുള്ളതാവണം. രണ്ടാമത്തെ കാര്യം 36 വര്‍ഷത്തെ പാരമ്പര്യമുള്ള ചൈതന്യക്ക് റേറ്റ് കുറച്ചൊരു നാടകം കളിക്കേണ്ട' ആവശ്യമില്ല. ഓരോ നാടകത്തിലേക്കും പുതിയ പ്രവര്‍ത്തകരെ വിളിക്കുമ്പോള് അവരോട് അഡ്വാന്‍സായി തന്നെ പറയും. ഇത്ര സ്റ്റേജ് തരാം എന്ന് എനിക്ക് ഉറപ്പു പറയാനാകില്ല, പക്ഷേ നില്‍ക്കുന്ന സീസണില് നിങ്ങള് ആത്മാര്‍ത്ഥമായിത്തന്നെ നില്‍ക്കണം. അതെക്കെകൊണ്ടാണ് ഒരു കാരണത്താലും ചൈതന്യ റേറ്റ് കുറച്ച് നാടകം കളിക്കില്ലായെന്നു തീരുമാനിച്ചത്.\n• നാടകജീവിതത്തിന്റെ തുടക്കം എങ്ങനെയായിരുന്നു?\n1980 ലാണ് തുടക്കം. 1979 ലായിരുന്നു നാടകനടനായ ഉദയന് ചേട്ടനെ വിവാഹം കഴിച്ചത്. അടുത്ത വര്‍ഷം തന്നെ ചൈതന്യ എന്ന പേരില് ഒരു നാടകസമിതിക്ക് രൂപം കൊടുത്തു.\n• നാടകാഭിനയം മാത്രമായി നടക്കുന്ന ഒരാളെ വിവാഹം കഴിക്കാനുണ്ടായ സാഹചര്യം?\nഎന്റെ ഇഷ്ടവും തീരുമാനവുമായിരുന്നു. ന്യായവും സത്യസന്ധവുമായ തീരുമാനങ്ങള് മാത്രമേ ചെറുപ്പം മുതല് സ്വീകരിച്ചിട്ടുണ്ട്. ഈ തീരുമാനവും മാതാപിതാക്കള് അംഗീകരിച്ചു.\n• പ്രണയ വിവാഹമായിരുന്നോ?\nപൂര്‍ണ്ണമായും പ്രണയമെന്ന് പറയാനൊക്കില്ല. എങ്കിലും പരിചയമുണ്ടായിരുന്നു. ഞങ്ങളുടെ വീടിനടുത്ത് ഒരു ഗായകന് താമസിച്ചിരുന്നു. അദ്ദേഹത്തിന്റെ സുഹൃത്തായിരുന്നു ഉദയന്‍ചേട്ടന്. ആ ഗായകനെക്കാണാന് ഇടക്കിടെ ചേട്ടന് വരാറുണ്ടായിരുന്നു. അങ്ങനെ സ്ഥിരമായി ഞങ്ങള് കണ്ടു. അത് പരിചയമായി. പരിചയം സ്‌നേഹമായി, സ്‌നേഹം ഒന്നിച്ച് ജീവിക്കാനുള്ള തീരുമാനമായി.\n• അച്ഛനമ്മമാരോടൊത്തുള്ള ആ ഒരു കുടുംബപശ്ചാത്തലം വിശദീകരിക്കാമോ?\nഅച്ഛന് സദാനന്ദന്‍പിള്ളക്ക് ജനയുഗം പ്രസ്‌സില് ജോലിയുണ്ടായിരുന്നു. പിന്നീട് അത് വിട്ട് നാട്ടില് ഒരു പലചരക്കുകട നടത്തുകയായിരുന്നു. അമ്മ ജാനമ്മ. ഞങ്ങള് നാലു മക്കള്. മകളായി ഞാന് മാത്രം. പലചരക്ക് കട നടത്തിയാണ് ഞങ്ങളെ അച്ഛന് പഠിപ്പിച്ചതും വളര്‍ത്തിയതും.പ്രീഡിഗ്രി കഴിഞ്ഞ സമയത്താണ് ഉദയേട്ടനെ കാണുന്നത്.\n• അതിന് ശേഷം?\nവിവാഹം കഴിഞ്ഞിട്ട് പഠിക്കാന് കഴിഞ്ഞില്ല. വിവാഹസമയത്ത് അടൂര് പങ്കജത്തിന്റെ ഉടമസ്ഥതയിലുള്ള അടൂര് ജയാതിയേറ്റേഴ്‌സിന്റെ 'ഹോമം' എന്ന നാടകത്തിലെ നടനായിരുന്നു അദ്ദേഹം. തൊട്ടടുത്ത വര്‍ഷം സ്വന്തമായൊരു സമിതിയുണ്ടാക്കാന് തീരുമാനിച്ചു. പക്ഷേ കുടുംബത്തില് എതിര്‍പ്പായിരുന്നു. എങ്ങനെയെങ്കിലും ഒരു ജോലി തരപ്പെടുത്താം എന്ന് അച്ഛന് പറഞ്ഞു. പക്ഷേ അദ്ദേഹം തീരുമാനത്തില് ഉറച്ചു നിന്നു.\n• അതിലായിരുന്നോ ഉഷയുടെ അഭിനയത്തിന്റെ തുടക്കം?\n'താളം' എന്ന പേരില് ചേട്ടന് തന്നെ എഴുതിയതായിരുന്നു ആദ്യനാടകം. നാടകത്തിന്റെ പ്രതാപകാലമായിരുന്നതിനാല് പ്രവര്‍ത്തകരെ കിട്ടാനൊന്നും ബുദ്ധിമുട്ടുണ്ടായിരുന്നില്ല. നടിമാര്‍ക്ക് അവരുടെ പോര്‍ഷന് എഴുതിക്കൊടുക്കേണ്ടത് എന്റെ ജോലിയായിരുന്നു. അതിലൊരാള് ഞാനെഴുതിയതും കൊണ്ടങ്ങു പോയി, ഇനി എഴുതാന് വയ്യെന്ന് ഞാന്. 'എങ്കില് നീ തന്നെ അഭിനയിക്ക്' എന്ന് ഉദയന് ചേട്ടന് പറഞ്ഞു. പേടിച്ച് പിന്‍മാറിയ എന്നെ പിടിച്ചുനിര്‍ത്തി അഭിനയിപ്പിച്ചു. എങ്കിലും എന്റെ പേടി മാറിയില്ല.\nസ്റ്റേജില് നില്‍ക്കുമ്പോള് ഓഡിയന്‍സിനെ നോക്കാതിരുന്നാല് മതിയെന്ന് അദ്ദേഹം എനിക്കു പറഞ്ഞു തന്നു. അതനുസരിച്ചപ്പോള് പ്രശ്‌നം തീര്‍ന്നു. അങ്ങനെ താളം നാടകത്തിലെ സീത എന്ന കഥാപാത്രത്തെ അവതരിപ്പിച്ചു കൊണ്ട് ഞാന് നാടകത്തിലെത്തി.\n• പിന്നെ ചൈതന്യയിലെ സ്ഥിരം നടിയായി?\nചെറിയ ചെറിയ വേഷങ്ങള്. ഭാര്യയും ഭര്‍ത്താവുമായതിനാല് ഒരു കുടുംബത്തിന്റെ അന്തരീക്ഷം നിലനിര്‍ത്താന് ഞങ്ങളെപ്പോഴും ശ്രദ്ധിച്ചു. ആര്‍ട്ടിസ്റ്റുകള്‍ക്കും അണിയറക്കാര്‍ക്കുമൊന്നും ഒരു ബുദ്ധിമുട്ടും വരുത്താതെ സമിതി കൊണ്ടു നടന്നു. ചെറിയ വേഷങ്ങളില് നിന്ന് പ്രധാന വേഷങ്ങള് എല്ലാ നാടകങ്ങളിലും എന്റെ കയ്യിലായി. എല്ലാം ഉദയന് ചേട്ടന്റെ പിന്‍ബലത്തോടെ തന്നെ. ആശങ്കകളോടെയാണ് സമിതി തുടങ്ങിയതെങ്കിലും അദ്ദേഹത്തിന്റെ സ്ഥിരോത്സാഹവും കഠിനാദ്ധ്വാനവും കൊണ്ട് കൊല്ലം ചൈതന്യ നാടകവേദിയില് ചര്‍ച്ചചെയ്യപ്പെടുന്ന ബാനറായി.\n• നാടകജീവിതത്തിലോ കുടുംബജീവിതത്തിലോ മറക്കാനാകാത്ത സംഭവങ്ങള്?\nനാടകജീവിതത്തില് മറക്കാനാവാത്ത സംഭവങ്ങള് നിരവധിയുണ്ട്. ഒകേ്ടാബര് – നവംമ്പര് മാസങ്ങളില് സ്ഥിരമായി ഉത്തരേന്ത്യന് പ്രോഗ്രാമിന് പോകുമായിരുന്നു. ഒരിക്കല് ഒരു യാത്രയില് ഗുഢല്ലൂര് വച്ചാണെന്ന് തോന്നുന്നു. നാടകവണ്ടി ഒരു ഒറ്റയാന്റെ മുന്നില്‍പെട്ടു. പാതിരാത്രിയിലാണ്.\nവണ്ടി റിവേഴ്‌സ് എടുക്കാന് പോലും കഴിയാത്ത അവസ്ഥ വാഹനങ്ങള് വന്ന് നിറഞ്ഞു. ഒടുവില് നാല് ബാറ്ററിയിലുള്ള ടോര്‍ച്ചിന്റെ വെളിച്ചം ഒറ്റയാന്റെ കണ്ണലടിച്ച് പിടിച്ച് അതിനെ പിന്തിരിപ്പിച്ചു. എങ്കിലും കുറെ സമയം ജീവന് കൈയില് പിടിച്ചുള്ള അവസ്ഥയായിരുന്നു. പിന്നീടൊരിക്കല് ഒരു വെള്ളപ്പോക്കത്തില്‍പെട്ടു. കണ്ണടച്ചു തുറക്കുന്നവേഗത്തില് ഇരച്ചുകയറുകയാണ് മലവെള്ളം.\nവണ്ടിയുടെ സ്റ്റിയറിംഗ് വരെയെത്തി. കൂട്ടനിലവിളിയായി. അടുത്തുവന്നു നിന്ന ഒരു ലോറിയില് നിന്ന് ഞങ്ങളുടെ സെറ്റ് വര്‍ക്കര് ഒരു വടം എടുത്ത് എങ്ങനെയൊക്കെയോ മറ്റൊരു ബസില് കെട്ടി ഓരോരുത്തരും കൈകൊരുത്തു പിടിച്ചു കൊണ്ട് അതിലേക്ക് കയറി. വല്ലാത്തൊരവസ്ഥയായിരുന്നു അത്. ഹോ ഇപ്പോഴും അത് ഓര്‍ക്കാനേ പേടിയാവുന്നു.പിന്നീടുള്ളത് ജംഷഡ്പൂരില് മലയാൡസമാജത്തിന്റെ ആഭിമുഖ്യത്തില് നാടകം കളിക്കാനെത്തിയപ്പോഴായിരുന്നു. ആകസ്മികമായി ഇന്ദിരാഗാന്ധി കൊല്ലപ്പെട്ടു. തുടര്‍ന്നുള്ള കലാപം.\nപുറത്തിറങ്ങിയാല് അപകടപ്പെടുന്ന അവസ്ഥ. ദിവസങ്ങളോളം സമാജത്തില് തന്നെ കഴിഞ്ഞു. പുറത്തിറങ്ങിയില്ല. ഒരല്‍പം ശാന്തമായതിനു ശേഷം നാടകം കളിക്കാന് തീരുമാനിച്ച ദിവസം സമിതിയിലെ ഗായകനും സംഘവും. (അന്ന് ഓര്‍ക്കസ്ട്രാ ടീം കൂടെയുണ്ടാവും) കലാപം ഭയന്ന് ഞങ്ങളെ അറിയിക്കാതെ അവര് സ്ഥലം വിട്ടു. എന്തായാലും നാടകം കളിച്ചേ പറ്റു. ഒടുവില് പാടാനറിയുമായിരുന്ന ഒരു നടന് പാടി. ഒരു നടന്റെ വേഷം ഉദയന് ചേട്ടന് തന്നെ ചെയ്തു. മറ്റൊരു നടന്റെ വേഷത്തിന് സമാജത്തിലെ ഒരു നടനെ പഠിപ്പിച്ച് കയറ്റി. നാടകം തീരുവോളം അതൊരു പരീക്ഷണമായിരുന്നു. ഇങ്ങനെ ഓര്‍മ്മിച്ചെടുത്താല് ഒരു പാട് സംഭവങ്ങളുണ്ട്.\n• ഇനിയിപ്പോള് നാടകസമിതിയുടെ ആവശ്യമുണ്ടോ;\nഎന്റെ മക്കള് ഏകസ്വരത്തില് പറയാറുണ്ട്, അമ്മാ നാടകം മതിയാക്ക്, നാടകം നടത്തിയും കളിച്ചും ഞങ്ങളെ രണ്ടുപേരേയും വളര്‍ത്തി നല്ലനിലയിലാക്കിയില്ലേ. ഇനി മതി എന്ന്. അവര് ആവശ്യപ്പെടുന്നതിലും കഴമ്പുണ്ട്. പ്രായമേറി വരികയല്ലേ, ആരോഗ്യപരമായ കാരണങ്ങള് കൂടി കണക്കിലെടുത്തുമാകാം. മക്കളല്ലേ. അമ്മയുടെ കാര്യത്തില് അവര്‍ക്ക് അതീവ ശ്രദ്ധയാണ്. പക്ഷേ കലയോടുള്ള സ്‌നേഹം കൊണ്ടും എന്റെ മരണം വരേയും ഉദയന്‍ചേട്ടന്റെ പേര് നിലനിര്‍ത്തുന്നതിനും വേണ്ടിയാണ് ഞാന് ഇന്നും ഇത് നടത്തിക്കൊണ്ടു പോകുന്നത്. മരണം വരെയും അഭിനയിക്കണമെന്നും ആഗ്രഹമുണ്ട്.\n• മക്കള് രണ്ടുപേരും?\nമകന് കുടുംബസമേതം വിദേശത്താണ്. മകള് നാട്ടിലുണ്ട്. മകളുടെ ഭര്‍ത്താവും വിദേശത്താണ്. നാടകമില്ലാത്ത സമയത്ത് ഞാന് മകന്റെ അടുത്തേക്ക് പോകാറുണ്ട്.\n• ഇടയ്ക്ക് ഏറെ സീരിയലുകളില് നല്ലവേഷങ്ങള് ചെയ്ത് കണ്ടിരുന്നു. പിന്നെന്താണ് തുടരാതിരുന്നത്?\nഅതിന്റെ കാരണവും നാടകം തന്നെ. നാടകത്തെ ബാധിക്കാത്തതരത്തിലാണ് സീരിയലുകള് തിരഞ്ഞെടുത്തിരുന്നത്. അങ്ങനെ വന്നപ്പോള് നാടകത്തിന് മുന്‍തൂക്കം കൊടുക്കേണ്ടിവന്നു.\n• ചൈതന്യ ശരാശരി വേദികളുമായി തല ഉയര്‍ത്തി നില്‍ക്കുന്നു. അതിന്റെ ഗുട്ടന്‍സ് എന്താണ്?\nഒരു ഗുട്ടന്‍സുമില്ല. നാടകം പ്രേക്ഷകന് വേണ്ടിയാവണം. നാടകസമിതി നടത്തുന്നത് നമുക്ക് വേണ്ടിയാവണം. പക്ഷേ അതിനിടയില് പവിത്രത കാത്തു സൂക്ഷിക്കണം. അതില്ലാതായാല് എല്ലാം പോയി. ഞാന് എന്റെ സമിതിയുടെ നിലനില്‍പിന്റെ കാര്യമാണ് സൂചിപ്പിച്ചത്. മറ്റുള്ളവരുടെ കാര്യം എനിക്കറിയില്ല. ഏതായാലും നാടകം എന്നെ ചതിച്ചിട്ടില്ല. വളര്‍ത്തിയിട്ടേയുള്ളൂ. നേരത്തേ പറഞ്ഞതുപോലെ ഒരു ബിഗ് സീറോയായിരുന്ന ഞാന് എല്ലാം നേടിയത് നാടകത്തില് നിന്ന് തന്നെയാണ്. നാടകം എനിക്ക് എല്ലാം തന്നു.\n• അഭിനയിച്ചവയില് ഏറ്റവും ഇഷ്ടം തോന്നിയ കഥാപാത്രം?\nപറയാന് ബുദ്ധിമുട്ടാണ്. എല്ലാം എനിക്ക് പ്രിയപ്പെട്ടതാണ്.\n• 'ഹൃദയമാറ്റം' എന്ന വിഷയമാണല്ലോ പുതിയ നാടകം പുത്രി പ്രമേയമാക്കിയത്. യാദൃശ്ചികമായി വന്നതാണോ?\nയാദൃശ്ചികതയില്ല. പ്രേക്ഷകന് എന്തെങ്കിലും സന്ദേശമുണ്ടാകണമെന്ന്. നന്‍മ വറ്റിയിട്ടില്ലാത്ത മനുഷ്യത്വം മരവിച്ചിട്ടില്ലാത്ത വേറിട്ടൊരു വിഭാഗം പ്രത്യക്ഷത്തില് വരാതെ തീര്‍ച്ചയായും നമുക്കിടയിലുണ്ട്. ശരിക്കും പറഞ്ഞാല് അവരാണ് സമൂഹത്തെ സത്യത്തിന്റെ പാതയില് നിലനിര്‍ത്തുന്നത്. ഈ നാടകത്തില് ഞാന് പകര്‍ത്തിവച്ചതിന്റെ ഒരു ചെറുശതമാനമെങ്കിലും ഞാന് നേരിട്ടനുഭവിച്ചിട്ടുണ്ട്. നാടകം കണ്ടിട്ട് ധാരാളം പേര് ഈ വിഷയം തിരഞ്ഞെടുത്തത് നന്നായി എന്നറിയിച്ചു.\n• അവസാനമായി ഒരു ചോദ്യം കൂടി. ഈ നീണ്ടകാലയളവില് കുറെ ഏറെ നടീനടന്‍മാരെ സംവിധാനം ചെയ്തിട്ടുണ്ടാവുമല്ലോ. സംവിധാനം ചെയ്യാന് വളരെ ബുദ്ധിമുട്ടുണ്ടായിരുന്ന നടനോ നടിയോ ഉണ്ടോ? അതു\nപോലെ സംവിധാനം ചെയ്യാന് എളുപ്പമായിരുന്നവര്?\nഈ ചോദ്യത്തിന് മറുപടിയില്ല. സ്‌നേഹപൂര്‍വം ചോദ്യം നിരസിക്കുന്നു.


പൊലീസ് രഹസ്യാന്വേഷണ വിഭാഗത്തില് വിവരങ്ങള് ചോരുന്നെന്ന് ആരോപണം . - Calicut Journal\nHome » ന്യൂസ് & വ്യൂസ് » പൊലീസ് രഹസ്യാന്വേഷണ വിഭാഗത്തില് വിവരങ്ങള് ചോരുന്നെന്ന് ആരോപണം .\nപൊലീസ് രഹസ്യാന്വേഷണ വിഭാഗത്തില് വിവരങ്ങള് ചോരുന്നെന്ന് ആരോപണം .\nപൊലീസ് രഹസ്യാന്വേഷണ വിഭാഗത്തില്‍നിന്ന് വിവരങ്ങള് ചോരുന്നെന്ന് ആക്ഷേപം. ഇവിടെ സ്ഥാനങ്ങളില് പലയിടത്തും കോണ്‍ഗ്രസ് പ്രവര്‍ത്തകരോ അനുഭാവികളോ ആണ് ജോലിനോക്കുന്നത്. കഴിഞ്ഞ സര്‍ക്കാര് നിയമിച്ചവരില് പലരും തുടരുന്നതിനാല് തന്ത്രപ്രധാന വിവരങ്ങള് പ്രതിപക്ഷത്തിന് ലഭിക്കുന്നുണ്ടെന്നാണ് ഇടത് അനുകൂല പൊലീസ് നേതാക്കളുടെ ആരോപണം. സാധാരണ ഭരണം മാറുമ്പോള് ആദ്യം സ്ഥലംമാറ്റം ലഭിക്കുന്നത് സ്പെഷല്‍ബ്രാഞ്ച് ഉദ്യോഗസ്ഥര്‍ക്കാണ്. എന്നാലിക്കുറി അതുണ്ടായില്ല. ഉദ്യോഗസ്ഥരുടെ സ്ഥലംമാറ്റത്തില് രാഷ്ട്രീയം കലര്‍ത്തേണ്ടതില്ളെന്നായിരുന്നു മുഖ്യമന്ത്രി പിണറായി വിജയന്‍െറ നിലപാട്. എന്നാല്, തീവ്രകോണ്‍ഗ്രസ് നിലപാടുകാര് സ്പെഷല് ബ്രാഞ്ചില് തുടരുന്നത് പ്രത്യാഘാതങ്ങള്‍ക്കിടയാക്കുമെന്ന് ഇടത് അനുകൂല നേതാക്കള് മുഖ്യമന്ത്രിയെ അറിയിച്ചിട്ടുണ്ട്. മുഖ്യമന്ത്രിയുടെ ജില്ലയായ കണ്ണൂരില് സ്ഥിതിഗതികള് ആശങ്കജനകമാണെന്ന് ഇടതു നേതാക്കള് പറയുന്നു.മുന്‍മന്ത്രി കെ.പി. മോഹനന്‍െറ ഗണ്‍മാനാണ് മന്ത്രിസഭയിലെ പ്രമുഖന്‍െറ ഗണ്‍മാനായി തുടരുന്നത്. മറ്റൊരു ഗണ്‍മാന്, കഴിഞ്ഞ സര്‍ക്കാറിന്‍െറ കാലത്ത് യു.ഡി.എഫ് പാനലില് മത്സരിച്ച പൊലീസ് അസോസിയേഷന് നേതാവാണ്. ഇത്തരക്കാര് മന്ത്രിമാരുടെ സ്റ്റാഫില് ഉള്‍പ്പെടുത്തിയത് ആരാണെന്നത് ഇപ്പോഴും അവ്യക്തമായി തുടരുന്നു. രഹസ്യസ്വഭാവം പുലര്‍ത്തേണ്ട സര്‍ക്കാര് തീരുമാനങ്ങള് പലതും ഗണ്‍മാന്‍മാര് വഴി ചോരാനുള്ള സാധ്യത ഏറെയാണ്. അതിനാല് നിയമനങ്ങളില് പുന$പരിശോധന അനിവാര്യമാണെന്ന ആവശ്യം ശക്തമാണ്.\nPrevious: മാധ്യമപ്രവര്‍ത്തകരെ സ്റ്റേഷനില് അന്യായമായി തടഞ്ഞുവെച്ചെന്ന പരാതിയിലൊഴികെ കോഴിക്കോട് ടൗണ് എസ്.ഐ വിമോദിനെതിരെ രജിസ്റ്റര് ചെയ്ത എല്ലാ കേസുകളും ഹൈകോടതി റദ്ദാക്കി.\nNext: എം. വിജയകുമാര് കേരള വിനോദസഞ്ചാര വികസന കോര്‍പറേഷന് (കെ.ടി.ഡി.സി) ചെയര്‍മാനാകും.


'വേഷം കൊണ്ട് തിരിച്ചറിയൂ'; പൗരത്വ നിയമ ഭേദഗതിക്കെതിരെ ഹിജാബ് ധരിച്ചെത്തിയ 'വൈറല്' വിദ്യാര്‍ത്ഥിനി പറയുന്നു | student who wore hijab against citizenship amendment act talks\n'വേഷം കൊണ്ട് തിരിച്ചറിയൂ'; പൗരത്വ നിയമ ഭേദഗതിക്കെതിരെ ഹിജാബ് ധരിച്ചെത്തി 'വൈറലാ'യ ഇന്ദുലേഖ പറയുന്നു\nKochi, First Published 22, Dec 2019, 8:07 PM\nപൗരത്വ നിയമ ഭേദഗതിക്കെതിരെ ഹിജാബ് ധരിച്ച് പ്രതിഷേധിച്ച മലയാളി നിയമ വിദ്യാര്‍ത്ഥിനിക്ക് പറയാനുള്ളത്. 'മുസ്ലിം അല്ലാത്ത ഒരാള് മുസ്ലിം വേഷം ധരിച്ചു കൊണ്ട് പൗരത്വ നിയമ ഭേദഗതിക്കെതിരെയും എന്‍ആര്‍സിക്കെതിരെയും നടത്തുന്ന പ്രതിഷേധത്തിലൂടെ പോസിറ്റീവായ സന്ദേശം നല്‍കാനാണ് ആഗ്രഹിച്ചിരുന്നത്. എന്നാല് പലരും സോഷ്യല് മീഡിയയിലൂടെ ഇതിനെതിരെ നെഗറ്റീവ് കമന്‍റുകളുമായി എത്തി'.\nകൊച്ചി: പൗരത്വ നിയമ ഭേദഗതിക്കെതിരെ രാജ്യവ്യാപകമായി പ്രതിഷേധങ്ങള് നടക്കുകയാണ്. തോക്കേന്തിയ പൊലീസുകാര്‍ക്ക് നേരെ റോസാപ്പൂ വെച്ചുനീട്ടി പ്രതിഷേധിച്ച വിദ്യാര്‍ത്ഥികളുടെ ഉള്‍പ്പെടെ നിരവധി വ്യത്യസ്തങ്ങളായ പ്രതിഷേധ പ്രകടനങ്ങള്‍ക്ക് രാജ്യം സാക്ഷിയായി. അത്തരത്തില് പൗരത്വ നിയമ ഭേദഗതിക്കെതിരെ പ്രതിഷേധിച്ച മലയാളി നിയമ വിദ്യാര്‍ത്ഥിനിയുടെ ചിത്രം സോഷ്യല് മീഡിയയില് വൈറലായിരുന്നു. കൊച്ചിയില് നടന്ന പ്രതിഷേധത്തില് ഹിജാബ് ധരിച്ചെത്തിയ ഇന്ദുലേഖ പാര്‍ത്ഥന്‍റെ ചിത്രമാണ് ചര്‍ച്ചയായത്.\nരാഷ്ട്രീയ പാര്‍ട്ടികളുടെ നേതൃത്വത്തില് സംഘടിപ്പിക്കുന്ന പ്രതിഷേധ പ്രകടനങ്ങളില് പങ്കെടുക്കാന് താല്‍പ്പര്യമില്ലാതിരുന്ന ഇന്ദുലേഖ കൊച്ചിയില് വിദ്യാര്‍ത്ഥികള് നടത്തുന്ന പ്രതിഷേധത്തെപ്പറ്റി അറിയുകയും അതിന്‍റെ ഭാഗമാകുകയുമായിരുന്നു. 15 കോളേജുകളിലെ വിദ്യാര്‍ത്ഥികളാണ് പ്രതിഷേധത്തില് പങ്കെടുത്തത്. 'മിസ്റ്റര് മോദി, ഞാന് ഇന്ദുലേഖ. എന്നെ വേഷം കൊണ്ട് തിരിച്ചറിയൂ' എന്നെഴുതിയ പ്ലക്കാര്‍ഡും കയ്യിലേന്തി ഹിജാബ് ധരിച്ചാണ് ഇന്ദുലേഖ പ്രതിഷേധത്തില് പങ്കെടുക്കാന് എത്തിയത്.\nഎറണാകുളം ഗവ. ലോ കോളേജിലെ ഒന്നാം വര്‍ഷ നിയമ വിദ്യാര്‍ത്ഥിനിയാണ് ഇന്ദുലേഖ. 'പ്രതിഷേധത്തെ കുറിച്ച് ചര്‍ച്ച ചെയ്യാനായി രാവിലെ എത്തിയപ്പോള് വ്യത്യസ്തമായ ആശയങ്ങള് എന്തെങ്കിലും ഉണ്ടോയെന്ന് ചോദിച്ചിരുന്നു. പെട്ടെന്ന് എനിക്ക് തോന്നിയ ആശയമാണ് ഹിജാബ് ധരിക്കുക എന്നത്. എന്നാല് നടി അനശ്വര രാജന് ഹിജാബ് ധരിച്ചുള്ള ചിത്രം സോഷ്യല് മീഡിയയില് പോസ്റ്റ് ചെയ്തിട്ടുള്ളതായി ആരോ പറഞ്ഞു. ഞാന് ആ ചിത്രം കണ്ടിരുന്നില്ല. ഹിജാബ് ധരിച്ച് ഈ സന്ദേശമടങ്ങിയ പ്ലക്കാര്‍ഡും കയ്യിലേന്തി പ്രതിഷേധത്തില് പങ്കെടുക്കാന് പിന്നീട് തീരുമാനിക്കുകയായിരുന്നു. പ്രതിഷേധത്തില് പങ്കെടുക്കാത്ത സഹപാഠികളാണ് ഹിജാബ് ധരിക്കാന് സഹായിച്ചത്'- ഇന്ദുലേഖ ദി ന്യൂസ് മിനിറ്റിനോട് പറഞ്ഞു.\nമുസ്ലിം അല്ലാത്ത ഒരാള് മുസ്ലിം വേഷം ധരിച്ചു കൊണ്ട് പൗരത്വ നിയമ ഭേദഗതിക്കെതിരെയും എന്‍ആര്‍സിക്കെതിരെയും നടത്തുന്ന പ്രതിഷേധത്തിലൂടെ പോസിറ്റീവായ സന്ദേശം നല്‍കാനാണ് ആഗ്രഹിച്ചിരുന്നത്. എന്നാല് പലരും സോഷ്യല് മീഡിയയിലൂടെ ഇതിനെതിരെ നെഗറ്റീവ് കമന്‍റുകളുമായി എത്തിയെന്നും ചിലരൊക്കെ തന്നെ പിന്തുണച്ച് സംസാരിച്ചെന്നും ഇന്ദുലേഖ കൂട്ടിച്ചേര്‍ത്തു. പാലക്കാട് താമസിക്കുന്ന അച്ഛനും അമ്മയും ഹിജാബ് ധരിച്ച ചിത്രം വൈറലായതോടെ അല്‍പ്പം ആശങ്കപ്പെട്ടെന്നും എന്നാല് തനിക്ക് ശരിയെന്ന് തോന്നുന്നത് ചെയ്യാനാണ് അവര് ഉപദേശിച്ചതെന്നും ഇന്ദുലേഖ പറയുന്നു.\nസാമൂഹിക മാധ്യമങ്ങളില് വൈറലായതോടെ ഇന്ദുലേഖയെ അഭിനന്ദിച്ച് മുന് എംപി എം ബി രാജേഷ് ഫേസ്ബുക്ക് കുറിപ്പ് പങ്കുവെച്ചിരുന്നു. സർഗാത്മകവും കുറിക്ക് കൊള്ളുന്നതുമായ പ്രതിഷേധം നടത്തിയ ഇന്ദുലേഖയെച്ചൊല്ലി അഭിമാനിക്കുന്നെന്ന് അദ്ദേഹം പറഞ്ഞു.\nLast Updated 22, Dec 2019, 9:05 PM\nhijab wearing picture


ലോകത്തെ സമൂലം മാറ്റിമറിക്കാന് നമുക്കു കഴിയില്ലായിരിക്കാം. എന്നാല് നമ്മളില് മാറ്റംവരുത്താന് നമുക്കു സാധിക്കും. വ്യക്തിയില് നിന്നാണല്ലോ സമൂഹം ഉണ്ടാകുന്നതും രാഷ്ട്രം ജനിക്കുന്നതും. അതിനാല് വ്യക്തിമനസ്സാണ് ആദ്യം വൃത്തിയാക്കേണ്ടത്. എങ്കില് മാത്രമേ ലോകത്തിന്റെ സ്വഭാവം മാറ്റാന് കഴിയൂ.\nമനോഹരമായ ഒരു പൂന്തോട്ടത്തില് കണ്ട ഒരു കാഴ്ചയുണ്ട്. കുട്ടികളെ ഇരുത്തി തള്ളിക്കൊണ്ടു നടക്കുന്ന വണ്ടിയില് ഒരു കുട്ടി ഇരുന്നു കരയുന്നു. അവന്റെ അച്ഛനാണ് വണ്ടി ഉരുട്ടുന്നത്. വണ്ടി മുന്നോട്ടുരുളുന്നതിനൊപ്പം കുട്ടിയുടെ കരച്ചില് കൂടിവരുന്നു. കുട്ടിയുടെ അച്ഛന് പറഞ്ഞു: ”മാധവാ, അടങ്ങ്, മാധവാ അടങ്ങ്”. എന്നിട്ടും കുട്ടി കരച്ചില് നിര്‍ത്തുന്നില്ല. അദ്ദേഹത്തിന്റെ തോളത്തുണ്ടായിരുന്ന സഞ്ചി തുറന്ന് മനോഹരമായ ഒരു കളിപ്പാട്ടം പുറത്തെടുത്തു. വണ്ടിയിലിരിക്കുന്ന കുട്ടിയുടെ കൈയില് കൊടുത്തു. കുട്ടിയുടെ കരച്ചില് കൂടിയതേയുള്ളൂ. വില കൂടിയ, മധുരിക്കുന്ന ചോക്‌ലേറ്റ് എടുത്ത് കുട്ടിക്കു നല്‍കി. അതു വാങ്ങിയ കുട്ടി വീണ്ടും കരച്ചില് തുടര്‍ന്നു. അച്ഛന് പിന്നെയും പറഞ്ഞു: ”മാധവാ അടങ്ങ്, മാധവാ അടങ്ങ്”. ഓരോ സാധനങ്ങള് കുട്ടിക്കു നല്‍കിയിട്ട് ”മാധവാ അടങ്ങ്, മാധവാ അടങ്ങ്” എന്ന് അച്ഛന് ഉറക്കെ പറഞ്ഞുകൊണ്ടിരുന്നു. ഇതെല്ലാം കണ്ട്, ആ പാര്‍ക്കിലിരുന്നവര് അത്ഭുതപ്പെട്ടു. ”എന്തൊരു വാശിക്കാരനാണ് ഈ കുട്ടി” എന്നൊക്കെ അവര് പറഞ്ഞു. കാഴ്ചക്കാരിയായ ഒരു സ്ത്രീ അവരുടെ അടുത്തു ചെന്നു. അവര് അദ്ദേഹത്തോടു പറഞ്ഞു: ”നിങ്ങള് എത്ര ക്ഷമയുള്ള മനുഷ്യനാണ്, ഈ കുട്ടി ഇത്രയും കരഞ്ഞു ബഹളംവെച്ചിട്ടും നിങ്ങള്‍ക്കു ദേഷ്യം വന്നില്ലല്ലോ? എനിക്കാണെങ്കില് ഇത്രയും ക്ഷമിക്കാന് സാധിക്കില്ല.” ഇതും പറഞ്ഞുകൊണ്ട് ആ സ്ത്രീ കുട്ടിയോടു ചോദിച്ചു: ”മോനേ മാധവാ, നീ എന്തിനാണു കരയുന്നത്? നിനക്ക് എന്തുവേണം?\nഇതു കേട്ടപ്പോള് കുട്ടിയുടെ അച്ഛന് പറഞ്ഞു: ”അവന്റെ പേരല്ല മാധവന്. എന്റെ പേരാണ്. അവന്റെ പേര് മുകുന്ദന് എന്നാണ്. ഇതുപോലെയാണു ലോകത്തിന്റെ കാര്യവും. ലോകത്തെ നിയന്ത്രിക്കാന് നമുക്കു കഴിയില്ല. അടങ്ങേണ്ടതു നമ്മളാണ്. ലോകത്തിന്റെ സ്വഭാവം മാറ്റുക വിഷമമാണ്. പക്ഷേ ലോകത്തിലെ മറ്റുള്ളവരുടെ തെറ്റും കുറ്റവും പറഞ്ഞുകൊണ്ടിരുന്നിട്ടു കാര്യമില്ല. അതിനു ശ്രമിച്ചാല് മക്കളുടെ സമാധാനം നശിക്കും. മറ്റുള്ളവരുടെ കുറ്റം കണ്ടുപിടിച്ച് ഉച്ചത്തില് പറഞ്ഞുനടന്നാല് എല്ലാവരുടെയും ശത്രുതയുണ്ടാവും. പക്ഷേ നമുക്കു സ്വയം മാറാന് കഴിയും. മറ്റുള്ളവരെ സ്‌നേഹിക്കുക, ചെറിയ സഹായങ്ങള് തങ്ങളാല് കഴിയുംവിധം ചെയ്യുക. ഇതെല്ലാം നമുക്കു ചെയ്യാന് കഴിയുന്ന കാര്യങ്ങളാണ്. നന്മ നിറഞ്ഞ ഒരു പ്രവൃത്തികൊണ്ട് സമ്മാനമായി ലഭിക്കുന്നത് ഒരു പുഞ്ചിരിയായിരിക്കും. വിഷാദാത്മകമായ ലോകത്ത് ആ പുഞ്ചിരി കൊളുത്തുന്ന പ്രകാശം വലുതാണ്. നമ്മുടെ മാറ്റം കൊണ്ട് ലോകത്തിനു മാറ്റം വരുന്നതായി കാണാന് സാധിക്കുന്നത് അപ്പോഴാണ്. പശുവിനെ സ്‌നേഹിക്കുന്നതു പാലിനു വേണ്ടിയാണ്. കറവ നിന്നു. വീണ്ടും ഗര്‍ഭിണിയാകുന്നില്ല എന്നു കണ്ടാല് പശുവിനെ വില്‍ക്കും. ഇതുപോലെ ലോകത്തിന്റെ സ്‌നേഹം ഒരു വസ്തുവിന്റെ പിന്നിലാണ്. അങ്ങനെയുള്ള ലോകത്തെ ആശ്രയിച്ചുനിന്നാല് നമുക്കു ദുഃഖിക്കാനേ സമയം കാണൂ. എന്താണ് മക്കളുടെ ആഗ്രഹം? മറ്റുള്ളവരെല്ലാം നിങ്ങളെ സ്‌നേഹിക്കണം. എന്നാല് നിങ്ങള് മറ്റുള്ളവരെ സ്‌നേഹിക്കുന്നുണ്ടോ? ഇല്ല എന്നായിരിക്കും ഏറെ ആളുകളും സത്യസന്ധമായി പറയുന്നത്.


കടകൾ തുറക്കുന്നതിൽ തീരുമാനം ഉണ്ടായില്ലെങ്കില് വ്യാഴാഴ്ച മുതല് പ്രതിഷേധം; വ്യാപാരി വ്യവസായി ഏകോപനസമിതി. - truenewsmalayalam.com\nHome / Kozhikode / കടകൾ തുറക്കുന്നതിൽ തീരുമാനം ഉണ്ടായില്ലെങ്കില് വ്യാഴാഴ്ച മുതല് പ്രതിഷേധം; വ്യാപാരി വ്യവസായി ഏകോപനസമിതി.\nകടകൾ തുറക്കുന്നതിൽ തീരുമാനം ഉണ്ടായില്ലെങ്കില് വ്യാഴാഴ്ച മുതല് പ്രതിഷേധം; വ്യാപാരി വ്യവസായി ഏകോപനസമിതി.\ntruenewsmalayalam.com July 12, 2021 Kozhikode\nകോഴിക്കോട്(www.truenewsmalayalam.com) : വ്യാപാര സ്ഥാപനങ്ങൾ തുറക്കുന്ന കാര്യത്തിൽ ഉടൻ തീരുമാനമെടുക്കണമെന്ന് വ്യാപാരി വ്യവസായി ഏകോപനസമിതി സംസ്ഥാന പ്രസിഡന്‍റ് ടി. നസറുദ്ദീന്.\nപെരുന്നാൾ പ്രമാണിച്ച് കടകൾ തുറക്കാൻ അനുവദിക്കണം. അനുകൂല തീരുമാനം ഉണ്ടായില്ലെങ്കില് വ്യാഴാഴ്ച മുതല് പ്രതിഷേധവുമായി മുന്നോട്ട് പോകുമെന്നും അദ്ദേഹം പറഞ്ഞു.\nമന്ത്രി എം.വി ഗോവിന്ദനുമായി ചര്‍ച്ച നടത്തിയിരുന്നു. രണ്ട് ദിവസത്തിനുള്ളില് തീരുമാനമെടുക്കാമെന്നാണ് മന്ത്രി പറഞ്ഞത്. എന്നാൽ നേതൃത്വത്തിന്‍റെ അറിവോടെയല്ല ഇന്ന് കോഴിക്കോട്ട് വ്യാപാരികൾ പ്രതിഷേധിച്ചത്. സര്‍ക്കാറുമായുള്ള ചര്‍ച്ചയാണ് സംഘടനയുടെ വഴി. മന്ത്രി എം.വി ഗോവിന്ദന്‍റെ ഉറപ്പില് പ്രതീക്ഷയുണ്ടെന്നും നസറുദ്ദീന് മാധ്യമങ്ങളോട് പറഞ്ഞു.\nഅശാസ്ത്രീയ കോവിഡ് നിയന്ത്രണങ്ങൾ പിൻവലിക്കണമെന്നവശ്യപ്പെട്ട് കോഴിക്കോട് വ്യാപാരികൾ പ്രതിഷേധവുമായി രംഗത്തെത്തിയിരുന്നു. കിഡ്സൺ കോർണറിൽ പ്രതിഷേധ സമരം നടത്തിയ വ്യാപാരി വ്യവസായി ഏകോപന സമിതി യൂത്ത് വിങ് പ്രവർത്തകരെ പൊലീസ് അറസ്റ്റ് ചെയ്തു. കട അടക്കാൻ അഞ്ചു മിനിറ്റ് വൈകിയാൽ പോലും പൊലീസ് പിഴ ഈടാക്കുകയാണെന്ന് വ്യാപാരികൾ ആരോപിച്ചു.\nകോഴിക്കോട് നഗരം സി കാറ്റഗറിയിലായതിനാൽ അവശ്യവസ്തുക്കള് വില്‍ക്കുന്ന കടകള്‍ക്ക് മാത്രമേ തുറക്കാന് അനുമതിയുള്ളൂ. അതേസമയം, വ്യാപാരികളുടെ പ്രശ്‌നം ചര്‍ച്ച ചെയ്യുമെന്ന് ജില്ലാ കലക്ടര് ഡോ. എന് തേജ് ലോഹിത് റെഡ്ഡി അറിയിച്ചു. വിഷയം പഠിച്ച ശേഷം തുടര്‍നടപടികള് സ്വീകരിക്കുമെന്നും അദ്ദേഹം പറഞ്ഞു.


Malayalam News (മലയാളം വാർത്ത): Latest Malayalam News, Breaking News | Thekeralapost ദുരൂഹത കട്ടപിടിച്ച അതിരന് | The Kerala Post Malayalam News (മലയാളം വാർത്ത): Latest Malayalam News, Breaking News\nദുരൂഹത കട്ടപിടിച്ച അതിരന്\nഅതിരന് എന്ന സിനിമ വല്ലാത്തൊരു അനുഭവമാണ്. പല വികാരങ്ങളാല് തിയേറ്ററിലെത്തുന്ന പ്രേക്ഷകരെ ഒരു പ്രത്യേക മൂഡിലേക്ക് മാറ്റിയെടുത്തതിന് ശേഷമാണ് സിനിമ കഥയിലേക്ക് കൂട്ടിക്കൊണ്ടുപോവുക. അതിശയിപ്പിക്കുന്ന ഫ്രെയിമുകള് കൊണ്ട് പ്രേക്ഷക മനസ്സിലേക്ക് ദുരൂഹത കുത്തിവെയ്ക്കുക എന്നതാണ് ഇതിന്റെ ആദ്യ പടി. തുടര്‍ന്ന് ടൈറ്റില് സോങ്ങിന്റെ ചങ്കിടിപ്പിക്കുന്ന താളത്തില് ഘോരവനത്തിന് നടുവിലുള്ള പഴയ ബംഗ്ലാവിലേക്ക്. മനസ്സിന്റെ താളം തെറ്റിയവരുടെ ഇടയിലേക്ക് ഉള്ളിടിപ്പോടെ കടന്നുചെല്ലാം. ഭയഭീതമായ അന്തരീക്ഷത്തിലൂടെ വല്ലാത്ത പിരിമുറക്കത്തില് രണ്ട് മണിക്കൂര് കഴിച്ചുകൂട്ടാം. അതിരന് എന്ന സിനിമ സമ്മാനിക്കുന്നത് വേറിട്ടൊരു സിനിമാ അനുഭവമാണ്.\n1967-71 കാലഘട്ടങ്ങളില് നടക്കുന്ന കഥയാണ് അതിരന് പറയുന്നത്. 1967 എന്ന് കാണിക്കാന് ഉപയോഗിച്ച രീതി ഗംഭീരം. തുടര്‍ന്ന് കെട്ടഴിക്കേണ്ട ചില രംഗങ്ങള്. അതിന് ശേഷം 1971ലേക്ക്. ഒരു കൊടുംകാടിന്റെയും അതിന് നടുവിലൂടെ വളഞ്ഞൊഴുകുന്ന നദിയുടെയും ആകാശദൃശ്യം മനോഹരം. തുടര്‍ന്ന് താഴേക്കിറങ്ങി കാടിന് നടുവിലൂടെയുള്ള യാത്ര. ബ്രിട്ടീഷുകാരുടെ കാലത്ത് പണി കഴിപ്പിച്ച, ഇപ്പോള് മാനസിക രോഗികളെ താമസിപ്പിക്കുന്ന ഒരു ബംഗ്ലാവിലേക്കാണ് ഈ യാത്ര. ഈ ബംഗ്ലാവില് നടക്കുന്ന കാര്യങ്ങള് അത്ര പന്തിയല്ലെന്ന റിപ്പോര്‍ട്ടിനെ തുടര്‍ന്ന് തിരുവന്തപുരം മെഡിക്കല് കോളേജില് നിന്നും ഡോ. കണ്ണന് നായര് (ഫഹദ് ഫാസില്) ഔദ്യോഗിക പരിശോദനയ്ക്കായി ഇവിടേയ്ക്ക് വരികയാണ്. ഇടയ്ക്ക് വഴി കാട്ടിയയാള് തനിച്ചാക്കി പോകുമ്പോള് വഴിയറിയാതെ കാട്ടിലൂടെ അലയുന്ന കണ്ണന് നായരെയും ഒപ്പം ബംഗ്ലാവിലെ അന്തേവാസികളെയും അവതരിപ്പിച്ചുകൊണ്ടാണ് ടൈറ്റില് എഴുതിക്കാണിക്കുന്നത്. ചങ്കിടിപ്പിക്കുന്ന പാട്ടും അതിശയിപ്പിക്കുന്ന ഫ്രെയിമുകളും ചേര്‍ന്ന് ഹോളിവുഡ് ചിത്രങ്ങളുടെ ഗാംഭീര്യം ഈ ഭാഗം കവര്‍ന്നെടുക്കുന്നു.\nകണ്ണന് നായരുടെ കണ്ണിലൂടെയാണ് പ്രേക്ഷകര് സിനിമ കാണുന്നത്. അയാള്‍ക്ക് ബംഗ്ലാവിലുണ്ടാകുന്ന വിചിത്രാനുഭവങ്ങള് അയാളെപ്പോലെ തന്നെ പ്രേക്ഷരിലും ഭീതി ഉളവാക്കുന്നു. അഞ്ച് രോഗികള്, ഒരു ഡോക്ടര്, ഒരു കെയര്‍ടേക്കര്, ഒരു ഗാര്‍ഡ്, ഒരു അറ്റന്‍ഡര്, ഒരു കുശിനിക്കാരന് എന്നിവരാണ് ബംഗ്ലാവിലെ ഔദ്യോഗിക അംഗങ്ങള്. എന്നാല് കണ്ണന് നായര് അവരെക്കൂടാതെ ചിലയാളുകളുടെ ശബ്ദം കേള്‍ക്കുന്നു, ചില ആളുകളെ കാണുന്നു. ആ നിഗൂഢതകളുടെ കെട്ടഴിക്കാനുള്ള അദ്ദേഹത്തിന്റെ ശ്രമമാണ് ചിത്രത്തിന്റെ അവസാനം വരെയും.\nഎത്ര പുകഴ്ത്തിയാലും മതിവരാത്തത്ര ഗംഭീരമായ ഫ്രെയിമുകളും ത്രസിപ്പിക്കുന്ന പശ്ചാത്തല സംഗീതവും കഥാപാത്രങ്ങളുടെ സൂക്ഷ്മ ഭാവങ്ങളും ചേര്‍ന്ന് സൃഷ്ടിക്കുന്ന അന്തരീക്ഷം ഉള്‍ക്കിടിലം ഉളവാക്കുന്നക്കുന്നതാണ്. ഇതിനിടയില് വാല്‍സല്യവും പ്രണയവും ഇഴചേര്‍ത്തിരിക്കുന്നു. കുടുംബ പശ്ചാത്തലത്തിലേക്ക് കൂട്ടിക്കൊണ്ടുപോയി മനസ്സിന്റെ വിഭ്രാത്മകതയെ ശാന്തമാക്കുന്നു. പ്രണയ മഴ പെയ്യിച്ച് കുളിര്‍പ്പിക്കുന്നു. കളരിയിലെ മുറകള് കാണിച്ച് ഊര്‍ജം നല്‍കുന്നു.\nബംഗ്ലാവിലെ അന്തേവാസികളെ രോഗികളായി മാറ്റിനിര്‍ത്തുന്നില്ല. അവരും സിനിമയുടെ കഥയില് ഇടപെടുന്നവരാണ്. കഥാഗതി തീരുമാനിക്കുന്നതില് പങ്കുവഹിക്കുന്നവരുമാണ്. മനസ്സിന്റെ താളം തെറ്റിയ അവരുടെ പെരുമാറ്റമാണ് ചിത്രത്തെ കൂടുതല് ദുരൂഹമാക്കുന്നത്.\nഫഹദ് ഫാസില് ഇതിന് മുമ്പ് അഭിനയിച്ച മൂന്ന് സിനിമകളില് അദ്ദേഹത്തിന്റെ കഥാപാത്രങ്ങള് തമ്മില് ചില സാമ്യങ്ങളുണ്ടായിരുന്നതിനാല് ഈ സിനിമയുടെ തുടക്കത്തിലെ ചില രംഗങ്ങള് കാണുമ്പോഴേ അദ്ദേഹത്തിന്റെ കഥാപാത്രത്തെക്കുറിച്ച് ചില സൂചനകള് ലഭിക്കുന്നുണ്ട്. ഈ സിനിമയില് ഇത് ക്ലൈമാക്‌സില് മാത്രം വെളിപ്പെടേണ്ടതായിരുന്നു. അങ്ങിനെ സംഭവിച്ചെങ്കില് തന്നെ അത് ഈ സിനിമയുടെ പോരായ്മയല്ല. മറിച്ച് ഫഹദ് ഫാസില് എന്ന നടന് ടൈപ്പ് വേഷങ്ങളിലേക്ക് ഒതുക്കപ്പെടാന് തുടങ്ങുന്നതുകൊണ്ടാണ്.\nസായ് പല്ലവിയുടെ അഭിനയമികവും മെയ്‌വഴക്കവും ചിത്രത്തില് ശരിക്കും ഉപയോഗിച്ചിട്ടുണ്ട്. സായ് പല്ലവിയുടെ നിത്യ എന്ന കഥാപാത്രം കടന്നുപോകുന്ന പ്രത്യേക അവസ്ഥയെ കൈകാലുകളും ചുണ്ടുകളും കണ്ണുകളും ഉപയോഗിച്ച് ഗംഭീരമായി അവതരിപ്പിച്ചു. ശരീരത്തിലൂടെ സംസാരിക്കുകയും വികാരങ്ങള് പ്രകടിപ്പിക്കുകയും ചെയ്യുന്ന നിത്യ, സായ് പല്ലവിയുടെ കൈകകളില് ഭദ്രമായിരുന്നു. അവരുടെ കളരിപ്പയറ്റും ഫൈറ്റും ത്രില്ലടിപ്പിച്ചു. രഞ്ജി പണിക്കറും കളരി അഭ്യാസം കൊണ്ടും പിതൃവാത്സല്യം കൊണ്ടും ഗംഭീര പ്രകടനമാണ് നടത്തിയിരിക്കുന്നത്.\nഅതുല് കുല്‍ക്കര്‍ണി അവതരിപ്പിക്കുന്ന ബെഞ്ചമിന് ഡയസ് എന്ന ഡോക്ടറുടെ ഭാവഭേദങ്ങളും നിഗൂഢത നിറഞ്ഞ രീതികളും ക്ലൈമാക്‌സിലെ പകര്‍ന്നാട്ടവും ഗംഭീരം. ക്ലൈമാക്‌സിലെ സംഘട്ടനവും എടുത്ത് പറയേണ്ടതാണ്. ലെന, സുരഭി ലക്ഷ്മി, സുദേവ് നായര്, വിജയ് മേനോന്, ജയപ്രകാശ് കുലൂര്, ലിയോണ ലിഷോയ്, നന്ദു തുടങ്ങിയവരും മികച്ച പ്രകടനം കാഴ്ചവെച്ചു. അതേസമയം ശവപ്പെട്ടിയുമായി ബന്ധപ്പെട്ട രംഗങ്ങള്‍ക്ക് വ്യക്തത വന്നില്ല. സുരഭി ലക്ഷ്മിയുടെ കഥാപാത്രത്തിന്റെ അവസ്ഥയ്ക്ക് വേണ്ടത്ര വിശീദകരണവും ലഭിച്ചില്ല.\nചിത്രത്തിലെ ഗാനങ്ങളെല്ലാം തന്നെ കഥാപശ്ചാത്തലത്തോട് ഇണങ്ങിനില്‍ക്കുന്നവയായിരുന്നു. കലാസംവിധാനം അതിന് മാറ്റുകൂട്ടി. വസ്ത്രാലങ്കാരവും ശ്രദ്ധ പിടിച്ചുപറ്റുന്നതായിരുന്നു.\nനവാഗതനായ വിവേകിന്റെ ആദ്യ സംവിധാന സംരഭമാണ് അതിരന്. വിവേകിന്റെ തന്നെ കഥ തിരക്കഥയാക്കിയിരിക്കുന്നത് കുട്ടിസ്രാങ്ക്, ഇമയൗ എന്നീ ചിത്രങ്ങളുടെ തിരക്കഥാകൃത്തായ പിഎഫ് മാത്യൂസാണ്. ആദ്യ സിനിമ മികച്ച രീതിയില് ചിത്രീകരിച്ച വിവേകിന് കയ്യടിക്കാം. വിഷ്വലുകള്‍കൊണ്ട് ഭ്രമിപ്പിച്ച ഛായാഗ്രാഹകന് അനു മൂത്തേടത്തിനും പ്രേക്ഷകരുടെ ഹൃദയമിടിപ്പിനെ തന്റെ പശ്ചാത്തല സംഗീതം കൊണ്ട് നിയന്ത്രിച്ച തമിഴ് സംഗീക സംവിധായകന് ജിബ്രാനും നന്ദി.\nമുമ്പ് ഹൊറര് സിനിമകളായിരുന്നു പ്രേക്ഷകരെ ഭയപ്പെടുത്തിയിരുന്നെങ്കില് ഇപ്പോള് സൈക്കോ ത്രില്ലറുകളാണ് ആ ചുമതല ഏറ്റെടുത്തിരിക്കുന്നത്. ഹോളിവുഡ് സൈക്കോ ത്രില്ലറുകളുടെ മാതൃകയില് ദുരൂഹതയും ഉദ്വേഗവും ഭീതിയും ആവോളം നിറച്ച് ഒരുക്കിയ ഒരു മികച്ച സൈക്കോ ത്രില്ലര് തന്നെയാണ് അതിരന്.


Black money worth 35 lakh seized at Perinthalmanna | 35 ലക്ഷം രൂപയുടെ കുഴൽപണവുമായി രണ്ട് മഹാരാഷ്ട്ര സ്വദേശികൾ പെരിന്തൽമണ്ണയിൽ പിടിയിൽ; ഇരുവരെയും പിടികൂടിയത് വാഹനപരിശോധനയ്ക്കിടെ - MarunadanMalayalee.com\nFebruary 25, 202105:55 PM IST Permalink\nമലപ്പുറം: 35 ലക്ഷം രൂപയുടെ കുഴൽപണവുമായി രണ്ട് മഹാരാഷ്ട്ര സ്വദേശികൾ മലപ്പുറം ജില്ലയിലെ പെരിന്തൽമണ്ണയിൽ വെച്ച് പിടിയിലായി. മഹാരാഷ്ട്ര സ്വദേശികളായ അബ്ബാസ് ജ്ഞാനദേവ പവാർ, അമോൾ എന്നിവരാണ് പിടിയിലായത്. പെരിന്തൽമണ്ണ ജില്ല ആശുപത്രിക്ക് സമീപത്ത് വച്ചാണ് ഇരുവരും പിടിയിലായത്. മലപ്പുറം ജില്ല പൊലീസ് മേധാവിക്ക് ലഭിച്ച രഹസ്യ വിവരത്തിന്റെ അടിസ്ഥാനത്തിൽ നടത്തിയ പരിശോധനയിലാണ് ഇരുവരും പിടിയിലായത്.\nപെരിന്തൽമണ്ണ സിഐ സജിൻ ശശിയും സംഘവും നടത്തിയ വാഹനപരിശോധനയിൽ ജില്ല ആശുപത്രിക്ക് സമീപത്തെ ഹൗസിങ് കോളിനിയിൽ വച്ചാണ് പ്രതികളെ കസ്റ്റഡിയിലെടുത്തത്. പണം കടത്താൻ ഉപയോഗിച്ച ഫോക്സ് വാഗൺ കാറും തിരിച്ചറിയൽ രേഖകളും പൊലീസ് പിടിച്ചെടുത്തു.\nവാഹനത്തിന്റെ രഹസ്യ അറയിൽ സൂക്ഷിച്ച നിലയിലായരുന്നു 35 ലക്ഷം രൂപ ഉണ്ടായിരുന്നത്. മലപ്പുറം പാലക്കാട് ജില്ലകളിലായി വിവിധയിടങ്ങളിൽ വിതരണം ചെയ്യാനുള്ള പണമായിരുന്നു കാറിലുണ്ടായിരുന്നത്. 2000, 500 രൂപയുടെ നോട്ടുകളായിട്ടാണ് പണം സൂക്ഷിച്ചിരുന്നത്.മഹാരാഷ്ട്ര സ്വദേശികളായ രണ്ട് പേരും വർഷങ്ങളായി കോഴിക്കോട് പാലക്കാട് ജില്ലകളിൽ സ്ഥിരംതാമസമാക്കിയവരാണ്. അബ്ബാസ് ജ്ഞാനദേവ പവാർ മപ്പുറം ജില്ലയിലെ താഴക്കോടും അമോൾ പാലക്കാട് ജില്ലയിലെ മണ്ണാർകാടുമാണ് താമസം.\nജൂവലറികളുടെ നഗരം എന്നറിയപ്പെടുന്ന കൊടുവള്ളി ഇന്ന് സ്വർണക്കടത്തുകാരുടെ കേന്ദ്രം\nമാത്യു കുഴൽനാടൻ എങ്ങനെ കോടീശ്വരനായി?


ഗവർണർ പദവി ഭരണഘടനാ പദവി; രാഷ്ട്രീയ വിഷയങ്ങളിൽ ഇടപെടാനുള്ള പദവിയല്ല: എ. വിജയരാഘവൻ | A Vijayaraghavan comment against governor Arif Mohammed Khan – News18 Malayalam\nഗവർണർ പദവി ഭരണഘടനാ പദവി; രാഷ്ട്രീയ വിഷയങ്ങളിൽ ഇടപെടാനുള്ള പദവിയല്ല: എ. വിജയരാഘവൻ\nരാഷ്ട്രീയവിഷയങ്ങൾ പറയാനുള്ള സ്ഥലമല്ല രാജ്ഭവൻ എന്നും എ.വിജയ രാഘവൻ പറഞ്ഞു.\nLast Updated : December 30, 2019, 15:27 IST\nകോഴിക്കോട്: ഗവർണർ പദവി ഭരണഘടനാ പദവിയാണെന്നും ഇത് ദൈനംദിന രാഷ്ട്രീയ വിഷയങ്ങളിൽ ഇടപെടാനുള്ള പദവിയല്ലെന്നും സി പി എം കേന്ദ്ര കമ്മിറ്റി അംഗം എ. വിജയരാഘവൻ.\nഗവർണർ പദവി ഭരണഘടനാ പദവിയാണ്. ഇത് ദൈനംദിന രാഷ്ട്രീയ വിഷയങ്ങളിൽ ഇടപെടാനുള്ള പദവിയല്ല. തനിക്ക് ലഭിച്ചിരിക്കുന്ന പദവി ഗവർണർ ദുരുപയോഗം ചെയ്യുന്നു. ഗവർണർ സ്ഥാനത്ത് നിന്നുള്ള അഭിപ്രായപ്രകടനം രാഷട്രീയക്കാരന്‍റേതാണെന്നും വിജയരാഘവൻ പറഞ്ഞു.\nഇത്തരം അഭിപ്രായപ്രകടനം നടത്തിയാൽ ഇനിയും വിമർശിക്കും.\nരാഷ്ട്രീയവിഷയങ്ങൾ പറയാനുള്ള സ്ഥലമല്ല രാജ്ഭവൻ എന്നും എ.വിജയ രാഘവൻപറഞ്ഞു. കണ്ണൂരിൽ ഗവർണർക്ക് സുരക്ഷാവീഴ്ച ഉണ്ടായിട്ടില്ലെന്നും അദ്ദേഹം വ്യക്തമാക്കി.\_\nകണ്ണൂരില് ദേശീയ ചരിത്ര കോണ്‍ഗ്രസ് വേദിയിൽ ഗവർണർ പങ്കെടുക്കാൻ എത്തിയപ്പോൾ ആയിരുന്നു അസാധാരണ പ്രതിഷേധം. ഗവര്‍ണറുടെ പ്രസംഗത്തിനിടെ ചരിത്രകാരന് ഇര്‍ഫാന് ഹബീബ് വേദിയിലും പൗരത്വ ഭേദഗതി നിയമത്തെ എതിര്‍ക്കുന്നവര് സദസിലും പ്രതിഷേധം ഉയർത്തുകയായിരുന്നു. തുടർന്ന് ഗവർണറുടെ പ്രസംഗം തടസപ്പെട്ടു.\nസംഭവത്തിന്‍റെ പശ്ചാത്തലത്തില് ഗവര്‍ണര് ചീഫ് സെക്രട്ടറിയെ രാജ്ഭവനിലേക്ക് വിളിച്ചുവരുത്തിയിരുന്നു.\nFirst published: December 30, 2019, 15:27 IST\na vijayaraghavanArif Mohammad KhanKerala governor


IPL 2021 |പെരുമാറ്റച്ചട്ടം ലംഘിച്ചു; ദിനേഷ് കാര്‍ത്തിക്കിന് താക്കീത് നല്‍കി ബിസിസിഐ – News18 Malayalam\nകാര്‍ത്തിക് ചെയ്ത കുറ്റമെന്തെന്ന് ഐപിഎല് വ്യക്തമാക്കിയിട്ടില്ല. ഡല്‍ഹിക്കെതിരെ മൂന്ന് പന്തില് ഡക്കായാണ് കാര്‍ത്തിക് മടങ്ങിയത്.\nLast Updated : October 14, 2021, 13:38 IST\nഇന്ത്യന് പ്രീമിയര് ലീഗ് പെരുമാറ്റച്ചട്ടം ലംഘിച്ചതിന് കൊല്‍ക്കത്ത നൈറ്റ് റൈഡേഴ്‌സ് വിക്കറ്റ് കീപ്പര് ബാറ്റ്‌സ്മാന് ദിനേശ് കാര്‍ത്തിക്കിന് താക്കീത്. രണ്ടാം ക്വാളിഫയറില് ഡല്‍ഹിക്കെതിരെ ഐ പി എല് പെരുമാറ്റച്ചട്ടത്തിലെ 2.2 വകുപ്പ് പ്രകാരം ലെവല് 1 കുറ്റമാണ് കാര്‍ത്തിക്ക് ചെയ്തതായി കണ്ടെത്തിയത്.\nഎന്നാല് കാര്‍ത്തിക് ചെയ്ത കുറ്റമെന്തെന്ന് ഐ പി എല് വ്യക്തമാക്കിയിട്ടില്ല. ഡല്‍ഹിക്കെതിരായ മത്സരത്തിനിടെ പുറത്തായ ശേഷം കാര്‍ത്തിക്ക് ക്ഷുഭിതനായി സ്റ്റമ്പ് തട്ടിത്തെറിപ്പിച്ചിരുന്നു. ഇതാകാം നടപടിക്ക് കാരണമെന്നാണ് സൂചന. മാച്ച് റഫറിയാണ് നടപടിയെടുത്തത്.\nലെവല് 1 കുറ്റം 2.2, ഒരു മത്സരത്തിനിടെ ക്രിക്കറ്റ് ഉപകരണങ്ങള് അല്ലെങ്കില് വസ്ത്രങ്ങള്, ഗ്രൗണ്ട് ഉപകരണങ്ങള് അല്ലെങ്കില് ഫിക്ച്ചറുകള്, ഫിറ്റിംഗുകള് എന്നിവയുടെ ദുരുപയോഗം എന്നതുമായി ബന്ധപ്പെട്ടിരിക്കുന്നു. ഐ പി എല് പ്രസ്താവന അനുസരിച്ച്, കാര്‍ത്തിക് തന്റെ കുറ്റം സമ്മതിക്കുകയും ചെയ്തു.\nഡല്‍ഹിക്കെതിരെ മൂന്ന് പന്തില് ഡക്കായാണ് കാര്‍ത്തിക് മടങ്ങിയത്. റബാഡയുടെ പന്തില് ബൗള്‍ഡ് ആവുകയായിരുന്നു. കാര്‍ത്തിക്കിന്റേത് ഉള്‍പ്പെടെ ഏഴ് റണ്‍സിന് ഇടയില് ഡല്‍ഹിയുടെ ആറ് വിക്കറ്റുകള് വീണെങ്കിലും വിജയ ലക്ഷ്യം മറികടക്കാന് അവര്‍ക്ക് കഴിഞ്ഞു.\nICC |ടി20 ലോകകപ്പ് ചരിത്രത്തിലെ ഏറ്റവും മികച്ച നിമിഷത്തിനുള്ള പുരസ്‌കാരം വിരാട് കോഹ്ലിക്ക്\nടി20 ലോകകപ്പിന്റെ ചരിത്രത്തിലെ ഏറ്റവും മികച്ച നിമിഷത്തിനുള്ള പുരസ്‌കാരം സ്വന്തമാക്കി ഇന്ത്യന് നായകന് വിരാട് കോഹ്ലി. 2016 ലോകകപ്പ് സൂപ്പര് 10ല് ഓസ്‌ട്രേലിയക്കെതിരെ പുറത്താകാതെ കോഹ്ലി നേടിയ 82 റണ്‍സിന്റെ ഇന്നിംഗ്‌സാണ് പുരസ്‌കാരത്തിന് അര്‍ഹത നേടിയത്.\nവോട്ടെടുപ്പിലൂടെയാണ് ഈ ഇന്നിങ്‌സിനെ ടി20 ലോകകപ്പ് ചരിത്രത്തിലെ ഏറ്റവും മികച്ച നിമിഷമായി ഐസിസി തെരഞ്ഞെടുത്തത്. കോഹ്ലിയുടെ ഇന്നിംഗ്‌സിന് 68 ശതമാനം വോട്ടും, ഇംഗ്ലണ്ടിനെതിരായ ഫൈനലില് ബെന് സ്റ്റോക്‌സിന്റെ അവസാന ഓവറില് കാര്‍ലോസ് ബ്രാത്ത്വെയ്റ്റ് തുടര്‍ച്ചയായ നാല് സിക്‌സറുകളോടെ വിന്‍ഡീസ് ജയം ഉറപ്പിക്കുന്ന നിമിഷത്തിന് 32 ശതമാനം വോട്ടും ലഭിച്ചു.\n2016ലെ ടി20 ലോകകപ്പിലെ സൂപ്പര് 10 പോരാട്ടത്തില് ഓസ്‌ട്രേലിയന് സ്‌കോര് ആയ 160 റണ്‍സ് പിന്തുടര്‍ന്ന ഇന്ത്യ മൂന്ന് വിക്കറ്റിന് 49 റണ്‍സെന്ന നിലയില് വീണിരുന്നു. എന്നാല് കോഹ്ലിയുടെ മികവില്6വിക്കറ്റിനാണ് ഇന്ത്യ ജയിച്ചത്. മത്സരത്തില് 51 പന്തില് 82 റണ്‍സെടുത്ത കോഹ്ലി പുറത്താകാതെ നിന്നു.\nഒമ്പത് ബൗണ്ടറിയും രണ്ട് സിക്‌സറും അടങ്ങുന്നതായിരുന്നു കോഹ്ലിയുടെ അന്നത്തെ ഇന്നിങ്‌സ്. 39 പന്തിലാണ് താരം അര്‍ദ്ധസെഞ്ച്വറി പൂര്‍ത്തിയാക്കുന്നത്. അര്‍ദ്ധസെഞ്ച്വറി പൂര്‍ത്തിയാക്കിയതിന് ശേഷം മത്സരത്തില് ഇന്ത്യക്ക് ജയിക്കാന് 21 പന്തില് 45 റണ്‍സായിരുന്നു വേണ്ടിയിരുന്നത്. എന്നാല് ജെയിംസ് ഫോക്‌നോര് എറിഞ്ഞ അടുത്ത ഓവറില് 19 റണ്‍സടിച്ച കോഹ്ലി ഇന്ത്യയെ ജയത്തിന് അടുത്തെത്തിച്ചു.\nപത്തൊമ്പതാം ഓവറില് നേഥാന് കോള്‍ട്ടര്‍നൈലിനെതിരെ നാലു ബൗണ്ടറി നേടി കോഹ്ലി ഇന്ത്യയുടെ ജയം ഉറപ്പിച്ചു. ഗ്രൂപ്പ് ഘട്ടത്തില് ഓസീസിനെതിരെ നേടിയ ഈ ജയം ഇന്ത്യയുടെ സെമി ബെര്‍ത്തുറപ്പിക്കുകയും ചെയ്തു.\nFirst published: October 14, 2021, 13:33 IST\nBCCIDinesh KarthikIPL 2021


മുഹമ്മദ് നിസാമിന് മൂന്ന് പകല് മാതാവിനൊപ്പം കഴിയാന് ഹൈക്കോടതി അനുമതി - BIGNEWSLIVE | Latest Malayalam News\nകൊച്ചി: തൃശ്ശൂര് ശോഭ സിറ്റിയിലെ സെക്യൂരിറ്റികാരന് ചന്ദ്രബോസ് മരിച്ച സംഭവത്തില് ആരോപണവിധേയനായ മുഹമ്മദ് നിസാമിന് മൂന്ന് പകല് മാതാവിനൊപ്പം കഴിയാന് ഉപാധികളോടെ ഹൈക്കോടതി അനുമതി നല്‍കി. മാതാവിനെ കാണാന് നിസാമിന് പരോള് അനുവദിയ്ക്കണമെന്ന് ആവശ്യപ്പെട്ട് അദ്ദേഹത്തിന്റെ ഭാര്യ അമല് നിസാം നല്‍കിയ ഹര്‍ജിയിലാണ് ഹൈക്കോടതി അനുമതി നല്‍കിയത്.\nജനുവരി 21 മുതല് 23 വരെ കലൂരിലെ ഫ്ളാറ്റില് രാവിലെ9മുതല് വൈകീട്ട് അഞ്ച് വരെ മാതാവിനൊപ്പം കഴിയാനാണ് അനുമതി. ഈ സമയത്ത് നിസാമിന് മാതാവിനോട് മാത്രമേ സംസാരിക്കാവൂ, ഫോണ് ഉപയോഗിയ്ക്കരുത് . ഇക്കാര്യങ്ങള് പോലീസ് ഉറപ്പുവരുത്തണമെന്ന് ഹൈക്കോടതി പോലീസിനോട് ആവശ്യപ്പെട്ടു\nTags: chandraboss murderKeralamuhammad nisasobhacity\nലോക്‌സഭാ തെരഞ്ഞെടുപ്പില് മത്സരിക്കുന്നവരെ ഫെബ്രുവരി 20 ന് മുമ്പ് തീരുമാനിക്കും; മുല്ലപ്പള്ളി രാമചന്ദ്രന്


10 രൂപ ഊണിനൊപ്പം സ്‌പെഷ്യൽ പൊരിച്ച മീനും | Ernakulam | Kerala | Deshabhimani | Saturday Dec 4, 2021\n10 രൂപ ഊണിനൊപ്പം സ്‌പെഷ്യൽ പൊരിച്ച മീനും\nകൊച്ചി കോർപറേഷന്റെ ‘സമൃദ്ധി’ ജനകീയ ഹോട്ടലിൽ ഉച്ചയൂണിന് ക്യൂ നിൽക്കുന്നവർ\n‘എത്രനാൾ കാടുപിടിച്ച് മാലിന്യം കുന്നുകൂടി കിടന്നതാ ഈ ലിബ്രാ ഹോട്ടൽ... അങ്ങനെയുള്ളൊരു ഹോട്ടൽ നന്നാക്കിയെടുത്ത് 10 രൂപയ്ക്ക് ഊണ് വിളമ്പുന്നത് ഞങ്ങളെപ്പോലുള്ളവർക്ക് വലിയ ആശ്വാസമാണ്. അതിന്റെയൊപ്പം ഇപ്പോൾ 30 രൂപയ്ക്ക് പൊരിച്ച മീനും കഴിക്കാം. സന്തോഷം...’ കൊച്ചി കോർപറേഷന്റെ വൈറലായ സമൃദ്ധി @ കൊച്ചിയിൽ സ്ഥിരം ഊണ് കഴിക്കാനെത്തുന്ന ലോട്ടറി വിൽപ്പനക്കാരൻ സേവ്യറിന്റെ വാക്കുകളാണിവ. സേവ്യറടക്കം നിരവധിയാളുകൾക്കാണ് സമൃദ്ധി ആശ്വാസമാകുന്നത്.\nനോർത്ത് പരമാര റോഡിലെ ലിബ്ര ഹോട്ടലിൽ പ്രവർത്തിക്കുന്ന സമൃദ്ധിയിൽ ബുധൻമുതലാണ് മീൻ വിളമ്പിത്തുടങ്ങിയത്. ഒരു കഷ്ണത്തിന് 30 രൂപയാണ് വില. ആദ്യ ദിവസം 500 കഷ്ണം ചൂരയാണ് പൊരിച്ചത്. ഇതിൽ 492 കഷ്ണം വിറ്റുപോയി. അടുത്ത ദിവസം ചൂരയും മോതയും വറ്റയും ഉൾപ്പെടെ 750 കഷ്ണം പൊരിച്ചു. മണിക്കൂറുകൾക്കുള്ളിൽ മീൻപാത്രം കാലിയായി. അടുത്തയാഴ്ചയോടെ 1000 കഷ്ണം മീൻ പൊരിക്കും. ഒരേസമയം 100 മീൻകഷ്ണം പൊരിക്കാവുന്ന അത്യാധുനിക തവയിലാണ് പാചകം. മസാല തയ്യാറാക്കുന്നതും ഇവിടെത്തന്നെയാണ്. അടുത്താഴ്ചയോടെ ജനകീയ ഹോട്ടലിൽ പ്രഭാതഭക്ഷണമായി ഇഡലിയും സാമ്പാറും വിളമ്പും.\nകൊച്ചിയിലേക്കെത്തുന്ന മറ്റുജില്ലക്കാരും 10 രൂപ ഊണിന്റെ രുചിയറിയാൻ എത്തുന്നുണ്ട്. പകൽ 11 മുതൽ ഊണുവിളമ്പും. തിരക്കേറിയതോടെ ഹോട്ടലിനോട് ചേർന്നുള്ള ഷീ ലോഡ്ജിൽ 150 ഇരിപ്പിടങ്ങൾ സജ്ജീകരിക്കുന്നുണ്ട്. മേയർ എം അനിൽകുമാറിന്റെ ആദ്യ ബജറ്റിൽ പ്രഖ്യാപിച്ച ‘വിശപ്പുരഹിത കൊച്ചി’ പദ്ധതിയുടെ ഭാഗമായി ഒക്ടോബർ ഏഴിനാണ് ഹോട്ടൽ പ്രവർത്തനം ആരംഭിച്ചത്.\nപാഴ്സൽ ഉൾപ്പെടെ എല്ലാദിവസവും 3500 ഊണ് വിൽക്കുന്നുണ്ട്. പാഴ്സലിന് 15 രൂപയാണ് ഈടാക്കുന്നത്. ഒരാൾക്ക് പരമാവധി നാല് പാഴ്സലാണ് നൽകുന്നതെന്ന് നഗരസഭാ സ്ഥിരംസമിതി അധ്യക്ഷ ഷീബ ലാൽ പറഞ്ഞു. കുടുംബശ്രീ യോഗങ്ങൾ ഉൾപ്പെടെയുള്ള ചെറുയോഗങ്ങൾക്ക് 25 രൂപ നിരക്കിൽ ഊണ് നൽകുന്നുണ്ടെന്നും അവർ പറഞ്ഞു.\nവിശപ്പുരഹിത കൊച്ചി പദ്ധതി\nസമൃദ്ധി @ കൊച്ചി


വിസാ തട്ടിപ്പ്: 15 ലക്ഷവുമായി മുങ്ങിയ യുവാവ് പിടിയില് :: Janmabhumi Daily\nവിസാ തട്ടിപ്പ്: 15 ലക്ഷവുമായി മുങ്ങിയ യുവാവ് പിടിയില്\nWednesday 8 June 2016 12:40 pm IST\nകോഴിക്കോട്: വിസ നല്‍കാമെന്നു വാഗ്ദാനം നല്‍കി 15 ലക്ഷം രൂപയുമായി മുങ്ങിയ യുവാവിനെ നടക്കാവ് പോലീസ് പിടികൂടി. ഐക്കരപ്പടി ലക്ഷംവീട് കോളനി ജുനൈദിനെയാണു നടക്കാവ് എസ്‌ഐ ജി. ഗോപകുമാറും ക്രൈം സ്‌ക്വാഡും ചേര്‍ന്നു പിടികൂടിയത്. കാനഡ, മക്കാവ്, ചൈന എന്നിവിടങ്ങളിലേക്കു വിസ നല്‍കാമെന്നു പറഞ്ഞു പലരില് നിന്നായി 15 ലക്ഷത്തോളം രൂപ ഇയാള് കവര്‍ന്നുവെന്നാണ് കേസ്. മക്കാവിലേക്ക് സെക്യൂരിറ്റി ജോലിക്ക് ഒന്നര ലക്ഷം രൂപ ശമ്പളം കിട്ടുമെന്നു പറഞ്ഞ് തലക്കുളത്തൂര് കളപ്പിലാവില് ജിനീഷില് നിന്നും 5,60,000 രൂപയും രാമനാട്ടുകര പെരിങ്ങാവ് കാഞ്ഞിരകുന്നുമ്മല് ധനേഷില് നിന്നും 4,60,000 രൂപയും വട്ടക്കിണര് കണ്ണനാരി റാഷിക്കില് നിന്ന് 4,60,000 രൂപയും നോര്‍ത്ത് ബേപ്പൂര് സ്വദേശി ആലിയക്കോട് ഷബിന്‍ലാലില് നിന്ന് 1,10,000 രൂപയും വാങ്ങി ജുനൈദ് മുങ്ങുകയായിരുന്നു. കൂടാതെ ചൈനയിലേക്ക് വിസ ശരിയാക്കിത്തരാമെന്നു പറഞ്ഞ് ബേപ്പൂര് സ്വദേശികളായ നിഖില്, രാഗേഷ് എന്നിവരില് നിന്ന് 20,000 രൂപ വീതവും അരീക്കോട് തയ്യില് അഖില് എന്നയാളില് നിന്നും 25,000 രൂപയും പ്രതി വാങ്ങിയിട്ടുണ്ട്. റാസിക്കും ജിനേഷും ധനേഷ്‌കുമാറും പ്രതിയെ ഫോണിലൂടെ വിളിച്ചു വിസ ആവശ്യപ്പെട്ടെങ്കിലും പലവിധകാരണങ്ങള് പറഞ്ഞു മുങ്ങുകയായിരുന്നു. പിന്നീട് ധനേഷ് കുമാറിനെ മക്കാവിലേക്കെത്തിച്ചു. വിസ ഇല്ലാത്തതിനാല് എയര്‍പോര്‍ട്ടില് നിന്നു ധനേഷിനെ തിരിച്ചയച്ചു. തട്ടിപ്പ് മനസിലാക്കി തിരിച്ചു വന്ന ധനേഷ് തന്റെ സുഹൃത്തുക്കളായ ജിനീഷ്, റാസിക്ക് എന്നിവരെ ബന്ധപ്പെടുകയും ജുനൈദിന്റെ തട്ടിപ്പിനെ കുറച്ച് അറിയിക്കുകയുമായിരുന്നു. തുടര്‍ന്നു ധനേഷും ജീനിഷും റാസിക്കും ജുനൈദിനെ നിരന്തരം ബന്ധപ്പെടാന് ശ്രമിച്ചു. തട്ടിപ്പ് പുറത്തറിയുമെന്ന ഭീതിയില് ഒടുവില് ജുനൈദ് മൂവരെയും വയനാട്ടിലെ റിസോര്‍ട്ടിലത്തെിച്ചു കൊലപ്പെടുത്താന് പദ്ധതിയിട്ടു. ഇതിനായി ക്വട്ടേഷന് സംഘത്തിനു രണ്ടു ലക്ഷം രൂപ വാഗ്ദാനം ചെയ്യുകയും ചെയ്തു. ക്വട്ടേഷന് സംഘത്തിനെ കുറിച്ചു ലഭിച്ച രഹസ്യ വിവരത്തിന്റെ അടിസ്ഥാനത്തില് നടത്തിയ അന്വേഷണത്തിലാണു വിസതട്ടിപ്പിന്റെ ചുരുളഴിയുന്നത്. പരാതിക്കാരില്ലാത്ത വിസതട്ടിപ്പു കേസിന്റെ പ്രാധാന്യം കണക്കിലെടുത്തു നോര്‍ത്ത് അസി. കമ്മിഷണര് പി.കെ. അഷ്‌റഫിന്റെ നിര്‍ദ്ദേശപ്രകാരം ജുനൈദിനെ പിടികൂടുകയായിരുന്നു. ജുനൈദ് രണ്ടു മാസത്തോളം മക്കാവില് ജോലി ചെയ്തിരുന്നു. ഈ ബന്ധം മുന്‍നിര്‍ത്തിയാണ് തട്ടിപ്പ് നടത്തിയത്. കിട്ടുന്ന പണം ധൂര്‍ത്തടിച്ചും ആര്‍ഭാട ജീവിതം നയിച്ചും കഴിയുകയായിരുന്നു. പഞ്ചനക്ഷത്ര ഹോട്ടലുകളിലത്തെി സുഹൃത്തുക്കളോടൊപ്പം ഭക്ഷണം കഴിച്ചും പല സ്ഥലങ്ങളിലായി ലോഡ്ജുകള് എടുക്കുകയും കാറും ബൈക്കും വാടകക്കെടുത്ത് ഉല്ലാസ ജീവിതം നയിക്കുകയായിരുന്നു. നല്ല വേഷവിധാനത്തോടെ വാക് ചാതുര്യത്തോടെ ആളുകളെ കയ്യിലെടുക്കുകയാണ് ജുനൈദിന്റെ പതിവ്. സഹപാഠികളുടെയും ബന്ധുക്കളുടെയും വീട്ടിലത്തെി രക്ഷിതാക്കളെ പറഞ്ഞ് വിശ്വസിപ്പിച്ചും പണം കൈപ്പറ്റിയിട്ടുണ്ട്. ഭാര്യയും മൂന്ന് മക്കളുമുള്ള ജുനൈദ് മറ്റൊരു വിവാഹം കഴിച്ച് അവരോടൊപ്പം താമസിച്ച് വരികയായിരുന്നു. നോര്‍ത്ത് ക്രൈം സ്‌ക്വാഡിലെ മനോജ് പാലാഴി, മുഹമ്മദ് ഷാഫി മുക്കം, സജി ചേവരമ്പലം, അബ്ദുറഹിമാന് മേപ്പയൂര്, രണ്‍ധീര് പൂനുര്, ആഷിക് റഹ്മാന് കൊടുവള്ളി, അഖിലേഷ് മുക്കം, സുനില് കുമാര് പാവങ്ങാട് എന്നിവരും നടക്കാട് സ്റ്റേഷനിലെ എസ്.ഐ വേണുഗോപാല്, ഷാജു കെ. പുല്ലാളൂര്, ഷിജില എന്നിവരും സംഘത്തില് ഉണ്ടായിരുന്നു.\nവിസതട്ടിപ്പ്; പണവുമായി മുങ്ങിയ യുവാവ് പിടിയില്\nകോളനികള് കേന്ദ്രീകരിച്ച് തട്ടിപ്പ് നടത്തിയ യുവാവ് പിടിയില്


മ്യൂച്വൽ ഫണ്ട്: സന്പത്ത് സൃഷ്ടിക്കുള്ള ശ്രേഷ്ഠമായ ഉപകരണം : Deepika.com Business News\nഈയിടെ ധാരാളമായി കേൾക്കുന്ന വാക്കുകളായിരിക്കും മ്യൂച്വൽ ഫണ്ടിൽ നിക്ഷേപിക്കുകയെന്നത്. അതുകൊണ്ടുതന്നെ മ്യൂച്വൽ ഫണ്ട് എന്താണെന്നും അതിൽ നിക്ഷേപം നടത്തുന്നത് എങ്ങനെയാണെന്നുമുള്ള ചോദ്യങ്ങൾ ധാരാളമായി ഉയരുന്നുണ്ട്. ഇതേക്കുറിച്ച് അറിഞ്ഞുവയ്ക്കുന്നത് തന്‍റെ ധകാര്യലക്ഷ്യം നേടുവാൻ യോജിച്ച ഫണ്ട് തെരഞ്ഞെടുക്കുവാൻ നിക്ഷേപകനെ സഹായിക്കും. വിവിധ തരത്തിലുള്ള നിരവധി മ്യൂച്വൽ ഫണ്ടു പദ്ധതികളാണ് മ്യൂച്വൽ ഫണ്ട് കന്പനികൾ നിക്ഷേപകന്‍റെ മുന്പിൽ നിരത്തി വച്ചിട്ടുള്ളത്.\nസന്പത്ത് സൃഷ്ടിക്കുള്ള ശ്രേഷ്ഠമായ ഉപകരണം\nസന്പത്ത് സൃഷ്ടിക്കുന്നതിനുള്ള വളരെ ശ്രേഷ്ഠമായ ഉപകരണമാണ് മ്യൂച്വൽ ഫണ്ട് എന്നതിൽ സംശയമില്ല. മ്യൂച്വൽ ഫണ്ട് നിക്ഷേപത്തിനും നഷ്ടസാധ്യതയുണ്ട്. കാരണം ഇതിനായി സമാഹരിക്കുന്ന തുക നിക്ഷേപിക്കുന്നത് ഓഹരിയടക്കമുള്ള ആസ്തികളിലാണ്. അതുകൊണ്ടുതന്നെ യോജിച്ച ഫണ്ട് തെരഞ്ഞെടുക്കുകയെന്നത് നിക്ഷേപകനെ സംബന്ധിച്ചിടത്തോളം പ്രധാനമാണ്. തെരഞ്ഞെടുപ്പ് പാളിയാൽ ധനകാര്യ ലക്ഷ്യങ്ങൾ നേടുവാൻ സാധിക്കാതെ വരും. നിക്ഷേപത്തിനു ഫണ്ടുകൾ തെരഞ്ഞെടുക്കുന്പോൾ ഇവ ശ്രദ്ധിക്കാം:\n1. ലക്ഷ്യത്തിന് ചേരുന്നത്\nനിക്ഷേപകന്‍റെ ധനകാര്യ ലക്ഷ്യത്തിനു യോജിച്ചതായിരിക്കണം തെരഞ്ഞെടുക്കന്ന ഫണ്ട്. നിക്ഷേപകന്‍റെ നിക്ഷേപ ലക്ഷ്യത്തോട് യോജിച്ചു പോകുന്നതായിരിക്കണം തെരഞ്ഞെടുക്കുന്ന ഫണ്ടിന്‍റെ നിക്ഷേപ ലക്ഷ്യവും നിക്ഷേപ തത്ത്വശാസ്ത്രവും.\nഒരു നിക്ഷേപകന്‍റെ കൈവശം5ലക്ഷം രൂപ നിക്ഷേപിക്കാൻ ഉണ്ടെന്നു കരുതുക. അടുത്ത ആറു മാസം അല്ലെങ്കിൽ ഒരു വർഷം കഴിയുന്പോൾ അയാൾക്ക് ആ പണം തിരിച്ചെടുക്കേണ്ട ആവശ്യവുമുണ്ട്. അയാളുടെ നിക്ഷേപം തീർച്ചയായും ഇക്വിറ്റി മ്യൂച്വൽ ഫണ്ടിൽ ആയിരിക്കരുത്. ഷോർട്ട് ടേം ഡെറ്റ് ഫണ്ടുകളിലായിരിക്കണം.\nഉയർന്ന റിസ്ക്ശേഷിയും ദീർഘകാല ലക്ഷ്യവുമുള്ള ഒരു നിക്ഷേപകനെ സംബന്ധിച്ചിടത്തോളം നിക്ഷേപം ഡൈവേഴ്സിഫൈഡ് ഇക്വിറ്റി ഫണ്ടിലായിരിക്കണം. ഇക്വിറ്റി സേവിംഗ്സ് പദ്ധതികളിലാവരുത്.\n2. നിക്ഷേപം ഏത് ആസ്തിയിൽ\nഫണ്ടുകൾ നിക്ഷേപം നടത്തുന്നത് പല തരത്തിലുള്ള ആസ്തികളിലാണ്. അതുകൊണ്ടുതന്നെ പല തരം മ്യൂച്വൽ ഫണ്ടുകളുമുണ്ട്.\nനിക്ഷേപത്തിൽ ഭൂരിപക്ഷവും ഓഹരിയിൽ നടത്തുന്നതിനെ ഓഹരിയധിഷ്ഠിത ഫണ്ടുകൾ എന്നു വിളിക്കുന്നു.\nബോണ്ടിലും പണവിപണി ഉപകരണങ്ങളിലും നിക്ഷേപം നടത്തുന്ന ഫണ്ടുകളെ ഡെറ്റ് മ്യൂച്വൽ ഫണ്ടുകൾ എന്നു വിളിക്കുന്നു.\nഓഹരിയിലും ബോണ്ടിലും പണവിപണി ഉപകരണങ്ങളിലും നിക്ഷേപം നടത്തുന്ന ഫണ്ടിനെ ഹൈബ്രിഡ് മ്യൂച്വൽ ഫണ്ടെന്നു വിളിക്കുന്നു.\nമറ്റു ഫണ്ടുകളിൽ നിക്ഷേപിക്കുന്ന ഫണ്ടുകളെ ഫണ്ട് ഓഫ് ഫണ്ട്സ് എന്നു പറയുന്നു.\nഗോൾഡ് ഇടിഎഫിൽ നിക്ഷേപിക്കുന്ന ഫണ്ടുകളെ ഗോൾഡ് ഫണ്ടെന്നു വിളിക്കുന്നു.\nനിക്ഷേപത്തിനായി തെരഞ്ഞെടുക്കുന്ന കന്പനികളുടേയും മറ്റും അടിസ്ഥാനത്തിൽ ഇക്വിറ്റി ഫണ്ടുകളെ പലതായി തിരിച്ചിട്ടുണ്ട്.\n3. ഇക്വിറ്റി ഫണ്ടുകളിലെ ഓപ്ഷനുകൾ\nഓരോ മ്യൂച്വൽഫണ്ട് പദ്ധതികളും നിക്ഷേപകന്‍റെ മുന്പിൽ ഓപ്ഷനുകൾ വയ്ക്കുന്നുണ്ട്. ഗ്രോത്ത് ഓപ്ഷൻ, ഡിവിഡൻഡ് ഓപ്ഷൻ എന്നിവയാണവ.\nഗ്രോത്ത് ഓപ്ഷനിൽ നിക്ഷേപത്തോട് ലാഭവും മറ്റും കൂട്ടിച്ചേർത്തുകൊണ്ടിരിക്കും. അതിവഴി ഫണ്ടിന്‍റെ എൻഎവിയും ഉയർന്നുകൊണ്ടിരിക്കും.\nഡിവിഡൻഡ് ഓപ്ഷനിൽ ഫണ്ട് നിശ്ചിത കാലയളവ് ഇടവിട്ട് നിക്ഷേപകർക്കു ലാഭം വീതം വയ്ക്കുന്നു. ഈ ലഭം വീണ്ടും നിക്ഷേപിക്കാനുള്ള അവസരമാണ് ഡിവിഡൻഡ് റീ ഇൻവെസ്റ്റ്മെന്‍റ് വഴി ലഭ്യമാക്കുന്നത്. ഡിവിഡൻഡ് നൽകി കഴിയുന്പോൾ ഫണ്ടിന്‍റെ എൻഎവി കുറയുന്നു.\n4. ഓപ്പണ്, ക്ലോസ്ഡ് എൻഡഡ് ഫണ്ടുകൾ\nഒരു നിയന്ത്രണവുമില്ലാതെ നിക്ഷേപകന് നിക്ഷേപം ഇഷ്ടമുള്ളപ്പോൾ വാങ്ങുവാനും വിൽക്കുവാനും അവസരം നൽകുന്ന ഫണ്ടുകളാണ് ഓപ്പണ് എൻഡഡ് ഫണ്ടുകൾ.\nഎന്നാൽ ക്ലോസ്ഡ് എൻഡഡ് ഫണ്ടുകളിൽ ഫണ്ട് ഹൗസുകൾ ഓഫർ ചെയ്യുന്പോൾ മാത്രമേ യൂണിറ്റുകൾ വാങ്ങുവാൻ സാധിക്കുകയുള്ളു. ഫണ്ട് ഹൗസുകളുടെ ഓഫർ പീരിയഡിനുശേഷം ക്ലോസ്ഡ് എൻഡഡ് ഫണ്ടുകൾ എപ്പോൾ വേണമെങ്കിലും വിറ്റഴിക്കാം.\n5. ലോക്കിംഗ് പീരിയഡ്\nക്ലോസ്ഡ് എൻഡഡ് ഫണ്ടുകൾ വിൽക്കുന്നതിന് യാതൊരു നിയന്ത്രണവുമില്ല. ദ്വിതീയ വിപണിയിൽ അതു വാങ്ങാൻ ആളുണ്ടെങ്കിൽ എപ്പോൾ വേണമെങ്കിലും ഈ ഫണ്ട് വിറ്റഴിക്കാം.\nഎന്നാൽ ഓപ്പണ് എൻഡ് ഫണ്ടുകൾ വിൽക്കുന്നതിന് ലോക്കിംഗ് പീരിയഡ് ഉണ്ട്. എപ്പോൾ വേണമെങ്കിലും ഓപ്പണ് എൻഡ് ഫണ്ട് വാങ്ങുവാൻ സാധിക്കും. പക്ഷേ വിൽക്കുന്നതു നിശ്ചിത കാലയളവിനുശേഷമേ സാധിക്കുകയുള്ളു.\n6. എക്സ്പെൻസ് റേഷ്യോ\nഫണ്ടുമാനേജരുടെ ശന്പളം, മറ്റ് ദൈനംദിനച്ചെലവുകൾ ഉൾപ്പെടെയുള്ള ഭരണച്ചെലവുകൾ, വിതരണച്ചെലവുകൾ, വിപണനച്ചെലവുകൾ തുടങ്ങിയവയ്ക്ക് മ്യൂച്വൽ ഫണ്ടിന് പണം വേണം. ഇത് നിക്ഷേപകരുടെ ഫണ്ടിൽനിന്നാണ് എടുക്കുന്നത്. നെറ്റ് അസറ്റ് വാല്യുവിന്‍റെ നിശ്ചിത ശതമാനമാണ് ഇതിനായി എടുക്കുന്നത്. അതിനാൽ ഇതിനെ എക്സ്പെൻസ് റേഷ്യോ എന്നു വിളിക്കുന്നു.\nസാധാരണ വാർഷികാടിസ്ഥാനത്തിലാണ് എക്സ്പെൻസ് റേഷ്യോ കണക്കാക്കുന്നത്. ഫണ്ടിന്‍റെ പ്രോസ്പെക്ടസിൽ ഇതു അറിയിക്കണമെന്നു നിയമമുണ്ട്. റിട്ടേണിൽനിന്ന് നേരിട്ട് എക്സ്പെൻസ് റേഷ്യോ കുറയ്ക്കുകയാണ് ചെയ്യുന്നത്.\nനിക്ഷേപകരുടെ പക്കൽനിന്ന് ഒരു മ്യൂച്വൽ ഫണ്ടിന് ഈടാക്കാവുന്ന ചാർജിന് പരിധിയുണ്ട്. ഇക്വിറ്റി മ്യൂച്വൽ ഫണ്ടുകൾ ഏതാണ്ട് 2.5 ശതമാനവും ഡെറ്റ് ഫണ്ടുകൾക്ക് 2.25 ശതമാനവുമാണ് ഇടാക്കുവാൻ റെഗുലേറ്ററായ സെബി അനുവദിച്ചിട്ടുള്ളത്. എന്നാൽ മ്യൂച്വൽ ഫണ്ടിൽ മത്സരം മൂർച്ഛിച്ചതോടെ യഥാർത്ഥത്തിൽ എക്സ്പെൻസ് റേഷ്യോ സ്വയം കുറഞ്ഞുവരികയാണ്. എക്സ്പെൻസ് റേഷ്യോ കുറയുന്നത് ദീർഘകാലത്തിൽ നിക്ഷേപകന്‍റെ റിട്ടേണിൽ കാര്യമായ ഉയർച്ചയ്ക്കു കാരണമാകുന്നുണ്ട്.\n7. നികുതി ബാധ്യത\nനിക്ഷേപത്തിലെ വരുമാനത്തിനു വരുന്ന നികുതി ബാധ്യത ദീർഘകാലത്തിൽ റിട്ടേണിനെ വളരെയധികം സ്വാധീനിക്കുന്നുണ്ട്. അതുകൊണ്ടുതന്നെ നിക്ഷേപത്തിനു മുന്പുതന്നെ നികുതി ബാധ്യത മനസിലാക്കിയിരിക്കുക ആവശ്യമാണ്.\nഉദാഹരണത്തിന് ഇക്വിറ്റി ഫണ്ടുകളിലെ നിക്ഷേപത്തിനു ഒരു വർഷത്തിനുശേഷം വിൽക്കുന്പോൾ ലഭിക്കുന്ന മൂലധന വളർച്ചയ്ക്കു നികുതിയില്ല. ഒരു വർഷത്തിനുള്ളിൽ റിഡീം ചെയ്താൽ ഹ്രസ്വകാല മൂലധന വളർച്ച നികുതി നൽകണം.\nഅതേപോലെ ഫിക്സ്ഡ് ഇൻകം മ്യൂച്വൽ ഫണ്ടുകളിൽ ഫണ്ടു ഹൗസുകൾ ലാഭവിതരണനികുതി നൽകണം. നിക്ഷേപം നടത്തി മൂന്നു വർഷത്തിനുള്ളിൽ റിഡീം ചെയ്താൽ മൂലധന വളർച്ചയ്ക്ക് ഹ്രസ്വകാല മൂലധന വളർച്ച നികുതി നൽകണം. മൂന്നുവർഷത്തിനുശേഷം ലഭിക്കുന്ന മൂലധന വളർച്ചയ്ക്ക് ദീർഘകാലമൂലധന വളർച്ചാനികുതി നൽകണം.\nഅതിനാൽ നിക്ഷേപം നടത്തുന്നതിനു മുന്പ് നികുതിവിവരങ്ങൾഅറിഞ്ഞിരിക്കേണ്ടത് ആവശ്യമാണ്.\n8. നിക്ഷേപശേഖരത്തിന്‍റെ ഗുണമേന്മ\nഫണ്ടിന്‍റെ നിക്ഷേപശേഖരത്തിലെ ഓഹരികളുടെ ഗുണമേൻമ മനസിലാക്കുക. ഇതു വളരെ പ്രയാസം പിടിച്ച സംഗതിയാണ്. എങ്കിലും നിക്ഷേപശേഖരത്തിലെ ഓഹരികളെക്കുറിച്ച് കഴിയുന്നത്ര ഗവേഷണം നടത്തണം. സ്വന്തം അഭിപ്രായത്തിനൊപ്പം ധനകാര്യ ഉപദേശകരുടെ അഭിപ്രായവും ശ്രദ്ധിക്കുക.\n9. ഫണ്ട് റാങ്കിംഗ്/ റേറ്റിംഗ്\nമ്യൂച്വൽ ഫണ്ട് പദ്ധതികളെക്കുറിച്ച് ഗവേഷണം നടത്തി സ്വതന്ത്രമായ അഭിപ്രായങ്ങൾ നൽകുന്ന നിരവധി ഏജൻസികളുണ്ടിപ്പോൾ. ഫണ്ടിന്‍റെ പ്രകടനം, റിസ്ക്, നിക്ഷേപഗുണമേന്മ തുടങ്ങിയ പല മാനദണ്ഡങ്ങൾ അടിസ്ഥാനമാക്കിയാണ് അവർ റേറ്റിംഗ് നൽകുന്നത്. പക്ഷേ ഓർമിക്കുക ഈ റേറ്റിംഗ് വിലയിരുത്തലുമെല്ലാം മുൻകാല പ്രകടനങ്ങളെ ആശ്രയിച്ചുള്ളതാണെന്ന്. എങ്കിലും ഫണ്ടിന്‍റെ പൊതുപ്രകടനത്തെക്കുറിച്ചുള്ള ഒരു സൂചകമായി മാത്രം ഇതിനെ സ്വീകരിക്കുക. പക്ഷേ, പഴയ പ്രകടനം ഭാവയിൽ ആവർത്തിക്കണമെന്നില്ല. പക്ഷേ, നല്ല അടിത്തറയുള്ള ഫണ്ട് അതിനുള്ള സാധ്യത നൽകുന്നു.\n10. എക്സിറ്റ് ലോഡ്\nനിശ്ചിത കാലയളവിനുള്ളിൽ യൂണിറ്റുകൾ റിഡീം ചെയ്താൽ നിക്ഷേപകൻ പിഴ ( എക്സിറ്റ് ലോഡ്) നൽകണം. ഫണ്ടുകളുടെ ഇനം അനുസരിച്ച് എക്സിറ്റ് ലോഡും വ്യത്യസ്തമായിരിക്കും. നിക്ഷേപം നടത്തിയശേഷം അതു നേരത്തെ പിൻവലിക്കുന്നതു നിരുത്സാഹപ്പെടുത്തുക എന്ന ലക്ഷ്യത്തോടെയാണ് എക്സിറ്റ് ലോഡ് ഏർപ്പെടുത്തിയിരിക്കുന്നത്. സാധാരണ ഒരു ശതമാനമാണ് എക്സിറ്റ് ലോഡ്. ഒരു വർഷവും രണ്ടുവർഷവുമൊക്കെ ഇതിനു ഫണ്ടുകൾ കാലയവു നിശ്ചയിക്കാറുണ്ട്. ഏറ്റവും കുറവ് എക്സിറ്റ് ലോഡുള്ള ഫണ്ടിന് മുൻഗണന നൽകുക.\nഉദാഹരണത്തിന് യുടിഐ ഇക്വിറ്റി ഫണ്ടിന്‍റെ യൂണിറ്റുകൾ 364 ദിവസത്തിനു മുന്പേ വിറ്റാൽ ചാർജ് ഒരു ശതമാനം നൽകണം. യുടിഐ സിസിപ അഡ്വാന്‍റേജ് ഫണ്ട് യൂണിറ്റുകൾ 364 ദിവസത്തിനു മുന്പി റിഡീം ചെയ്താൽ നാലു ശതമാനമാണ് ചാർജ്. 365-1094 ദിവസത്തിലാണെങ്കിൽ മൂന്നു ശതമാനമാണ് ചാർജ്.\n11. ഫണ്ട് ഹൗസ്\nഫണ്ട് തെരഞ്ഞെടുക്കുന്പോൾ അതിന്‍റെ ട്രസ്റ്റികളുടെ ഗുണമേൻമയ്ക്കും മതിപ്പിനും സ്ഥാനംകൊടുക്കുക. നല്ല ഫണ്ടു ഹൗസുകൾ നിക്ഷേപപ്രക്രിയ, മാനേജ്മെന്‍റ്, ഇൻവെസ്റ്റർ സർവീസിംഗ് തുടങ്ങിയവയ്ക്ക് പ്രധാന്യം നൽകുകയും നിക്ഷേപം നടത്തുകയും ചെയ്യും. അത്തരം ഫണ്ട് ഹൗസുകളിൽനിന്നുള്ള ഫണ്ടുകൾക്കു മുൻഗണന നൽകുക.


Will the military take back control after Aung San Suu Kyi’s big win in Myanmar elections? | റോഹീങ്ക്യൻ മുസ്ലീങ്ങൾക്ക് എതിരായ നിലപാട് എടുത്തത് അന്തരാഷ്ട്രതലത്തിൽ ഇമേജ് ഇടിച്ചെങ്കിലും ജന്മനാട്ടിൽ ഹീറോ സൂചി തന്നെ; മ്യാന്മാറിൽ സർക്കാർ ഉണ്ടാക്കാനുള്ള ഭൂരിപക്ഷം നേടി എൻഎൽഡി പാർട്ടി; അട്ടിമറി നടന്നതായി പ്രതിപക്ഷം; നൊബേൽ സമ്മാന ജേതാവ് ഓങ് സാൻ സൂചിയുടെ പാർട്ടി മ്യാന്മാറിൽ അധികാരത്തിലേക്ക് - MarunadanMalayalee.com\nറോഹീങ്ക്യൻ മുസ്ലീങ്ങൾക്ക് എതിരായ നിലപാട് എടുത്തത് അന്തരാഷ്ട്രതലത്തിൽ ഇമേജ് ഇടിച്ചെങ്കിലും ജന്മനാട്ടിൽ ഹീറോ സൂചി തന്നെ; മ്യാന്മാറിൽ സർക്കാർ ഉണ്ടാക്കാനുള്ള ഭൂരിപക്ഷം നേടി എൻഎൽഡി പാർട്ടി; അട്ടിമറി നടന്നതായി പ്രതിപക്ഷം; നൊബേൽ സമ്മാന ജേതാവ് ഓങ് സാൻ സൂചിയുടെ പാർട്ടി മ്യാന്മാറിൽ അധികാരത്തിലേക്ക്\nNovember 13, 202002:45 PM IST Permalink\nറങ്കൂൺ: ഒരു കാലത്ത് കേരളത്തിലെ കുട്ടികൾ അടക്കം വലിയ ആരാധനയോടെ കണ്ട നേതാവായിരുന്നു മ്യാന്മാർ എന്ന പഴയ ബർമ്മയുടെ നേതാവ് ഓങ്് സാൻ സൂചി. സമാധാനത്തിനുള്ള നോബേൽ സമ്മാനം നേടിയ ഈ വനിതയുടെ പോരാട്ട വീര്യം ഒരുകാലത്ത് ലോക ആഘോഷിക്കയായിരുന്നു. എന്നാൽ ബർമ്മയിൽനിന്ന് ആട്ടിയോടിക്കപ്പെട്ട റോഹീങ്ക്യകൾക്കെതിരായ ഒരക്ഷരം മിണ്ടാതിരിക്കുയും, സൈനിക നടപടിയെ അനുകൂലിക്കുകയും ചെയ്തതോടെ സൂചിയുടെ ഇമേജ് അന്താരാഷ്ട്ര തലത്തിൽ തന്നെ ഇടിയുകയുണ്ടായി. പക്ഷേ ജന്മനാട്ടിൽ അവർ തന്നെതാണ് ഹീറോ എന്ന് തെളിയിക്കുകയാണ് മ്യാന്മാറിലെ തെരഞ്ഞെടുപ്പ് ഫലം.\nമ്യാന്മാർ തിരഞ്ഞെടുപ്പിൽ സർക്കാർ രൂപീകരിക്കാനുള്ള ഭൂരിപക്ഷം േഓങ് സാൻ സ്യൂചിയുടെ നേതൃത്വത്തിലുള്ള നാഷണൽ ലീഗ് ഫോർ ഡെമോക്രസി (എൻഎൽഡി)പാർട്ടി നേടിയിട്ടുണ്ട്. പുതിയതായി പുറത്തുവന്ന ഫലങ്ങൾ പ്രകാരം സർക്കാർ രൂപീകരിക്കുന്നതിന് ആവശ്യമായ സീറ്റുകൾ എൻഎൽഡി. നേടിയിട്ടുണ്ട്. 440 സീറ്റുകളിലേക്കായി നടന്ന തിരഞ്ഞെടുപ്പിൽ 412 സീറ്റുകളെ ഫലമാണ് ഇതുവരെ പ്രഖ്യാപിച്ചത്. 64 സീറ്റുകളിലെ ഫലം പ്രഖ്യാപിക്കാനിരിക്കെ എൻ.എൽ.ഡി. 346 സീറ്റുകൾ നേടിയിട്ടുണ്ട്. പുറത്തുവന്ന ഫലങ്ങൾ അനുസരിച്ച് സൈനിക പിന്തുണയുള്ള പ്രധാന പ്രതിപക്ഷ പാർട്ടിയായ യൂണിയൻ സോളിഡാരിറ്റി ആൻഡ് ഡവലപ്‌മെന്റ് പാർട്ടി (യുഎസ്ഡിപി) 24 സീറ്റുകൾ നേടിയിട്ടുണ്ട്.\nതിരഞ്ഞെടുപ്പിൽ ക്രമക്കേട് നടന്നെന്ന് ആരോപിച്ച യുഎസ്ഡിപി പുതിയ വോട്ട് ആവശ്യപ്പെടുകയും ചെയ്തു. എന്നാൽ വലിയ ക്രമക്കേടുകളില്ലാതെ തിരഞ്ഞെടുപ്പ് സുഗമമായി നടന്നുവെന്ന് അന്താരാഷ്ട്ര-ആഭ്യന്തര നിരീക്ഷകർ പറഞ്ഞു. ക്രമക്കേടുകൾ ആരോപിക്കപ്പെടുന്നവർ ന്യൂനപക്ഷം മാത്രമാണെന്ന് തിരഞ്ഞെടുപ്പ് കമ്മീഷൻ അറിയിച്ചു.പട്ടാള ഭരണം അവസാനിച്ചശേഷമുള്ള രണ്ടാമത്തെ സ്വതന്ത്ര തിരഞ്ഞെടുപ്പാണ് ഞായറാഴ്ച നടന്നത്. കഴിഞ്ഞ തിരഞ്ഞെടുപ്പിൽ 390 സീറ്റാണ് എൻ.എൽ.ഡി നേടിയത്. റോഹിങ്യൻ മുസ്ലിം വിഷയത്തിൽ കൈക്കൊണ്ട നടപടികളുടെ പേരിൽ സമാധാന നൊബേൽ ജേതാവ് ആങ് സാൻ സ്യൂചിയുടെ സത്പേരിന് മങ്ങലേറ്റിരുന്നെങ്കിലും ബമാർ വിഭാഗക്കാരുടെ ഇടയിൽ സ്യൂചിക്ക് വലിയ സ്വാധീനമാണുള്ളത്.\n2015-ൽ സൈനിക ഭരണം അവസാനിച്ചതിനുശേഷം നടന്ന ആദ്യത്തെ സ്വതന്ത്ര തിരഞ്ഞെടുപ്പിൽ വലിയ വിജയമാണ് എൻഎൽഡി നേടിയിരുന്നത്. തിരഞ്ഞെടുപ്പ് സ്യൂചിയുടെ നേതൃത്വത്തിൽ എൻ.എൽ.ഡി. ആണ് തൂത്തുവാരിയെന്നാലും പട്ടാളവുമായി ഭരണം പങ്കുവെക്കാൻ നിർബന്ധിതരാവുകയായിരുന്നു.മ്യാന്മർ പൊതുതിരഞ്ഞെടുപ്പിൽ ഭൂരിപക്ഷം നേടിയ ഓങ് സാൻ സൂചിയുടെ നാഷണൽ ലീഗ് ഫോർ ഡെമോക്രസി അധികാരം നിലനിർത്തി.\nകേവല ഭൂരിപക്ഷത്തിന് വേണ്ടത് 322 സീറ്റ്. ഇതുവരെ പുറത്തുവന്ന ഫലമനുസരിച്ച് എൻഎൽഡി 322 സീറ്റ് നേടിക്കഴിഞ്ഞു. അതേസമയം സൈന്യത്തിന്റെ പിന്തുണയുള്ള പ്രതിപക്ഷം റീ ഇലക്ഷൻ ആവശ്യപ്പെട്ടു. കഴിഞ്ഞ ഞായറാഴ്ചയാണ് മ്യാന്മറിൽ വോട്ടെടുപ്പ് നടന്നത്. ഔദ്യോഗികമായി ഇതുവരെ തിരഞ്ഞെടുപ്പ് ഫലം പുറത്തുവിട്ടിട്ടില്ല. ആകയുള്ള 416 സീറ്റിൽ 64 സീറ്റുകളിൽ ഇതുവരെ ഫലം വന്നിട്ടില്ല. തിരഞ്ഞെടുപ്പുമായി ബന്ധപ്പെട്ട് ഗവൺമെന്റ് ക്രമക്കേട് നടത്തിയതായി പ്രതിപക്ഷ പാർട്ടിയായ യൂണിയൻ സോളിഡാരിറ്റി ആൻഡ് ഡെവലപ്പ്‌മെന്റ് പാർട്ടി ആരോപിച്ചു.\nയുഎൻ വംശഹത്യയായി അംഗീകരിച്ച കൂട്ടക്കൊലകളെ തുടർന്ന് ലക്ഷക്കണക്കിന് റോഹിങ്യ മുസ്ലീങ്ങളാണ് മ്യാന്മർ വിട്ടത്. ഭീകരപ്രവർത്തകരെ അമർച്ച ചെയ്യാനുള്ള ആക്രമണമാണ് നടത്തുന്നത് എന്ന മ്യാന്മർ സൈന്യത്തിന്റെ വാദം അപ്പാടെ അംഗീകരിക്കുകയായിരുന്നു സൂ ചി. ഇത് അന്താരാഷ്ട്രസമൂഹത്തിൽ സൂചിക്കെതിരെ പ്രതിഷേധമുയരാൻ ഇടയാക്കിയിരുന്നു. മ്യാന്മർ ഗവൺമെന്റിനോട് അന്താരാഷ്ട്ര നീതിന്യായ കോടതി വിശദീകരണം തേടിയിരുന്നു. ആഫ്രിക്കൻ രാജ്യമായ ഗാംബിയ ആണ് റോഹിങ്യ വംശഹത്യയുടെ പേരിൽ മ്യാന്മറിനെതിരെ ഐസിജെയിൽ (ഇന്റർനാഷണൽ കോർട്ട് ഓഫ് ജസ്റ്റിസ്) കേസ് ഫയൽ ചെയ്തത്.\nറോഹിങ്യ മേഖലയായ രാഖിൻ പ്രവിശ്യയിൽ ഒക്ടോബറിൽ തിരഞ്ഞെടുപ്പ് കമ്മീഷൻ വോട്ടിങ് നിർത്തിവച്ചിരുന്നു. ഇവിടെ ബുദ്ധിസ്റ്റ് തീവ്രവാദികളും സൈന്യവും പതിനായിരക്കണക്കിന് റോഹിങ്യ ന്യൂനപക്ഷക്കാരെ കൊന്നൊടുക്കിയതായാണ് ആരോപണം. ഷാൻ, കാച്ചിൻ തുടങ്ങിയ സംഘർഷമേഖലകളിലും വോട്ടെടുപ്പ് നിർത്തിവച്ചിരുന്നു. വംശീയ ന്യൂനപക്ഷ മേഖലകളിലെ 20 ലക്ഷത്തോളം പേർ വോട്ടെടുപ്പിൽ നിന്ന് പുറത്തായിരുന്നു. 2008ൽ പട്ടാളഭരണകൂടം കൊണ്ടുവന്ന വിവാദ ഭരണഘടനാ ഭേദഗതി പ്രകാരം മ്യാന്മർ പാർലമെന്റിലെ 25 ശതമാനം സീറ്റുകൾ സൈന്യത്തിന് സംവരണം ചെയ്തിരിക്കുന്നു. ആഭ്യന്തരം, പ്രതിരോധം, അതിർത്തി എന്നീ വകുപ്പുകളുടെ ചുമതല എപ്പോളും സൈന്യത്തിനായിരിക്കും.\nമ്യാന്മാർ സൈന്യത്തിന്റെ പേജ് ഡിലീറ്റ് ചെയ്ത് ഫേസ്‌ബുക്ക്\nപട്ടാളഭരണത്തിലേക്ക് വീണ് ബർമ്മ\nഐഎൻഎസ് സിന്ധുവീർ മുങ്ങിക്കപ്പൽ മ്യാന്മാറിന്\nഅംബാസിഡർ എത്തും മുമ്പ് അകത്തു നിന്നും വാതിൽ കുറ്റിയിട്ടു ലണ്ടനിലെ മ്യാന്മാർ എംബസി


പുതിയ പ്രതീക്ഷ ; പുതിയ പ്രതിച്ഛായ\nകേരളത്തിന്റെ രാഷ്ട്രീയചരിത്രത്തിൽ പുതിയൊരു അധ്യായത്തിന് തുടക്കം കുറിച്ചുകൊണ്ടാണ് പിണറായി വിജയന്റെ നേതൃത്വത്തിൽ ഇടതുപക്ഷ സർക്കാർ രണ്ടാമതും ചുമതലയേറ്റത്. ഭീതിയുടെയും ആശങ്കയുടെയും കാർമേഘം രാജ്യത്തെയാകെ മൂടിനിൽക്കുമ്പോഴാണ് ജനങ്ങൾക്ക് ആശ്വാസവും പ്രതീക്ഷയും നൽകിക്കൊണ്ട് ഇടതുപക്ഷ സർക്കാരിന്റെ രണ്ടാമൂഴം. ഇന്ത്യയിലെ ഏക ഇടതുപക്ഷ സർക്കാരാണ് 2016 മുതൽ കേരളത്തിലുള്ളത്. വർഗീയ ധ്രുവീകരണ രാഷ്ട്രീയത്തിനും അതിസമ്പന്നർക്ക് അനുകൂലമായ സാമ്പത്തിക പരിഷ്കാരത്തിനും ശക്തമായ ബദൽ മുന്നോട്ടുവച്ചാണ് അഞ്ചുവർഷവും എൽഡിഎഫ് സർക്കാർ ഭരിച്ചത്. ആ വെളിച്ചം തല്ലിക്കെടുത്താൻ എല്ലാ വർഗീയ-പിന്തിരിപ്പൻ ശക്തികളും ശ്രമിച്ചുവെങ്കിലും കൂടുതൽ തെളിച്ചത്തോടെ ഇടതുപക്ഷം വീണ്ടും അധികാരത്തിൽ വന്നിരിക്കുകയാണ്.\nബിജെപിയുടെ കേന്ദ്രഭരണത്തിൽ രാജ്യം ചെന്നുപെട്ടിരിക്കുന്ന വിപത്തിലേക്ക് നാം ശ്രദ്ധിക്കുമ്പോഴാണ് കേരളത്തിൽ വീണ്ടും ഇടതുപക്ഷം അധികാരത്തിൽ വരുന്നതിന്റെ പ്രാധാന്യം ബോധ്യപ്പെടുക. അതീവ ഗുരുതരമായ സാമ്പത്തിക പ്രതിസന്ധിയാണ് രാജ്യം നേരിടുന്നത്. നോട്ട് നിരോധനമെന്ന മഹാവിഡ്ഢിത്തത്തെ തുടർന്ന് കൂപ്പുകുത്തിയ സമ്പദ്ഘടന കോവിഡ് മഹാമാരി വന്നതോടെ കൂടുതൽ തകർച്ചയിലേക്ക് നീങ്ങുകയാണ്. തൊഴിലില്ലായ്മ സ്വതന്ത്ര ഇന്ത്യയിലെ ഏറ്റവും ഉയർന്ന നിരക്കിലാണ്. കോവിഡ് സൃഷ്ടിച്ച പ്രതിസന്ധിയിൽ 23 കോടി ജനങ്ങൾ കടുത്ത ദാരിദ്ര്യത്തിലേക്ക് എടുത്തെറിയപ്പെട്ടുവെന്നാണ് അസിം പ്രേംജി സർവകലാശാല തയ്യാറാക്കിയ റിപ്പോർട്ട് സൂചിപ്പിക്കുന്നത്. തകർച്ചയുടെ പിടിയിൽപ്പെടാത്ത ഒരു മേഖലയുമില്ല.\nകോവിഡ്-19 ന്റെ രണ്ടാം തരംഗത്തിൽ വിറങ്ങലിച്ചു നിൽക്കുകയാണ് ഇപ്പോൾ രാജ്യം. ദേശീയമായി ലോക്‌ഡൗൺ പ്രഖ്യാപിച്ചിട്ടില്ലെങ്കിലും ഫലത്തിൽ ലോക്‌ഡൗൺതന്നെ. മിക്ക സംസ്ഥാനങ്ങളും ലോക്‌ഡൗൺ പ്രഖ്യാപിച്ചിരിക്കുകയാണ്. ഇതിനിടയിൽ തൊഴിൽ നഷ്ടപ്പെട്ടും കച്ചവടം മുടങ്ങിയും ദുരിതക്കയത്തിൽപ്പെട്ടവരെ സഹായിക്കാൻ കേന്ദ്ര സർക്കാർ ഒന്നും ചെയ്യാൻ തയ്യാറില്ല. ഈ പ്രതിസന്ധിക്കിടയിലും ഇന്ധനവില നിത്യേന വർധിപ്പിച്ചുകൊണ്ടിരിക്കുന്നു. രോഗവ്യാപനം തടയാൻ ഏറ്റവും അത്യാവശ്യം പ്രതിരോധ കുത്തിവയ്‌പാണ്. വാക്സിൻ വേണമെങ്കിൽ സ്വകാര്യകമ്പനികളിൽനിന്ന് സംസ്ഥാനം വിലകൊടുത്തു വാങ്ങാനാണ് നിർദേശിച്ചിട്ടുള്ളത്. ചുരുക്കത്തിൽ, ഇത്രയും മനുഷ്യത്വരഹിതമായി പ്രവർത്തിക്കാൻ ബിജെപി സർക്കാരിനേ കഴിയൂ.\nമുകളിൽ ഹ്രസ്വമായി വിവരിച്ച സാമ്പത്തിക-രാഷ്ട്രീയ സാഹചര്യത്തിലാണ് കേരളത്തിലെ ജനങ്ങൾ വീണ്ടും ഇടതുപക്ഷത്തെ വൻഭൂരിപക്ഷത്തോടെ അധികാരത്തിൽ കൊണ്ടുവന്നത്. പ്രയാസപ്പെടുന്ന ജനങ്ങളോടുള്ള കരുതൽ അതായിരുന്നു ഒന്നാം പിണറായി വിജയൻ സർക്കാരിന്റെ മുഖമുദ്ര. നോട്ട് നിരോധന ഘട്ടത്തിലായാലും പ്രകൃതി ദുരന്തങ്ങൾ വന്നപ്പോഴും മഹാമാരിയുടെ ഘട്ടത്തിലും സർക്കാർ ജനങ്ങൾക്കൊപ്പം നിലകൊണ്ടു. ആ നിലയിൽ കൂടുതൽ കരുതലോടെ, കടുതൽ പ്രതിബദ്ധതയോടെ പുതിയ സർക്കാർ മുന്നോട്ടുപോകുമെന്ന വിശ്വാസം ജനങ്ങൾക്കാകെയുണ്ട്.\nഇടതുപക്ഷം പ്രതിനിധാനം ചെയ്യുന്ന ആശയങ്ങൾ വോട്ടിന്റെ പിന്തുണയ്ക്ക് അപ്പുറമുള്ള സ്വാധീനം എൽഡിഎഫിന് നേടിക്കൊടുത്തിട്ടുണ്ട്. മതനിരപേക്ഷ-പുരോഗമന മനസ്സുള്ള കേരളത്തെ വലതുപക്ഷത്തേക്ക് തള്ളിക്കൊണ്ടുപോകാനാണ് ബിജെപിയോടൊപ്പം യുഡിഎഫും ശ്രമിച്ചത്. അപരിഷ്കൃതമായ സാമൂഹ്യ ആചാരങ്ങൾക്കും അടിച്ചമർത്തലുകൾക്കും എതിരെ അധഃസ്ഥിതരും പുരോഗമനവാദികളും നടത്തിയ നീണ്ട പോരാട്ടങ്ങളിലൂടെയാണ് കേരളത്തിന്റെ സാമൂഹ്യാവസ്ഥയിൽ മാറ്റമുണ്ടായത്. ഈ മാറ്റമാണ് നവോത്ഥാനം. ഈ മാറ്റത്തെ, നവോത്ഥാന ആശയങ്ങളെ മുന്നോട്ടുകൊണ്ടുപോകാനാണ് ഇടതുപക്ഷവും പിണറായി വിജയൻ സർക്കാരും ശ്രമിച്ചത്. ആ ഘട്ടത്തിൽ നവോത്ഥാനമെന്ന ആശയത്തെ തന്നെ വക്രീകരിക്കാനും അവഹേളിക്കാനും ഇവിടെ ശ്രമമുണ്ടായി. മതവിശ്വാസത്തെ വോട്ടാക്കി മാറ്റാൻ ഇക്കൂട്ടർ പാടുപെട്ടു. ഇതിനെയെല്ലാം അതിജീവിച്ച് ഇടതുപക്ഷം നേടിയ വിജയത്തിന് കൂടുതൽ തിളക്കമുണ്ട്. ജനങ്ങളുടെ സാംസ്കാരിക പ്രതിരോധം കൂടി ഈ വിജയത്തിന് അടിസ്ഥാനമാണ്. കേരളത്തിന്റെ സാംസ്കാരിക ജീവിതത്തിൽ വലിയ പ്രതീക്ഷയാണ് ഇടതുപക്ഷ സർക്കാർ നൽകുന്നത്.\nമുഖ്യമന്ത്രി എടുത്തുപറഞ്ഞതുപോലെ കോവിഡ് മഹാമാരി നിയന്ത്രിക്കാനുള്ള പ്രവർത്തനം തന്നെയാണ് ഈ ഘട്ടത്തിൽ സർക്കാരിന്റെ മുമ്പിലുള്ള അടിയന്തര ദൗത്യം. കോവിഡ് പ്രതിരോധത്തിൽ ലോകരാജ്യങ്ങളുടെയും ലോകാരോഗ്യ സംഘടനയുടെയും പ്രശംസ നേടിയ സംസ്ഥാനമാണ് കേരളം. പ്രാദേശിക സ്വയംഭരണ സ്ഥാപനങ്ങൾ വഴി ജനങ്ങളെയാകെ ഒരുമിച്ചുനിർത്തി എന്നതാണ് കോവിഡ് നിയന്ത്രണത്തിൽ കേരളം കാണിച്ച മഹനീയ മാതൃക. മറ്റൊന്ന്, ലോകാരോഗ്യ സംഘടനയുടെയും ഐസിഎംആറിന്റെയും നിർദേശങ്ങൾ പ്രകാരം ശാസ്ത്രീയമായ സമീപനം സ്വീകരിച്ചു എന്നതും. കേന്ദ്രത്തിൽ സംഭവിച്ചത്, ശാസ്ത്രത്തിനുമേൽ വിശ്വാസത്തെ പ്രതിഷ്ഠിക്കാൻ ശ്രമിച്ചു എന്നതാണ്. പാത്രം കൊട്ടലിനും വിളക്കുകൊളുത്തലിനുമെല്ലാം രാജ്യത്തിന്റെ പ്രധാനമന്ത്രിതന്നെ നേതൃത്വം കൊടുത്തു എന്നത് നമ്മെയൊക്കെ ലജ്ജിപ്പിച്ചു.\nഇപ്പോൾ പലയിടത്തും കാണുന്നത് ചാണകവെള്ളത്തിലുള്ള കുളിയും ഗോമൂത്രം സേവിക്കലുമാണ്. കോവിഡ്-19ന് മരുന്ന് കണ്ടുപിടിച്ചെന്ന അവകാശവാദവുമായി ബാബാ രാംദേവ് രംഗത്തുവന്നപ്പോൾ കേന്ദ്ര ആരോഗ്യമന്ത്രിതന്നെ അതു പുറത്തിറക്കാൻ തയ്യാറായി എന്നതാണ് ദുര്യോഗം. പ്ലാസ്റ്റിക് സർജറി കണ്ടുപിടിച്ചത് ഇന്ത്യയാണെന്ന് അവകാശപ്പെട്ട പ്രധാനമന്ത്രിയുള്ള രാജ്യത്ത് ഇതും ഇതിനപ്പുറവും നടക്കും. തങ്ങളുടെ ആശയസംഹിത മുമ്പോട്ടുകൊണ്ടുപോകാനുള്ള പ്രധാന തടസ്സം ശാസ്ത്രവും ശാസ്ത്രബോധവുമാണെന്ന് ആർഎസ്എസ് കരുതുന്നതിന്റെ അടിസ്ഥാനത്തിലാണ് ഇത്തരം പ്രവർത്തനങ്ങൾ. ജനങ്ങളുടെ ശാസ്ത്രബോധവും യുക്തിചിന്തയും തകർക്കുകയോ ദുർബലമാക്കുകയോ വേണം ആർഎസ്എസിന്.\nഈ ഘട്ടത്തിൽ കേരളം എങ്ങനെയാണ് പ്രവർത്തിച്ചതെന്ന് നോക്കൂ. ഇവിടെ പ്രഗത്ഭരായ ഭിഷഗ്വരൻമാർ ഉൾപ്പെടുന്ന വിദഗ്ധസമിതിയുണ്ടാക്കി. ഈ സമിതി ലോകത്താകെ നടക്കുന്ന ഗവേഷണങ്ങളും പഠനങ്ങളും തുടർച്ചയായി വിലയിരുത്തി. ഇതിന്റെ അടിസ്ഥാനത്തിൽ ആരോഗ്യവകുപ്പിന് ശുപാർശകൾ സമർപ്പിച്ചു. ഈ ശുപാർശകളുടെ അടിസ്ഥാനത്തിൽ ആരോഗ്യവകുപ്പ് തീരുമാനങ്ങളെടുത്തു. മുഖ്യമന്ത്രി നേരിട്ട് ഓരോ ദിവസവും സ്ഥിതിഗതികൾ വിലയിരുത്തി. വിവരങ്ങൾ ദിവസവും മുഖ്യമന്ത്രിതന്നെ വാർത്താ സമ്മേളനങ്ങളിലൂടെ ജനങ്ങളുമായി പങ്കുവച്ചു. കോവിഡ് മഹാമാരിയുടെ ഘട്ടത്തിൽപ്പോലും നമ്മുടെ പ്രധാനമന്ത്രി മാധ്യമങ്ങൾക്ക് മുഖം കൊടുത്തിട്ടില്ല. മിക്കവാറും മാധ്യമങ്ങളെ ഭീഷണിപ്പെടുത്തിയും പ്രലോഭിപ്പിച്ചും വരുതിയിലാക്കിയിട്ടും അവയെ അഭിമുഖീകരിക്കാൻ പ്രധാനമന്ത്രി ഭയപ്പെടുന്നു. കേന്ദ്രത്തിലും കേരളത്തിലും രണ്ട് വ്യത്യസ്ത ചിത്രം.\nഒന്നാം പിണറായി വിജയൻ സർക്കാർ നടപ്പാക്കിയ വികസനത്തിന്റെ അടിത്തറയിൽനിന്ന് കേരളത്തെ പുതിയ ഉയരങ്ങളിലേക്ക് കൊണ്ടുപോകാനുള്ള പ്രകടനപത്രിക എൽഡിഎഫ് ജനങ്ങൾക്ക് മുമ്പിൽ അവതരിപ്പിച്ചിരുന്നു. അതുതന്നെയാണ് പുതിയ സർക്കാരിന്റെ വികസന അജൻഡ. പശ്ചാത്തല സൗകര്യ വികസനത്തിന്റെ കാര്യത്തിൽ വലിയ മാറ്റമാണ് കഴിഞ്ഞ അഞ്ചുവർഷത്തിനിടയിൽ സംസ്ഥാനത്തുണ്ടായത്. ഈ മാറ്റത്തിന്റ അടിത്തറ ശക്തിപ്പെടുത്തി സ്ഥായിയായ വികസന മാതൃക സൃഷ്ടിക്കണം. പാവപ്പെട്ടവർക്കുള്ള ക്ഷേമപരിപാടികൾ വിപുലമാക്കുന്നതോടൊപ്പം നാളെത്തെ തലമുറ ആഗ്രഹിക്കുന്ന തൊഴിലവസരങ്ങൾ ഉണ്ടാകണം. അതിനായി കേരളത്തെ വിജ്ഞാന സമൂഹമായും ഡിജിറ്റൽ സമ്പദ്ഘടനയായും പരിവർത്തനപ്പെടുത്തണം. ഉന്നതവിദ്യാഭ്യാസ രംഗത്ത് അതിനുതകുന്ന മാറ്റങ്ങൾ വേണം. ഇതാണ് എൽഡിഎഫ് മുന്നോട്ടുവച്ച വികസന അജൻഡയുടെ കാതൽ. മതനിരപേക്ഷത ഉയർത്തിപ്പിടിച്ച് സാമൂഹ്യനീതിയിൽ അധിഷ്ഠിതമായ നയങ്ങളായിരിക്കും നടപ്പാക്കുക. ഏറ്റവും പ്രധാനം ജനങ്ങൾക്ക് സമാധാനവും സ്വൈരജീവിതവും ഉറപ്പാക്കുക എന്നതാണ്. അക്കാര്യത്തിൽ നൂറിൽ നൂറ് മാർക്ക് നേടിയാണ് എൽഡിഎഫ് സർക്കാർ വീണ്ടും വരുന്നത്.\nരണ്ടാം പിണറായി വിജയൻ സർക്കാരിന് ഒരു സവിശേഷതയുണ്ട്. മന്ത്രിസഭയിൽ നാല് പേരൊഴികെ എല്ലാം പുതുമുഖങ്ങൾ. പുതിയ ആളുകൾക്ക് കൂടുതൽ അവസരം നൽകണമെന്ന കാഴ്ചപ്പാടിന്റെ അടിസ്ഥാനത്തിലാണ് സിപിഐ എം ഈ നയം സ്വീകരിച്ചത്. സ്ഥാനാർഥി നിർണയഘട്ടത്തിൽത്തന്നെ കൂടുതൽപേർക്ക് അവസരം നൽകുന്നതിന് തുടർച്ചയായി രണ്ടു ടേം പൂർത്തിയാക്കിയവരെ മാറ്റിനിർത്തുക എന്ന നിബന്ധന കൊണ്ടുവന്നു. അത് എല്ലാവർക്കും ഒരുപോലെ ബാധകമാക്കി. പുതുമുഖങ്ങളെ സ്ഥാനാർഥികളാക്കിയതിന് ജനങ്ങളിൽനിന്ന് വലിയ അംഗീകാരമാണ് ലഭിച്ചത്. ഇതിന്റെ തുടർച്ചയായിട്ടാണ് മന്ത്രിസഭയിലും എല്ലാവരും പുതുമുഖങ്ങളാകട്ടെ എന്ന തീരുമാനം. പുതുമുഖങ്ങളാണെങ്കിലും എല്ലാവരും വിവിധ മേഖലകളിൽ കഴിവുതെളിയിച്ചവരാണ്.\nപാർടിയുടെ വളർച്ചയ്ക്കും സർക്കാരിന്റെ ഊർജസ്വലമായ പ്രവർത്തനത്തിനും ഈ മാറ്റം ഉപകരിക്കുമെന്ന് സിപിഐ എം വിശ്വസിക്കുന്നു. പുതുമുഖങ്ങളെ ഉൾപ്പെടുത്തിയുള്ള മന്ത്രിസഭ രാജ്യത്തിനുതന്നെ പുതുമയുള്ള രാഷ്ട്രീയമാറ്റമാണ്. ദേശീയമായി ഇതു ശ്രദ്ധിക്കപ്പെടുകയും പ്രകീർത്തിക്കപ്പെടുകയും ചെയ്തത് അതുകൊണ്ടാണ്. ഈ നല്ല മാറ്റത്തെ വക്രീകരിക്കാനും ചിലർ ശ്രമിക്കുന്നുണ്ട്. ഇടതുപക്ഷത്തിന്റെ തുടർഭരണം തടയാൻ ശ്രമിച്ച് പരാജയപ്പെട്ടവർതന്നെയാണ് ഇതും ചെയ്യുന്നത്. പുതിയ പ്രതീക്ഷയ്‌ക്കൊപ്പം പുതിയ പ്രതിച്ഛായയും സർക്കാർ നൽകുന്നു. ഭരണരംഗത്ത് പുരോഗമനപരമായ വലിയ മാറ്റങ്ങൾക്ക് ഇത് ഇടയാക്കുമെന്ന് ഉറപ്പാണ്.


Chhota Rajan death is fake news he is still alive says Delhi AIIMS | Chhota Rajan മരിച്ചിട്ടില്ല, വാർത്തകൾ നിഷേധിച്ച് എയിംസ് | India News in Malayalam\nഡൽഹി എയിംസിൽ ചികിത്സക്കിടെ മരിക്കുകയായിരുന്നു എന്നാണ് ആദ്യം പുറത്ത് വന്ന റിപ്പോർട്ട്. മരണ വിവിരം തീഹാർ ജെയിൽ ഡിജിപി ഔദ്യോഗിക വിവരം ലഭിച്ചിട്ടില്ലെന്ന് പ്രതികരിക്കുകയും ചെയ്തു.\nWritten by - Zee Hindustan Malayalam Desk | Last Updated : May 7, 2021, 06:02 PM IST\nഛോട്ടാ രാജൻ മരിച്ച് വാർത്ത് പുറത്ത് വന്ന് സമൂഹമാധ്യമങ്ങളിൽ ആകെ പുറത്ത് വന്നതിന് പിന്നാലെയാണ് എയിംസിന് ഉദ്ദരിച്ച വാർത്ത് ഏജൻസിയായ എഎൻഐ റിപ്പോർട്ട് ചെയ്തിരിക്കുന്നത്.\nഡൽഹി എയിംസിൽ ചികിത്സക്കിടെ മരിക്കുകയായിരുന്നു എന്നാണ് ആദ്യം പുറത്ത് വന്ന റിപ്പോർട്ട്.\nമരണ വിവിരം തീഹാർ ജെയിൽ ഡിജിപി ഔദ്യോഗിക വിവരം ലഭിച്ചിട്ടില്ലെന്ന് പ്രതികരിക്കുകയും ചെയ്തു.\nഎന്നാൽ സീ ന്യൂസിന് ലഭിച്ച് വിവരം അനുസരിച്ച് കുപ്രസിദ്ധ കുറ്റവാളിയായ മരിച്ചുയെന്നാണ് ലഭിക്കുന്നത് വിവരം.\nNew Delhi : അധോലോക കുറ്റവാളി ഛോട്ടാ രാജൻ (Chhota Rajan) മരിച്ചെന്ന് വാർത്ത നിഷേധിച്ച് ഡൽഹി എയിംസ് (Delhi AIIMS). ഛോട്ടാ രാജൻ മരിച്ച് വാർത്ത് പുറത്ത് വന്ന് സമൂഹമാധ്യമങ്ങളിൽ ആകെ പുറത്ത് വന്നതിന് പിന്നാലെയാണ് എയിംസിന് ഉദ്ദരിച്ച വാർത്ത് ഏജൻസിയായ എഎൻഐ റിപ്പോർട്ട് ചെയ്തിരിക്കുന്നത്.\nഡൽഹി എയിംസിൽ ചികിത്സക്കിടെ മരിക്കുകയായിരുന്നു എന്നാണ് ആദ്യം പുറത്ത് വന്ന റിപ്പോർട്ട്. മരണ വിവിരം തീഹാർ ജെയിൽ ഡിജിപി ഔദ്യോഗിക വിവരം ലഭിച്ചിട്ടില്ലെന്ന് പ്രതികരിക്കുകയും ചെയ്തു. എന്നാൽ സീ ന്യൂസിന് ലഭിച്ച് വിവരം അനുസരിച്ച് കുപ്രസിദ്ധ കുറ്റവാളിയായ മരിച്ചുയെന്നാണ് ലഭിക്കുന്നത് വിവരം.\nALSO READ : ഛോട്ടാ രാജന് വധഭീഷണി; തിഹാര് ജയിലില് സുരക്ഷ ശക്തമാക്കി\nഏപ്രിൽ 26 നാണ് ആരോഗ്യനില വഷളായതിനെ തുടർന്ന് ആശുപത്രിയിൽ പ്രവേശിപ്പിച്ചത്. 2015 ലാണ് ഛോട്ടാ രാജനെ ഇന്തോനേഷ്യയിൽ നിന്നും പിടികൂടിയത്. അന്ന് മുതൽ കനത്ത സുരക്ഷയിൽ തീഹാർ ജയിലിൽ തടവിലായിരുന്നു ഛോട്ടാ രാജൻ.\nമുംബൈയിൽ രാജേന്ദ്ര സദാശിവ് നിക്കാൽജിയായി ജനിച്ച ചോട്ട രാജൻ ടിക്കറ്റ് തട്ടിപ്പുകാരനും കള്ളനുമായി ആണ് ക്രിമിനൽ ജീവിതം ആരംഭിച്ചത്. പിന്നീട് ബഡാ രാജൻ എന്ന് കുപ്രസിദ്ധിയാർജിച്ച രാജൻ മഹാദേവ് നായരുടെ കൊള്ള സംഘത്തിൽ ചേർന്നു. 1983 ൽ ബഡാ രാജന്റെ മരണത്തെ തുടർന്ന്, ചോട്ട രാജൻ സംഘത്തിന്റെ നേതൃത്വം ഏറ്റെടുത്തു.\nALSO READ : വ്യാജ പാസ്പോർട്ട് കേസ്: ഛോട്ടാ രാജന് ഏഴ് വർഷം തടവ് ശിക്ഷ\nനിരവധി തവണ രാജനെ പിടിക്കാൻ ശ്രമിച്ചെങ്കിലും കഴിഞ്ഞിരുന്നില്ല . അവസാനം ഓസ്‌ട്രേലിയൻ പോലീസിന്റെ സഹായത്തോടെ ബാലിയിൽ വെച്ചാണ് ഛോട്ടാ രാജനെ പിടികൂടിയത്. ഏപ്രിൽ 26ന് കോവിഡ് രോഗബാധിതൻ ആയതിനാൽ വീഡിയോ കോൺഫറൻസ് വഴി രാജനെ കോടതിയിൽ വാദത്തിന് ഹാജരാക്കാൻ കഴിയില്ലെന്ന് സെഷൻസ് കോടതിയെ അറിയിക്കുകയായിരുന്നു.\nALSO READ : ജ്യോതിര്‍മോയ് ഡെ കൊലക്കേസ്: ഛോട്ടാ രാജന് ജീവപര്യന്തം\nകൊടും കുറ്റവാളിയായായ ഛോട്ടാ രാജനെ എഴുപതിൽ പരം ക്രിമിനൽ കേസുകളിൽ പ്രതിയാണ്. മഹാരാഷ്ട്രയിൽ കൊലപാതകം, കവർച്ച, പിടിച്ച്പറി, ഗുണ്ടായിസം തുടങ്ങി നിരവധി കേസുകൾ ചാർജ് ചെയ്താണ് ഛോട്ടാ രാജനെ അറസ്റ്റ് ചെയ്തിരുന്നത്.\nChhota RajanCovid 19Covid DeathDelhi AIIMSunderworld don\nGhaziabad man attacked\nGhaziabad ൽ മുതിർന്ന പൗരനെ ഉപദ്രവിച്ച സംഭവം ; വീഡിയോ പങ്ക് വെച്ച് ആക്രമം ഉണ്ടാക്കാൻ ശ്രമിച്ചതിന് ട്വിറ്ററിനും പത്രപ്രവർത്തകർക്കും എതിരെ കേസ്\nറോഡരികിലെ മദ്യപാനം; ചോദ്യം ചെയ്ത യുവാവിനെ നാലംഗ സംഘം കുത്തിക്കൊന്നു\nItalian Marines Case : കടൽക്കൊല കേസിൽ ഇന്ത്യൻ നടപടികൾ അവസാനിപ്പിച്ച് സുപ്രീം കോടതി ; 10 കോടി നഷ്ടപരിഹാരം\nകശുമാവിൻ തോട്ടത്തിൽ സ്ഫോടക വസ്തുക്കൾ: കേന്ദ്ര ഇൻറലിജൻസ് അന്വേഷണം ആരംഭിച്ചു


Updated: Thursday, June 5, 2014, 14:23 [IST]\nപ്രമേഹം ലൈംഗികതയെ എങ്ങനെയാണ് ബാധിക്കുക? ലോകത്തിന്റെ പ്രമേഹ തലസ്ഥാനം ഇന്ത്യയും ഇന്ത്യയുടെ പ്രമേഹ തലസ്ഥാനം കേരളവും അവുന്ന സാഹചര്യത്തില് ഈ ചോദ്യത്തിന് പ്രസക്തിയേറെയാണ്.\nപങ്കാളികളില് ഒരാള്‍ക്കെങ്കിലും പ്രമേഹമുണ്ടെങ്കില് അത് അവരുടെ ലൈംഗിക ജീവിതത്തെ എപ്രകാരമാകും ബാധിക്കുക?ലൈംഗികതയെക്കുറിച്ച് പരന്പരാഗത കാഴ്ചപ്പാടുകളാണ് ഏറെയും നമ്മുടെ വൈദ്യശാസ്ത്ര രംഗവും വെച്ചു പുലര്‍ത്തുന്നത്. എന്ത് ചെയ്തു കൂടാ, എന്തു ചെയ്താല് ദോഷം വരും എന്ന കണക്കിലാണ് ഗവേഷണം മുന്നേറുന്നത്. പ്രമേഹവുമായി ജീവിക്കുന്നവര് ലൈംഗികതയെക്കുറിച്ചു മറന്നു കളയാന് ഉപദേശിക്കുന്ന ആരോഗ്യവിദഗ്ധരും കുറവല്ല. എന്നാല് ഇതില് എത്രത്തോളം ശരിയുണ്ട്?\nശരീരവും മനസും ഒരുമിച്ച് പങ്കെടുക്കുന്ന പ്രവര്‍ത്തനമാണ് ലൈംഗികത. ശാരീരിക പ്രവര്‍ത്തനങ്ങളുടെ ഭാഗമായുണ്ടാകുന്ന മാനസികാനുഭൂതിയാണ് ലൈംഗികത എന്നും വേണമെങ്കില് നിര്‍വചിക്കാം. ആ അനുഭൂതികളുടെ തൂവല്‍സ്പര്‍ശം തികച്ചും വ്യക്തിഗതമായാണ് അനുഭവപ്പെടുക. പറഞ്ഞോ എഴുതിയോ ഒരാളെയും അത് ബോധ്യപ്പെടുത്താനാവില്ല. ലൈംഗികത എങ്ങനെ അനുഭവിക്കണമെന്ന് ഏതെങ്കിലും വൈദ്യവിദഗ്ധന് ഉപദേശിച്ചു തരാനാവുമോ?\nരതിപരമായ ഒരന്വേഷണവും നമ്മെ എവിടെയാണ് എത്തിക്കുക എന്ന് മുന്‍കൂട്ടി പറയാനാവില്ല. ലൈംഗിക ഉണര്‍ച്ചയുടെ അന്ത്യമെന്തായിരിക്കുമെന്ന് മുന്നേ ഗണിച്ചു പറയുകയും അസാധ്യം. മനസും ശരീരവും പങ്കെടുക്കുന്ന ഒരുത്സവമാണ് രതി. അത്ഭുതകരമായ ആനന്ദാനുഭവങ്ങളായിരിക്കാം ഒരുപക്ഷേ അതിന്റെ ഒടുവില് ലഭിക്കുന്ന ഫലം. ഒരു തെര്‍മോമീറ്റര് വെച്ചും അത് അളക്കന് കഴിയില്ല. ഇസിജി പോലെ രേഖപ്പെടുത്താനുമാവില്ല, ലൈംഗികാഹ്ലാദം.


കോട്ടയത്ത് വീണ്ടും വൻ തട്ടിപ്പ്; ഗൾഫിൽ ജോലി വാഗ്ദാനം ചെയ്ത് യുവതിയിൽ നിന്നും തട്ടിയത് ഒന്നരക്കോടി രൂപ | Kerala Speaks\nകോട്ടയത്ത് വീണ്ടും വൻ തട്ടിപ്പ്; ഗൾഫിൽ ജോലി വാഗ്ദാനം ചെയ്ത് യുവതിയിൽ നിന്നും തട്ടിയത് ഒന്നരക്കോടി രൂപ\nകോട്ടയം: ഗൾഫിൽ ജോലി വാഗ്ദാനം നൽകി ഒന്നരക്കോടി രൂപ തട്ടിയ ആലപ്പുഴ സ്വദേശി പിടിയിൽ.\nഗൾഫിൽ രണ്ടരലക്ഷം രൂപ ശമ്പളമുള്ള ജോലി വാഗ്ദാനം നൽകി 25 ഓളം പേരിൽ നിന്നായി ഒന്നരക്കോടി രൂപ തട്ടിയെടുത്ത ആലപ്പുഴ സ്വദേശിയെയാണ് ഗാന്ധിനഗർ പൊലിസ് പിടികൂടിയത്. മുക്കം നഗരസഭയിലെ മണാശേരി സ്വകാര്യ മെഡിക്കൽ കോളജ് ആശുപത്രിക്ക് സമീപം വീടെടുത്ത് ഒളിവിൽ കഴിയുകയായിരുന്ന ആലപ്പുഴ സ്വദേശി റോണി തോമസി (40) നെയാണ് കോട്ടയം ഗാന്ധിനഗർ പൊലിസ് പിടികൂടിയത്.\nഗാന്ധിനഗർ സ്വദേശി റോയിയുടെ പരാതിയിലാണ് ഇയാളെ പിടികൂടിയത്. മകന്റെ ഭാര്യക്ക് കുവൈത്തിൽ ജോലി വാഗ്ദാനം നൽകി മൂന്നു തവണയായി 23 ലക്ഷം രൂപയാണ് റോയിയിൽ നിന്ന് ഇയാൾ തട്ടിയെടുത്തത്. കഴിഞ്ഞ ജനുവരിയിലായിരുന്നു കേസിനാസ്പദമായ സംഭവം.\nസമാനമായ രീതിയിൽ റാന്നിയിലും ഇയാൾ തട്ടിപ്പ് തടത്തിയതായി പരാതിയുണ്ടെന്ന് പൊലിസ് പറഞ്ഞു. കഴിഞ്ഞ അഞ്ച് മാസമായി കൊല്ലം സ്വദേശിയായ യുവതിയോടൊത്ത് വെസ്റ്റ് മാമ്പറ്റയിലെ വാടക വീട്ടിൽ ഒളിവിൽ കഴിയുകയായിരുന്നു പ്രതി.\nതാൻ പ്രവാസിയായിരുന്നെന്നും കൂടെയുള്ള സ്ത്രീ സ്വന്തം ഭാര്യയാണെന്നുമാണ് ഇയാൾ അയൽവാസികളെ ധരിപ്പിച്ചിരുന്നത്. കൂടെയുണ്ടായിരുന്ന സ്ത്രീ മുക്കത്തെ സ്വകാര്യ മെഡിക്കൽ കോളജ് ആശുപത്രിയിൽ നഴ്‌സായി ജോലി ചെയ്യുകയായിരുന്നു.\nഅഞ്ച് മാസത്തോളം വാടകയ്ക്ക് താമസിച്ചിരുന്ന പ്രതി അയൽവാസികളുമായി അടുപ്പം പുലർത്തിയിരുന്നില്ല. ചങ്ങനാശ്ശേരിയിലും മറ്റും ഒളിവിൽ കഴിഞ്ഞ ശേഷമാണ് പ്രതി മുക്കത്തെത്തിയത്. ആറു മാസം നീണ്ട അന്വേഷണത്തിനൊടുവിലാണ് പൊലിസ് പ്രതിയെ പിടികൂടിയത്.\nആർക്കിടെക്റ്റാണെന്ന് വിശ്വസിപ്പിച്ചാണ് യുവതിയെ കൂടെ താമസിപ്പിച്ചതെന്നും തട്ടിപ്പുമായി യുവതിക്ക് ബന്ധമില്ലെന്നാണ് പ്രാഥമിക നിഗമനമെന്നും പൊലിസ് പറഞ്ഞു. ഗാന്ധിനഗർ സ്റ്റേഷനിലെ അഡിഷണൽ എസ്.ഐ അരവിന്ദ് കുമാർ, എ.എസ്.ഐ രാജേഷ് ഖന്ന, സിവിൽ പൊലിസ് ഓഫിസർ പ്രവീൺ എന്നിവരടങ്ങിയ അന്വേഷണ സംഘമാണ് പ്രതിയെ പിടികൂടിയത്.\nഅതേസമയം പ്രതിയോടൊപ്പമുള്ള യുവതിക്ക് പരിശോധനയിൽ കൊവിഡ് സ്ഥിരീകരിച്ചതിനാൽ മുക്കം നഗരസഭ ചെയർമാൻ പി.ടി ബാബു ഇടപെട്ട് ഇവരെ എഫ്.എൽ.ടി.സിയിലേയ്ക്ക് മാറ്റി.\nPrevious articleതലശ്ശേരിയില് പതിനഞ്ചുകാരിയെ പീഡിപ്പിച്ച സംഭവത്തില് വ്യവസായി അറസ്റ്റില്\nNext articleചൂണ്ടയിടാനെന്ന വ്യാജേനെ എക്‌സൈസ് സംഘം എത്തി: പറമ്പുകര കോളനിയിലെ ചാരായം വാറ്റുകാരൻ കുടുങ്ങി


വിളിക്കാത്ത കല്ല്യാണത്തിനു പോയി; ഇറക്കിവിട്ട അതേ ഹാളില് വീണ്ടും: അനുഭവക്കുറിപ്പ് – CTS – Media\nവിളിക്കാത്ത കല്ല്യാണത്തിനു പോയി; ഇറക്കിവിട്ട അതേ ഹാളില് വീണ്ടും: അനുഭവക്കുറിപ്പ്\nമനുഷ്യന്റെ ഏറ്റവും വലിയ പ്രശ്നം വിശപ്പ് തന്നെയാണ്. വയറു കായുമ്പോൾ പിന്നെ എന്തും വരട്ടെയെന്ന് ചിന്തിക്കും. മോഷ്ടിക്കാനും അർഹതയില്ലാത്തത് ഒളിച്ചു കഴിക്കാനുമെല്ലാം തോന്നും. അങ്ങനെ വിളിക്കാത്ത വിവാഹസദ്യയ്‌ക്ക് ഭക്ഷണം കഴിക്കാൻ കയറി കണ്ണീരോടെ അപമാനിതനായി ഇറങ്ങിപ്പോരേണ്ടി വന്ന ഒരു യുവാവിന്റെ കഥയാണ് വായനക്കാരുടെ കണ്ണ് നനയ്ക്കുന്നത്.\nഅന്ന് ഇറങ്ങിപ്പോരേണ്ടിവന്ന അതെ ഓഡിറ്റോറിയത്തില് വീണ്ടു ചെല്ലേണ്ടി വന്ന അനുഭവവും കുറിപ്പിലുണ്ട്. അതും എഴുത്തുകാരനായി. താനെഴുതിയ പുസ്തകം ആ ഓഡിറ്റോറിയത്തില് നടക്കുന്ന പുസ്തകമേളയിലുണ്ട്. അന്നത്തെ അവിടുത്തെ സെക്യൂരിറ്റിക്കാരനെയും കുറിപ്പുകാരന് അന്ന നേരിട്ടുകണ്ടു.\nഷോബിന് കമ്മട്ടത്തിന്റെ കുറിപ്പ് വായിക്കാം;\nവിളിക്കാത്ത കല്യാണത്തിന് പോയി ഒരുപാട് സദ്യകൾ ഉണ്ടിരുന്നൊരു കാലം! ഡിഗ്രി ഫസ്റ്റ് ഇയർ ST. Thomas കോളേജിൽ പഠിക്കുന്ന കാലം, അവിടുന്നു നടന്നുപോകാവുന്ന ദൂരം പാറമേക്കാവ് അഗ്രശാല കല്യാണമണ്ഡപം! എന്നെത്തെയും പോലെ ബസ്സിൽ കൺസെഷൻ കിട്ടാൻ വേണ്ടി മാത്രം കൊണ്ടുവന്നിരുന്ന ഒരേ ഒരു പുസ്തകം അരയിൽ തിരുകി പതിയെ മണ്ഡപത്തിലെക്ക് കടന്നു. അവസാന പന്തിയെ കഴിക്കാറുള്ളു, ചെയുന്ന കാര്യം അത്ര നല്ലതല്ല എന്ന് അറിയാം! കല്യാണത്തിന് വിളിച്ചവർക്ക് താൻ കഴിക്കുന്നത് കാരണം സദ്യ കിട്ടാതെ വരുകയുമരുത്! എത്രയോ ഭക്ഷണം ബാക്കി ആയി പോകുന്നു സദ്യകളിൽ! അന്നെന്തോ വിശപ്പു മൂത്ത് ഇടം വലം നോക്കട്ടെ സദ്യവെട്ടി വിഴുങ്ങുന്നതിനിടയിൽ കയ്യിൽ പിടി വീണു ! കാര്യം എന്താണെന്നു മനസ്സിലാകും മുൻപേ സെക്യൂരിറ്റിക്കാരൻ അവിടുന്ന് വലിച്ചു ഓഡിറ്റോറിയതിന്റെ പുറകിൽ കൊണ്ട് പോയി ! ഒരു പേരും കള്ളനെ കിട്ടിയ പോലെ ആളുകൾ ചുറ്റും കൂടി വിചാരണ ആരംഭിച്ചു, അതിനിടയിൽ ആരോ ഉടുത്തിരുന്ന മുഷിഞ്ഞ ഒറ്റമുണ്ട് വലിച്ചു അഴിച്ചു കളഞ്ഞു ! കള്ളൻ ആണെന്ന തെളിവുമായി നനഞ്ഞ നോട്ട് പുസ്തകം താഴെ വീണതും സെക്യൂരിറ്റിക്കാരൻ കരണം പോത്തി ഒന്ന് തന്നതും ഒരുമിച്ചായിരുന്നു.\nഅതോടെ കരച്ചിൽ ഉച്ചത്തിൽ ആയി ! രംഗം ആകെ വഷളായി! ഒച്ചയും കരച്ചിലും കേട്ടു ആരോ പറഞ്ഞു ‘ചെറിയ പയ്യൻ അല്ലേ വിട്ടേക്ക് ‘ എന്തിനേറെ പറയുന്നു കല്യാണപെണ്ണും ചെക്കനും വരെ എത്തി ! അവർക്കു മുന്നിൽ തലയുയർത്തി പോലും നോക്കാനാകാതെ ഒരു കൊടും കുറ്റവാളിയെ പോലെ ഞാൻ അങ്ങനെ നിന്നു! മകളുടെ കല്യാണത്തിന് ആരുടേയും കണ്ണുനീർ വീഴണ്ട എന്ന് കരുതിയാകണo ആ അച്ഛൻ ‘അയാളെ വിട്ടേക്കാൻ പറഞ്ഞതും പോകാൻ നേരം കുറച്ച് പൈസ പോക്കറ്റിൽ വച്ചു തന്നതും ‘ കരഞ്ഞുകൊണ്ട് അവിടുന്ന് ഇറങ്ങി പോരുമ്പോൾ എന്തോ ആ സെക്യൂരിറ്റിക്കും കുറച്ച് അലിവ് തോന്നിയതാകാം..\nഅയാൾ പുറകെ വന്നു പറഞ്ഞു, ‘സാരില്ല മോനെ ഒരു നിമിഷത്തെ ആവേശത്തിന് ചെയ്തു പോയതാണ്’ അതിനു മറുപടി ഒന്നും നൽകാതെ വേഗം അവിടുന്ന് നടന്നകന്നു! പിന്നീട് മുഴുപട്ടിണി ആണേലും വിളിക്കാത്ത സദ്യക്ക് പോകുന്ന പരിപാടി അതോടെ നിർത്തി ! വർഷങ്ങൾക്ക് ശേഷം പിന്നെ ആ ഓഡിറ്റോറിയത്തിൽ കയറാൻ ധൈര്യം വന്നത് ഇപ്പോൾ ആണ്… വീണ്ടും വിളിക്കാത്ത സദ്യ ഉണ്ണാൻ അല്ല! അവിടെ ഒരു പുസ്തകമേള നടക്കുന്നുണ്ട് ജീവിതത്തിൽ ഞാൻ ആദ്യമായി എഴുതിയ ഞാൻ ഏറെ താലോലിക്കുന്ന എന്റെ ‘കടലോളം പ്രണയം’ അവിടുണ്ട്.\nഅതൊന്നു നേരിട്ട് കാണണം. അന്നത്തെ ആ സെക്യൂരിറ്റിക്കാരൻ അവിടുണ്ട് ! ആളാകെ മാറിപ്പോയിരിക്കുന്നു ചെറുപ്പത്തിന്റെ ആരോഗ്യവും ഉശിരും ഇന്നയാളിൽ ഇല്ല. ഒരു പുസ്തകം എടുത്തു അയാളുടെ കൈയിൽ കൊണ്ട് കൊടുത്തു ഞാൻ എഴുതിയ പുസ്തകം ആണിത് ‘എന്നെ മനസ്സിലായോ? ‘ ഇല്ല അയാൾക്ക് എന്നെ മനസ്സിലായിട്ടില്ല! പണ്ട് നടന്ന സദ്യയുടെ കാര്യം പറഞ്ഞു! അയാൾ വീണ്ടും വീണ്ടും എന്നെ തന്നെ സൂക്ഷിച്ചുനോക്കി. എന്ത് പറയണം എന്ന് അയാൾക്ക് അറിയില്ലായിരുന്നു ! ഇടറിയ ശബ്ദത്തിൽ അയാൾ ഇത്രയും പറഞ്ഞ് ഒപ്പിച്ചു. ‘നീ അന്ന് ഇവിടുന്നു കരഞ്ഞു ഇറങ്ങിപോയതിനു ശേഷം ഞാൻ കുറെ നിന്നെ കുറിച്ച് ആലോചിച്ചു, അത്രയും വേണ്ടിയിരുന്നില്ല എന്ന് തോന്നി, എന്നെങ്കിലും കണ്ടാൽ ഒന്ന് മാപ്പ് പറയണം എന്നുണ്ടായിരുന്നു.\n‘അയാൾ കൈയിൽ മുറുകെ പിടിച്ചു! ‘ഏയ് അത് സാരില്ല, ചേട്ടൻ ഈ പുസ്തകം വായിച്ചു നോക്കണം. ‘ ‘എനിക്ക് എഴുതാനും വായിക്കാനും ഒന്നും അറിയില്ല മോനെ.. എന്നാലും ഈ പുസ്തകം എന്നും ഞാൻ സൂക്ഷിച്ചു വയ്ക്കും ന്റെ കാലം കഴിയുന്നത് വരെ. ‘ പിന്നെ കുറെ നേരം മൗനം ആയിരുന്നു.. വാക്കുകൾക്ക് പറയാൻ കഴിയാത്തത് മനസ്സുകൾ സംസാരിച്ചു! അവിടുന്ന് യാത്ര പറഞ്ഞ് ഇറങ്ങുമ്പോൾ അയാളുടെ കണ്ണുകൾ നിറഞ്ഞിരുന്നു ! (തൃശൂർ പാറമേക്കാവ് അഗ്രശാലയിൽ നടക്കുന്ന പുസ്തകോത്സവത്തിൽ എന്റെ പുസ്തകം #കടലോളം_പ്രണയം ഉണ്ട് !)\nPrevious Post നിറവയറുമായി സാനിയ മിര്‍സയുടെ ഫോട്ടോഷൂട്ട്- വീഡിയോ\nNext Post നെയ്മർ റയലിലേക്കില്ല ; സ്ഥിരീകരണവുമായി ക്ലബ്ബ്


Guardiola Says Lewandowski Perfect Fit For Barcelona\nലെവൻഡോസ്‌കി ബാഴ്‌സക്ക് അനുയോജ്യനായ കളിക്കാരൻ, താരത്തെ സ്വന്തമാക്കാൻ അവർക്കു കഴിയുമോയെന്നറിയില്ലെന്ന് ഗ്വാർഡിയോള\nGuardiola Says Lewandowski Perfect Fit For Barcelona / ATPImages/GettyImages\nബയേൺ മ്യൂണിക്ക് താരമായ റോബർട്ട് ലെവൻഡോസ്‌കി ബാഴ്‌സലോണക്ക് അനുയോജ്യനായ കളിക്കാരനാണെന്ന് ക്ലബിന്റെ മുൻ പരിശീലകനായ പെപ് ഗ്വാർഡിയോള. ഏതൊരു ക്ലബിനോടും ഇണങ്ങിച്ചേരാൻ കഴിയുന്ന താരത്തിനെ സ്വന്തമാക്കാൻ സാമ്പത്തിക പ്രതിസന്ധിയിലൂടെ കടന്നു പോകുന്ന ബാഴ്‌സക്ക് കഴിയുമോയെന്ന് അറിയില്ലെന്നും ഗ്വാർഡിയോള പറഞ്ഞു.\nഅടുത്ത സീസൺ കഴിയുന്നതോടെ ബയേൺ മ്യൂണിക്കുമായി കരാർ അവസാനിക്കുന്ന ലെവൻഡോസ്‌കി ക്ലബ് വിടാനുള്ള തന്റെ താത്പര്യം ഒന്നിലധികം തവണ ആവർത്തിച്ചു കഴിഞ്ഞതാണ്. കഴിഞ്ഞ ദിവസവും ഇക്കാര്യം വെളിപ്പെടുത്തിയ പോളണ്ട് താരം ബാഴ്‌സലോണയുടെ ഓഫർ മാത്രമേ താൻ പരിഗണിക്കുന്നുള്ളൂ എന്നും വ്യക്തമാക്കിയിരുന്നു.\n"താരം ബാഴ്‌സലോണക്ക് ചേരുന്ന കളിക്കാരനാണോ? നമ്മൾ ലെവൻഡോസ്‌കിയെ കുറിച്ചാണ് സംസാരിക്കുന്നത്. എവിടെയും നല്ല രീതിയിൽ ഇണങ്ങിച്ചേരാൻ താരത്തിന് കഴിയും. എന്നാൽ ബയേൺ മ്യൂണിക്ക് വിട്ടാലും ബാഴ്‌സലോണയുടെ സാമ്പത്തിക സാഹചര്യങ്ങൾ കാരണം താരത്തെ സ്വന്തമാക്കാൻ കഴിയുമോ എന്ന് എനിക്കറിയില്ല." ഗ്വാർഡിയോള പ്യൂമ ലെജൻഡസ് ട്രോഫി ടൂർണ്ണമെന്റിനിടെ പറഞ്ഞു.\nബാഴ്‌സലോണ മധ്യനിര താരമായ ഗാവിയെ ഗ്വാർഡിയോള പ്രശംസിക്കുകയും ചെയ്‌തു. "അൻസു ഫാറ്റി, പെഡ്രി എന്നിവരെ പോലെ വളരെ മികച്ച താരമാണ് ഗാവി. യൂത്ത് സിസ്റ്റം നല്ല രീതിയിലാണ് പ്രവർത്തിക്കുന്നതെന്നും ഒരുപാട് ഭാവി അതിൽ ഉണ്ടാകുന്നുണ്ടെന്നും ബാഴ്‌സ കാണിച്ചു തന്നു." ഗ്വാർഡിയോള വ്യക്തമാക്കി.\nസാഹചര്യങ്ങൾ പ്രതികൂലമായിട്ടും ബാഴ്‌സലോണയിൽ വളരെ മികച്ച പ്രവർത്തനമാണ് സാവി കാണിച്ചതെന്നും ഗ്വാർഡിയോള അഭിപ്രായപ്പെട്ടു. അതേസമയം കിലിയൻ എംബാപ്പെയുമായി ബന്ധപ്പെട്ട ചോദ്യങ്ങളോട് അദ്ദേഹം പ്രതികരിക്കാൻ തയ്യാറായില്ല.


Emalayalee.com - നല്ല നടനാകാന് കടുത്ത മത്സരം\nനല്ല നടനാകാന് കടുത്ത മത്സരം\nനല്ല നടനാകാന് ന്യൂജനറേഷന് നടന്മാര്‍ക്ക് ഏറ്റവും വെല്ലുവിളി ഉസ്‌താദ് ഹോട്ടലിലെ തിലകനായിരിക്കും എന്നത് ഏതാണ്‌ട് ഉറപ്പായി കഴിഞ്ഞു. സെല്ലിലോയിഡിലെ പൃഥ്വിരാജും തൊട്ടു പിന്നിലുണ്‌ട്. സഹനടനായി ജഗതിയും പറുദീസയില് തകര്‍ത്തഭിനയിചിരിക്കുകയാണ്. അത് ഏറ്റവും വെല്ലുവിളി ആകുന്നത് ആയാളും ഞാനും തമ്മിലെ പ്രതാപ് പോത്തനായിരിക്കും. പറുദീസ പല കാരണങ്ങള്‍കൊണ്‌ട് ജനങ്ങളിലേക്ക് എത്തിയില്ലെങ്കിലും അവാര്‍ഡ് കമ്മറ്റിക്ക് ഒഴിവാക്കാന് പറ്റില്ലല്ലോ. മലയാളത്തില് ഇന്ന് വരെ കണ്‌ടിട്ടില്ലാത്ത വത്യസ്‌തമായ അഭിനയമാണ് തമ്പി അന്റണിയുടെ ഫാദര് മന്നൂരാന്. കമ്മറ്റി ന്യൂജനറേഷന് താരങ്ങളേയും സുപ്പര് താരങ്ങളെയും വേണെ്‌ടന്നു തീരുമാനിച്ചാല് പിന്നെ തിലകന് തന്നെ കുറി വീഴുമെങ്കിലും തമ്പി ആന്റണിയും പൃഥ്വിരാജും തന്നെയായിരിക്കും മുന്‍നിരയില് മത്സരത്തിനുണ്‌ടാവുക.\nഎന്തായാലും ഇത്രയതികം ചിത്രങ്ങള് മത്സരത്തിനു വന്നത് തന്നെ സംസ്ഥാന അവാര്‍ഡിന്റെ ചരിത്രത്തില് തന്നെ ആദ്യമാണ്. അതുകുണ്‌ട് കമ്മിറ്റിയിലുള്ളവര് തന്നെ ആകെ അങ്കലാപ്പിലാനെന്നും അറിയുന്നു. അവാര്‍ഡ് പ്രഖ്യാപനതിനു ഈ മാസം അവസാനം വരെയെങ്കിലും കാത്തിരിക്കേണ്‌ടി വരുമെന്ന് ഉറപ്പായി കഴിഞ്ഞിരിക്കുന്നു. എന്തായാലും ആര്‍ക്കും പ്രവചിക്കാനാവാത്ത അവസ്ഥയിലാണ് ഇപ്പോള് നല്ലചിത്രത്തിനുള്ള അവാര്‍ഡ് ചരിത്ര സിനിമയായ സെല്ലുലോയിഡിനു എങ്ങനെ കൊടുക്കാതിരിക്കും. പപ്പിലിയോ ബുദ്ധ ഉള്‍പ്പെടെ പല പടങ്ങളും കമ്മറ്റിക്ക് തലവേദനയാകും. സംഗീതത്തിനുള്‍പ്പെടെ സെല്ലുലോയിഡ് അവാര്‍ഡുകള് വാരികൂട്ടുമെന്നാനു കരിതുന്നവരും ഉണ്‌ട്. കാത്തിരുന്നു കാണാം.


അര്‍ജന്റീനയുടെ വിജയവും ലയണല് മെസി എന്ന ലോകോത്തര താരത്തിന്റെ കിരീടധാരണവും എത്രമാത്രം സുന്ദരം: പിണറായി വിജയൻ – The Editor\nഅര്‍ജന്റീനയുടെ വിജയവും ലയണല് മെസി എന്ന ലോകോത്തര താരത്തിന്റെ കിരീടധാരണവും എത്രമാത്രം സുന്ദരമാണെന്ന് മുഖ്യമന്ത്രി പിണറായി വിജയന്. ‘അതിര്‍ത്തികള് ഭേദിക്കുന്ന സാഹോദര്യമാണ് ഫുട്‌ബോളിന്റെ സൗന്ദര്യം. അര്‍ജന്റീനയ്ക്കും ബ്രസീലിനും വേണ്ടി ആര്‍ത്തുവിളിക്കാന് ലക്ഷക്കണക്കിനാളുകള് ഇങ്ങ് കേരളത്തിലും ഉള്ളത് ആ കാരണം കൊണ്ടാണ്. ഇന്ന് നടന്ന കോപ്പ അമേരിക്ക ഫൈനല് മല്‍സരം ആ യാഥാര്‍ത്ഥ്യത്തിന് അടിവരയിടുന്നു. വാശിയേറിയ മത്സരത്തില് യഥാര്‍ത്ഥത്തില് വിജയിച്ചത് ഫുട്‌ബോള് ഉയര്‍ത്തിപ്പിടിക്കുന്ന മാനവികതയും സാഹോദര്യവും സ്‌പോര്‍ട്‌സ്മാന് സ്പിരിറ്റുമാണ്’- പിണറായി ഫേസ്ബുക്കില് എഴുതി.\nപിണറായി വിജയന്റെ ഫേസ്ബുക്ക് പോസ്റ്റ് പൂര്‍ണരൂപം\nഅതിര്‍ത്തികള് ഭേദിക്കുന്ന സാഹോദര്യമാണ് ഫുട്‌ബോളിന്റെ സൗന്ദര്യം. അര്‍ജന്റീനയ്ക്കും ബ്രസീലിനും വേണ്ടി ആര്‍ത്തുവിളിക്കാന് ലക്ഷക്കണക്കിനാളുകള് ഇങ്ങ് കേരളത്തിലും ഉള്ളത് ആ കാരണം കൊണ്ടാണ്. ഇന്ന് നടന്ന കോപ്പ അമേരിക്ക ഫൈനല് മല്‍സരം ആ യാഥാര്‍ത്ഥ്യത്തിന് അടിവരയിടുന്നു. വാശിയേറിയ മത്സരത്തില് യഥാര്‍ത്ഥത്തില് വിജയിച്ചത് ഫുട്‌ബോള് ഉയര്‍ത്തിപ്പിടിക്കുന്ന മാനവികതയും സാഹോദര്യവും സ്‌പോര്‍ട്‌സ്മാന് സ്പിരിറ്റുമാണ്. അര്‍ജന്റീനയുടെ വിജയവും ലയണല് മെസി എന്ന ലോകോത്തര താരത്തിന്റെ കിരീടധാരണവും എത്രമാത്രം സുന്ദരം! ഫുട്‌ബോള് എന്ന ഏറ്റവും ജനകീയമായ കായികവിനോദത്തിന്റെ സത്ത ഉയര്‍ത്തിപ്പിടിക്കാന് നമുക്കാകട്ടെ. ഫുട്‌ബോള് ആരാധകരുടെ സന്തോഷത്തില് കൂട്ടത്തിലൊരാളായി പങ്കു ചേരുന്നു.


ഇന്ന് നബി ദിനം ~ kuttikkattoor news live.\nകുറ്റിക്കാട്ടൂരിൽ നടന്ന നബിദിന റാലി\nകുറ്റിക്കാട്ടൂർ : മുഹമ്മദ് നബിയുടെ ജന്മദിനമായ ഇന്ന് മഹല്ലുകളും മദ്രസകളും കേന്ദ്രീകരിച്ച് നാടെങ്ങും നബിദിന റാലികള് നടന്നു . പലസ്ഥലങ്ങളിലും ഒരാഴ്ചമുമ്പുതന്നെ മതപ്രഭാഷണ പരിപാടികളും ആരംഭിച്ചിരുന്നു.\nഹിജ്റ വര്‍ഷം റബിഉല് അവ്വല് 12നാണ് ലോകത്തിനു കാരുണ്യമായി പ്രവാചകന് മുഹമ്മദ് ജനിച്ചത്. കേരളത്തില് വിവിധ പളളികളും മദ്രസകളും കേന്ദ്രീകരിച്ച് നബിദിന റാലികള് സംഘടിപ്പിച്ചിട്ടുണ്ട്.\nലോകത്തിന്റെ മറ്റ് പലഭാഗങ്ങളിലും വിവിധ രീതിയില് നബിദിന ആഘോഷ പരിപാടികള് നടക്കുന്നുണ്ട്.ഇതിനിടയിലും മത്സരിച്ചുള്ള നബിദിന പരിപാടി ക്കിട യിൽ ഇരു വിഭാഗംസുന്നികളുടെ വേദികളിൽ പരസ്പരം വിദ്വേഷ പ്രസംഗങ്ങൾ അരങ്ങു തകർക്കുന്നുണ്ട് .\nകുറ്റിക്കാട്ടൂരിൽ കേന്ദ്ര മദ്രസ്സ ,ചാളിയിറക്കൽ മദ്രസ്സ ,കണിയാത്തു മഹല്ല് എന്നിവയുടെ നെന്ത്ര്വത്ത്വ ത്തിൽ നബിദിന പരിപാടികൾ നടന്നു .\nലാളിത്യ പൂര്‍ണമായ ജീവിതമായിരുന്നു തിരുദൂതരു(സ്വ) ടേത്. മറ്റു മനുഷ്യരില് നിന്നും ഉന്നത സ്ഥാനം ഒരിക്കലും ആഗ്രഹിച്ചില്ല. മറ്റുള്ളവരെപ്പോലെ പള്ളിനിര്‍മാണത്തിലും കിടങ്ങു കുഴിക്കുന്നതിലും നബിയും പങ്കെടുത്തു. മണ്ണില് ജോലിയെടുക്കുന്നതിന്ല് അവിടുത്തെ നെറ്റിയിലും ശരീരത്തിലും ജോലിചെയ്യുന്ന അവസരത്തില് മണ്ണിന്റെ അട്ടി തന്നെ ഉണ്ടായിരുന്നു. ഒരിക്കല് അനുചരന്‍മാരോടൊപ്പം ഒരു യാത്ര പുറപ്പെട്ടതായിരുന്നു പ്രവാചകന് (സ്വ). യാത്രാസംഘത്തില് ഉള്ളവരെല്ലാം ജോലികള് പരസ്പരം പങ്കിട്ടെടുത്തു. വിറകു ശേഖരിക്കുന്ന ജോലി പ്രവാചകന് (സ്വ) ഏറ്റെടുത്തു. സ്വഹാബാക്കള് ആ ജോലി കൂടി തങ്ങള് ചെയ്തുകൊള്ളാം എന്നു പറഞ്ഞു. അതിനു മറുപടിയായി നബി(സ്വ) പറഞ്ഞതിങ്ങനെയാണ്:’അതു ശരിയാണ്, പക്ഷെ ഞാന് നിങ്ങളെക്കാള് ഉയര്‍ന്നവനാവാന് ആഗ്രഹിക്കുന്നില്ല.തന്റെ സഖാക്കളില് നിന്നും ഔന്നിത്യം ഭാവിക്കുന്ന ആളെ അല്ലാഹു സ്‌നേഹിക്കുന്നില്ല.’\nബദര് യുദ്ധത്തില് പ്രവാചകന്റെ സംഘത്തില് ഒട്ടകങ്ങള് നന്നേകുറവായിരുന്നു. ചിലര് ഒട്ടകപ്പുറത്ത് സഞ്ചരിക്കുമ്പോള് ചിലര് നടക്കും. അങ്ങനെ മാറിമാറിയാണവര് യാത്ര ചെയ്തിരുന്നത്. തിരുമേനി(സ്വ) നടക്കേണ്ട ഊഴം വരുമ്പോള് മറ്റുസഖാക്കള് നബിയോട് ഒട്ടകപ്പുറത്ത് തന്നെ യാത്ര തുടരാന് പറയും. എന്നാല് നബി(സ്വ) അങ്ങനെ ചെയ്യുകയില്ല, എന്നു മാത്രമല്ല ഇങ്ങനെ പ്രതിവചിക്കുകയും ചെയ്യുമായിരുന്നു: ‘എന്നെക്കാളധികം നന്നായി നടക്കാന് നിങ്ങള്‍ക്കു കഴിയുമെന്നു തോന്നുന്നില്ല. മാത്രമല്ല നിങ്ങളേക്കാള് പ്രതിഫലം കിട്ടണമെന്ന് എനിക്കാഗ്രഹവുമുണ്ട്.’ എന്നിട്ട് ഒട്ടകത്തിന്റെ കയറും പിടിച്ച് നടക്കും.(മുസ്‌നദ് അഹ്മദുബ്‌നു ഹമ്പല്)\nനേതാക്കന്‍മാരെ അമിതമായി ബഹുമാനിക്കുന്നതില് നിന്ന് ബഹുദൈവാരാധന ഉണ്ടാവാനിടയുണ്ടെന്ന് പ്രവാചകന്(സ്വ) അറിയാമായിരുന്നു. അതുകൊണ്ട് പ്രവാചകന് തന്റെ അനുയായികളെ താക്കീതു ചെയ്തു. ‘മറിയമിന്റെ പുത്രനെ ക്രിസ്ത്യാനികള് വാഴ്ത്തുന്നതുപോലെ നിങ്ങളെന്നെ വാഴ്ത്തരുത്. ഞാന് ദൈവത്തിന്റെ ഒരുദാസനും അവന്റെ ദൂതനും മാത്രമാണ്. അതിനപ്പുറമൊന്നുമില്ല.’ താഴ്മയുടെയും വിനയത്തിന്റെയും അതിരൂപമായിരുന്ന അവിടുന്ന് കടന്നു വരുമ്പോള് നബിയെ ആദരിക്കാന് വേണ്ടി എഴുന്നേറ്റ് നിന്നവരോട് തന്നെ ആദരിക്കാന് എഴുന്നേറ്റു നില്‍ക്കരുതെന്ന് പറയുമായിരുന്നു.\nനബി തങ്ങള് സുഹൃത്തുക്കളോടൊപ്പം സംസാരച്ചിരിക്കുകയും തമാശപറയുകയും ചെയ്തിരുന്നു. നിങ്ങള് ഞങ്ങളോട് തമാശ പറയുകയോ, ഒരക്കല് അബൂഹുറൈറ(റ) അത്ഭുതത്തോടെ ചോദിച്ചു. അതെ, പക്ഷെ ഞാന് സത്യ വിരുദ്ധമായി ഒന്നും പറയില്ല. നബി തങ്ങള് പ്രതിവചിച്ചു. ഒരിക്കല് പ്രവാചകനും ചില സഹാബത്തും കൂടി ഈത്തപ്പഴം തിന്നുകയായിരുന്നു. നബി(സ്വ) തിന്ന ഈത്തപ്പഴത്തിന്റെ കുരുകൂടി അലി(റ) യുടെ അടുത്തേക്കിട്ടു. കുറച്ചു കഴിഞ്ഞ് കുരുക്കള് ചൂണ്ടി അലി കൂറേ ഈത്തപ്പഴം തിന്നല്ലോ എന്ന് പറഞ്ഞു. അലി(റ) ഉടനെ പ്രവാചകന് കുരുകൂടി തിന്നുന്നുണ്ടോ, എന്നു തമാശ രൂപത്തില് ചോദിച്ചു. ഇതുകേട്ട് എല്ലാവരും ചിരിച്ചു.\nവിശാലമായ ഒരു സാമ്രാജ്യത്തിന്റെ അധിപനായിരുന്നിട്ടു കൂടി നബി(സ്വ) വളരെ ലളിതവും ദരിദ്രവുമായ ജീവിതമാണ് നയിച്ചത്. പലരാത്രികളിലും പ്രവാചക(സ്വ)ന്റെ കുടുംബത്തിന് രാത്രി ഭക്ഷണം ഉണ്ടായിരുന്നില്ല. മാത്രമല്ല മരണ വേളയില് നബിതങ്ങള് ധരിച്ചിരുന്ന വസ്ത്രം കഷ്ണങ്ങള് തുന്നിപ്പിടിപ്പിച്ചതായിരുന്നു.\nലാളിത്യം നിറഞ്ഞ ജീവിതമായിരുന്നു ഇഷ്ടപ്പെട്ടിരുന്നതെങ്കിലും ജീവിതത്തില് ശുചിത്വത്തിന് വളരെ വലിയ പ്രാധാന്യമായിരുന്നു കല്‍പിച്ചിരുന്നത്. ‘ശുചിത്വം വിശ്വാസത്തിന്റെ പകുതിയാണ്’ എന്ന് ഉല്‍ബോധിപ്പിച്ചു. പാറിപ്പറന്ന മുടിയുമായി പള്ളിയില് വന്ന ഒരാളോട് മുടിചീകി വൃത്തിയായി വരാന് നബി നിര്‍ദേശിച്ചു. സുഗന്ധദ്രവ്യം ഉപയോഗിക്കുകയും ദിവസത്തില് പല തവണ പല്ല് വൃത്തിയാക്കുകയും താടിയും മുടിയും ചീകിമിനുക്കുകയും ചെയ്തിരുന്നു റസൂല് (സ്വ). ആരെയെങ്കിലും കണ്ടുമുട്ടിയാല് ആദ്യം സലാം ചെല്ലിയിരുന്നത് നബിയായിരുന്നു. എല്ലാവരോടും പുഞ്ചിരിയോടു കൂടി മാത്രമേ പെരുമാറിയിരുന്നുള്ളൂ.\nപ്രവാചകന്(സ്വ) സാധിച്ചെടുത്ത സാമൂഹിക പരിഷ്‌കരണം\nഇലാഹീ ജീവിത വ്യവസ്ഥയുടെ സംസ്ഥാപനത്തിനും, ശരീഅത്തിലധിഷ്ഠിതമായ ജീവിത വ്യവസ്ഥിതിയുടെ സ്ഥായിയായ പ്രതിഷ്ഠക്കും അവിരാമം പ്രവര്‍ത്തിക്കുന്ന ഒരു കര്‍മയോഗിയായിരുന്നു തിരുനബി(സ്വ). തന്റെ സമൂഹഗാത്രത്തെ ഗ്രസിച്ചു കൊണ്ടിരുന്ന അജ്ഞതക്കും അന്ധവിശ്വാസത്തിനും ക്രൂരതക്കുമെതിരില് അവിടുന്ന് നിരന്തരം സമരം ചെയ്തു. എതിരാളികളുടെ കല്ലേറ്, ആട്ട്, തുപ്പ്, പരിഹാസം എന്നിവയെല്ലാം തൃണവത്ഗണിച്ച് നബിതങ്ങള് തന്റെ ദൗത്യം നിര്‍വ്വഹിച്ചു. ആദര്‍ശ സംരക്ഷണാര്‍ത്ഥം നാടും വീടും വിട്ട് പലായനം ചെയ്യേണ്ടി വന്നപ്പോള് പോലും ആ തിരുപാദങ്ങള് തെല്ലിട പതറിയില്ല. അല്‍പം പോലും പിന്‍മാറിയില്ല.\nസമൂലമായ സാമൂഹ്യ പരിവര്‍ത്തനവും പരിഷ്‌കരണവുമാണ് പ്രവാചകന് (സ്വ) കേവല ഇരുപത്തിമൂന്ന് വര്‍ഷത്തിനുള്ളില് സാധിച്ചെടുത്തത്. ജീവിതത്തിന്റെ നിസ്സാരങ്ങളെന്നു തോന്നുന്ന വശങ്ങള് പോലും അവിടുത്തെ പരിഷ്‌കരണ പ്രക്രിയയ്ക്കു വിധേയമാക്കാതിരുന്നിട്ടില്ല. സാമൂഹ്യം, സാമ്പത്തികം, രാഷ്ട്രീയം, സാംസ്‌കാരികം എന്നുവേണ്ട ജീവിതത്തിന്റെ സകല വശങ്ങളും നബി(സ്വ)പഠിപ്പിച്ചു.\nപോസ്റ്റ് ചെയ്തത് Kuttikkattoor News Live. ല് Tuesday, January 14, 2014


ജമ്മു കാശ് മീരില് ഏറ്റുമുട്ടല് ;3സുരക്ഷാ ഉദ്യോഗസ്ഥര് കൊല്ലപെട്ടു – TruevisionNews\nജമ്മു കാശ് മീരില് ഏറ്റുമുട്ടല് ;3സുരക്ഷാ ഉദ്യോഗസ്ഥര് കൊല്ലപെട്ടു\nജമ്മു: ശനിയാഴ്ച പുലര്‍ച്ചെ ജമ്മു കാശ് മീരിലെ പുല്‍വാമയിലുണ്ടായ ഭീകരാക്രമണത്തില് മൂന്നു സുരക്ഷാ ഉദ്യോഗസ്ഥര് കൊല്ലപ്പെട്ടു. അക്രമികള് കെട്ടിടത്തിനുള്ളിലിരുന്ന് സുരക്ഷാ ജീവനക്കാര്‍ക്കു നേരെ വെടിയുതിര്‍ക്കുകയായിരുന്നു. ആക്രമണത്തില് രണ്ട് സിആര്‍പിഎഫ് ജവന്മാരും ഒരു പോലീസ് ഉദ്യോഗസ്ഥനുമാണ് കൊല്ലപ്പെട്ടത്.\nഏഴ് സുരക്ഷാ ഉദ്യോഗസ്ഥര്‍ക്ക് ആക്രമണത്തില് പരിക്കേറ്റു. ഭീകരര് ഒളിച്ചിരിക്കുന്ന കെട്ടിടവും പരിസരവും സൈന്യം വളഞ്ഞിട്ടുണ്ട്. വെള്ളിയാഴ്ച, അന്താരാഷ്ട്ര അതിര്‍ത്തിയില് ഇന്ത്യന് പോസ്റ്റിനു നേര്‍ക്കു പാക്കിസ്ഥാന് നടത്തിയ ആക്രമണത്തിനു പിന്നാലെയാണ് പുല്‍വാമയില് ഏറ്റുമുട്ടല് നടക്കുന്നത് .ഏറ്റുമുട്ടല് ഇപ്പോഴും തുടരുകയാണ്.


സ്പീക്കറുടെ അസിസ്റ്റന്റ് പ്രൈവറ്റ് സെക്രട്ടറി ഇന്ന് ഹാജരാകണമെന്ന് കസ്റ്റംസ്, ആവശ്യപ്പെട്ടത് ഇത്തവണയും ഫോണിലൂടെ തന്നെ - Keralabhooshanam Daily സ്പീക്കറുടെ അസിസ്റ്റന്റ് പ്രൈവറ്റ് സെക്രട്ടറി ഇന്ന് ഹാജരാകണമെന്ന് കസ്റ്റംസ്, ആവശ്യപ്പെട്ടത് ഇത്തവണയും ഫോണിലൂടെ തന്നെ\nHome/NEWS/BREAKING NEWS/സ്പീക്കറുടെ അസിസ്റ്റന്റ് പ്രൈവറ്റ് സെക്രട്ടറി ഇന്ന് ഹാജരാകണമെന്ന് കസ്റ്റംസ്, ആവശ്യപ്പെട്ടത് ഇത്തവണയും ഫോണിലൂടെ തന്നെ\nസ്പീക്കറുടെ അസിസ്റ്റന്റ് പ്രൈവറ്റ് സെക്രട്ടറി ഇന്ന് ഹാജരാകണമെന്ന് കസ്റ്റംസ്, ആവശ്യപ്പെട്ടത് ഇത്തവണയും ഫോണിലൂടെ തന്നെ\nകൊച്ചി: സ്പീക്കര് പി. ശ്രീരാമകൃഷ്ണന്റെ അസിസ്റ്റന്റ് പ്രൈവറ്റ് സെക്രട്ടറി കെ. അയ്യപ്പന് ഇന്ന് ചോദ്യംചെയ്യലിന് ഹാജരാകണമെന്ന് കസ്റ്റംസ്. ഫോണില് വിളിച്ചാണ് കസ്റ്റംസ് ചോദ്യംചെയ്യലിന് ഹാജരാകാന് നിര്‍ദ്ദേശിച്ചത്.\nചൊവ്വാഴ്ച രാവിലെ 11 ന് ചോദ്യംചെയ്യലിന് ഹാജരാകാന് കസ്റ്റംസ് നേരത്തെ നിര്‍ദ്ദേശിച്ചിരുന്നു. എന്നാല് അദ്ദേഹം ചോദ്യംചെയ്യലിന് ഹാജരായിരുന്നില്ല. ഔദ്യോഗികമായി നോട്ടീസ് നല്‍കിയിരുന്നില്ല എന്നതാണ് ഇതിന് കാരണമായി കെ. അയ്യപ്പന് വിശദീകരിച്ചത്. പിന്നാലെയാണ് ബുധനാഴ്ച രാവിലെ കൊച്ചിയിലെ കസ്റ്റംസ് ഓഫീസില് എത്തണമെന്ന് വീണ്ടും ആവശ്യപ്പെട്ടിട്ടുള്ളത്. ഫോണിലൂടെയും വാട്‌സാപ്പിലൂടെയും കസ്റ്റംസ് വിവരം കൈമാറിയിട്ടുണ്ട്.\nവിദേശത്തേക്ക് അനധികൃതമായി ഡോളര് കടത്തിയ കേസില് ഇതുവരെ ലഭ്യമായ വിവരങ്ങളുടെ അടിസ്ഥാനത്തില് ചോദ്യംചെയ്യലിന് ഹാജരാകണമെന്നാണ് നിര്‍ദ്ദേശം. എന്നാല് അദ്ദേഹം ഹാജരാകുമോ എന്നകാര്യത്തില് വ്യക്തത വന്നിട്ടില്ല. സ്വര്‍ണക്കടത്ത് കേസിലെ മുഖ്യപ്രതികളായ സ്വപ്‌ന, സന്ദീപ് എന്നിവരുടെ മൊഴികളുടെ അടിസ്ഥാനത്തിലാണ് കെ. അയ്യപ്പനെ ചോദ്യംചെയ്യാന് കസ്റ്റംസ് ഒരുങ്ങുന്നത്.\nതിരുവനന്തപുരത്തെ ഒരു ഫഌറ്റില്‍വച്ച് ഡോളര് അടങ്ങിയ ബാഗ് സ്പീക്കര് കൈമാറിയെന്ന് ഇരുവരും അന്വേഷണ ഉദ്യോഗസ്ഥര്‍ക്ക് മൊഴി നല്‍കിയിരുന്നു. ബാഗ് കോണ്‍സുലേറ്റ് ജനറല് ഓഫീസില് ഏല്‍പ്പിക്കാന് നിര്‍ദ്ദേശിച്ചെന്ന് കോടതിയില് ആവര്‍ത്തിക്കുകയും ചെയ്തിരുന്നു. ഇതിന്റെ അടിസ്ഥാനത്തിലാണ് ചോദ്യം ചെയ്യലിന് കസ്റ്റംസ് മുതിരുന്നത്. കേസില് അസിസ്റ്റന്റ് പ്രോട്ടോകോള് ഓഫീസറെ ചൊവ്വാഴ്ച ചോദ്യംചെയ്തിരുന്നു.\nspeaker speaker chair\nആത്മഹത്യയ്ക്കു ശ്രമിച്ചയാളെ 'ഫെയ്‌സ്ബുക്ക്'' മുംബൈ പോലീസിനെ അറിയിച്ചു രക്ഷപെടുത്തി\n'പശു ശാസ്ത്ര'ത്തില് ഓണ്‍ലൈന് പരീക്ഷ നടത്താനൊരുങ്ങി കേന്ദ്രസര്‍ക്കാര്\nസ്വപ്ന സുരേഷിന്റെ ജാമ്യാപേക്ഷ വ്യാഴാഴ്ചത്തേക്ക് മാറ്റി\n‘അമ്മ ബിജെപി സ്ഥാനാര്‍ഥി, മകന് സിപിഎം സ്ഥാനാര്‍ഥി’; പിതാവ് പറഞ്ഞു കുടുംബത്തില് രാഷ്ട്രീയം പറയരുത്


‘ആംബുലന്‍സില് നിന്നും ഇറക്കുന്ന നേരത്ത് പുറത്തേക്ക് തള്ളിയ കുടല് ഭാഗം അയാള് കയ്യില് താങ്ങിപ്പിടിച്ചിട്ടുണ്ടായിരുന്നു’ - വായിക്കണം ഈ കുറിപ്പ് | Webdunia Malayalam\n‘ആംബുലന്‍സില് നിന്നും ഇറക്കുന്ന നേരത്ത് പുറത്തേക്ക് തള്ളിയ കുടല് ഭാഗം അയാള് കയ്യില് താങ്ങിപ്പിടിച്ചിട്ടുണ്ടായിരുന്നു’ - വായിക്കണം ഈ കുറിപ്പ്\nചൊവ്വ, 1 ഓഗസ്റ്റ് 2017 (11:58 IST)\n‘ദിലീപ് പറഞ്ഞിട്ടാണ് അങ്ങനെ ചെയ്തത്’; ജനപ്രിയന് തിരിച്ചടിയായി അപ്പുണ്ണിയുടെ വെളിപ്പെടുത്തല് !\n‘പുരുഷനും കാമുകിയും കൂടി ആടി തിമിര്‍ക്കുമ്പോള് ഒന്നിനും പങ്കില്ലാതെ നെഞ്ചുരുക്കത്തോടെ ദയയും കാത്തു നില്‍ക്കുന്ന ഒരുവളുണ്ട്, അവളാണ് യഥാര്‍ത്ഥ ഇര’ - വൈറലാകുന്ന പോസ്റ്റ്\nമറ്റുള്ളവര്‍ക്ക് വേണ്ടി തല്ലാനും കൊല്ലാനും നടക്കുന്ന ഗുണ്ടകളുടെ എണ്ണം കൂടി വരികയാണ്. ഇക്കൂട്ടത്തില് പാര്‍ട്ടി ഗുണ്ടകള് ഉണ്ടെന്നതും ശ്രദ്ദേയമാണ്. ഭരിക്കുന്ന പാര്‍ട്ടിക്കും എതിര് പാര്‍ട്ടിക്കും ഉണ്ടാകും ഗുണ്ടകള്. അവരുടെ ആവശ്യങ്ങള് നിറവേറ്റാന്. മനസാക്ഷി തീരെയില്ലാതെ ജീവനെടുക്കാന് അധികാരമില്ലാഞ്ഞിട്ടു കൂടി മറ്റുള്ളവരെ കൊല്ലുന്ന മനുഷ്യാ നീ അരിയുന്നുണ്ടോ അതിനേക്കാള് ഭീകരമായിരിക്കും നിന്റെ മരണമെന്ന സത്യം. തലസ്ഥാന നഗരിയടക്കം പാര്‍ട്ടികളുടെ കൊലക്കളമാകുമ്പോള് അബ്ദുറഹ്മാന് പട്ടാമ്പിയെന്ന നഴ്‌സിന്റെ അനുഭവക്കുറിപ്പിന് പ്രസക്തിയേറുകയാണ്. ഇപ്പോള് സൌദി അറേബ്യയില് നഴ്സ് ആയി ജോലി ചെയ്യുന്ന അബ്ദുള് തൃശൂരിലെ ഒരു ആശുപത്രിയില് ജോലി ചെയ്തപ്പോഴുള്ള സംഭവമാണ് കുറിച്ചിരിക്കുന്നത്.\nഅബ്ദുള് റഹ്മാന്റെ ഫേസ്ബുക്ക് പോസ്റ്റിന്റെ പൂര്‍ണരൂപം:\nഒരു ഗുണ്ടയുടെ അന്ത്യം...\nരാഷ്ട്രീയ പാർട്ടികൾക്ക് വേണ്ടി വെട്ടിയും കൊന്നും ഒടുവിൽ കൊല്ലപ്പെട്ടും നടക്കുന്ന ആളുകളെ പറ്റി ചിന്തിച്ചപ്പോഴാണ് എന്റെ മനസ്സിലേക്ക് അയാളുടെ മുഖം ഓർമ്മ വന്നത്. രാജു ( യഥാർത്ഥ പേര് വേറെയാണ് ). ദയനീയമായി ഞങ്ങളുടെ മുന്നിൽ കിടന്ന് നരകിച്ചു നരകിച്ചു മരിച്ച രാജു.\nഅയാൾ അവിടത്തെ അറിയപ്പെടുന്നൊരു ഗുണ്ടയായിരുന്നു. കൂലിക്ക് തല്ലാനും കൊല്ലാനും നടന്നിരുന്ന കുറെ കേസുകളിൽ പ്രതിയായിരുന്ന ഒരു ക്രിമിനൽ. ഒരു ദിവസം പാതിരാത്രിയിലാണ് കാഷ്വലിറ്റിയിലേക്ക് റോഡപകടം പറ്റിയ ആളെന്ന് പറഞ്ഞു ആംബുലൻസിൽ രാജുവിനെ കൊണ്ട് വന്നത്(മനഃപൂർവമുള്ള അപായപ്പെടുത്തലാണെന്നും കേട്ടിരുന്നു ). രാത്രി ബൈക്കിൽ പോകുകയായിരുന്ന അയാൾ ഡിവൈഡറിൽ തട്ടി മറിഞ്ഞു വീണു. പിറകെ വന്ന ലോറിയുടെ ചക്രം വയറിനു സൈഡിലായി കൊണ്ട്. വയറിന്റെ സൈഡ് കീറി അകത്തുള്ള കുടൽമാല പുറത്തേക്ക് തള്ളി നിൽക്കുന്നു. ആംബുലൻസിൽ നിന്നും ഇറക്കുന്ന നേരവും ആ പുറത്തേക്ക് തള്ളിയ കുടൽ ഭാഗം അയാൾ കയ്യിൽ താങ്ങിപിടിച്ചിട്ടുണ്ടായിരുന്നു. അത്രയും മാനോധൈര്യവും ചങ്കുറപ്പുമുള്ള മനുഷ്യൻ.\nഅമിത രക്ത സ്രവം മൂലം ബിപി എല്ലാം കുറഞ്ഞിരിക്കുന്നു. അതീവ ഗുരുതരാവസ്ഥയാണ് എന്ന് കണ്ടതുകൊണ്ട് കാഷ്വലിറ്റിയിൽ നിന്നും വേഗം ഐസിയുവിലേക്ക് ഷിഫ്റ്റ് ചെയ്തു രോഗിയെ പെട്ടെന്ന് തന്നെ വെന്റിലേറ്ററിലേക്ക് മാറ്റി. സർജൻ വിശദമായി പരിശോധിച്ചു. പുറത്തേക്ക് തള്ളിയ ആന്തരികാവയവങ്ങൾ തിരിച്ചു യഥാർത്ഥ പൊസിഷനിലേക്ക് മാറ്റുക എന്നത് അസാധ്യമാണെന്ന് കണ്ടെത്തി. പകരം ആ ഭാഗം കവർ ച്യ്ത ഡ്രെസ്സിങ് ചെയ്തു. ബ്ലഡ് റീപ്ലേസ്‌മെന്റ് ചെയ്തും മറ്റു മരുന്നുകളിലൂടെയും രണ്ടാം ദിവസം തന്നെ ബിപി നോർമൽ ലെവലിലേക്ക് വന്നു. രോഗി ബോധം വീണ്ടെടുത്തു. അണുബാധ തടയാൻ കടുത്ത നിയന്ത്രണം ഉൾപ്പെടെ ഓർഡർ ചെയ്തു ഡോക്ടർ. രോഗിയെ ശുശ്രൂഷിക്കുന്ന രണ്ടു നേഴ്‌സസിന് മാത്രമേ അടുത്തേക്ക് പോലും പ്രവേശനം അനുവദിച്ചുള്ളു.\nഐസിയുവിന് വെളിയിൽ സന്ദർശകർ തിങ്ങി നിറഞ്ഞു. എല്ലാം നല്ല ഒന്നാന്തരം ഗുണ്ടകൾ . എല്ലാവര്ക്കും അകത്തു കയറി രോഗിയെ കണ്ടേ പറ്റു...സെക്യൂരിറ്റി യോടെല്ലാം കട്ട കലിപ്പ് . അകത്തു കയറാൻ ഉന്തും തള്ളും. ഒരാളെയും കടത്തിയില്ല. ബോധം വീണ്ടെടുത്തതോടെ വെന്റിലേറ്ററിൽ നിന്നും മാറ്റി. അതോടെ രാജുവിന്റെ സ്വഭാവം അയാൾ കാണിച്ചു തുടങ്ങി. ഐസിയുവിൽ നിന്നും പുറത്തേക് മാറ്റണം. കടുത്ത വാശി. കൂടെ വീട്ടുകാരെന്നു പറയാൻ ആകെയുണ്ടായിരുന്നത് ഒരു അനിയനും അയാളുടെ ഭാര്യയും അവരുടെ അച്ഛനും മാത്രം. അവരും അതേ അഭിപ്രായം തന്നെ. അങ്ങനെ അവരുടെ നിർബന്ധത്തിനു വഴങ്ങികൊണ്ട് പുറത്തേക്ക് തള്ളി നിൽക്കുന്ന കുടലും അതിനു വെളിയിൽ പാക്ക് ചെയ്തു വെച്ചിരിക്കുന്ന ഡ്രെസിങ്ങുമായി അയാളെ റൂമിലേക്ക് ഷിഫ്റ്റ് ചെയ്തു.\nറൂമിനകത്തു രണ്ടേ രണ്ടു പേരല്ലാതെ ആരെയും പ്രവേശിപ്പിക്കരുതെന്നെല്ലാം കടുത്ത നിർദ്ദേശങ്ങൾ ആദ്യമേ കൊടുത്തിരുന്നു. അപ്പോഴും അത് അവർ പാലിക്കുമോ, അണുബാധ ഉണ്ടാകുമോ എന്നൊരു ആശങ്ക ഉണ്ടായിരുന്നു ഞങ്ങൾക്ക്. അതുപോലേ തന്നെ സംഭവിച്ചു. വരുന്നവരും പോകുന്നവരുമെല്ലാം അകത്തു കയറി കാണുന്നു. ആദ്യ രണ്ടു ദിവസം റൂമിൽ അവർ ജോളിയായി കൂടി. മൂന്നാം ദിവസം ആയപ്പോഴേക്കും പനി തുടങ്ങി. അണുബാധ ലക്ഷണങ്ങൾ കാണിച്ചു തുടങ്ങി. കൂടെ ശ്വാസ തടസ്സവും. ഡോക്ടർ പരിശോധിച്ചു. പെട്ടെന്ന് ഐസിയുവിലേക്ക് തിരിച്ചു മാറ്റി. വെന്റിലേറ്ററിൽ പ്രവേശിപ്പിച്ചു. അവിടന്നങ്ങോട്ട് ഓരോ ദിവസം കഴിയും തോറും അയാളുടെ നില മോശമായിക്കൊണ്ടേയിരുന്നു. ട്യൂബ് മാറ്റി കഴുത്തിൽ ദ്വാരമുണ്ടാക്കി ( ട്രക്കിയോസ്റ്റമി) വെന്റിലേറ്റർ കണ്ടിന്യു ചെയ്തു .\nപിന്നെയും ആരോഗ്യനില വഷളായിക്കൊണ്ടേയിരുന്നു ....\nസന്ദർശകരും കൂട്ടിരിപ്പുകാർക്കും ദിവസേന കുറഞ്ഞു കൊണ്ടിരുന്നു ...\nഅനിയനും ഭാര്യയും ഇടക്ക് അവരുടെ പിതാവും മാത്രമായി ....\nഅവർക്ക് തന്നെ ബില്ലടച്ചു മടുത്തു തുടങ്ങി ...\nഅവസാനം അവരും കയ്യൊഴിയുകയാണെന്ന് പറഞ്ഞു തുടങ്ങി ...\nഅതല്ലെങ്കി വെന്റിലേറ്റർ ഒഴിവാക്കി മരണത്തിലേക്ക് തള്ളിവിട്ടുകൂടെ എന്ന് വരെ ചോദിച്ചു ..\nഓരോരോ അവയവങ്ങൾ പ്രവർത്തനം നിലച്ചു തുടങ്ങി. കിഡ്‌നി ,കരൾ, ബ്രെയിനിൽ ബ്ലീഡിങ് അങ്ങനെ അങ്ങനെ.\nഇടക്ക് അല്പം ബോധം വരുമ്പോൾ നിറഞ്ഞ കണ്ണുകളോടെ നോക്കുന്നത് മാത്രം കാണാം. ഇങ്ങനെ നരകിക്കാൻ വിടാതെ എന്നെയൊന്നു കൊന്നു തരുമോ എന്നയാൾ ചോദിക്കുന്ന പോലെ തോന്നി .അപ്പോഴെല്ലാം കൈ പിടിച്ചു നിർവ്വികാരമായി അയാളുടെ മുഖത്തേക്ക് ഞങ്ങളും നോക്കും . .മുപ്പതാം ദിവസം അയാളുടെ പിറന്നാളായിരുന്നു ..വൈകീട്ട് ക്ഷേത്രത്തിൽ വഴിപാട് കഴിപ്പിച്ച ശേഷം അനിയനും അനിയന്റെ ഭാര്യാ പിതാവും കൂടി അയാളുടെ നെറ്റിയിൽ കൊണ്ട് വന്നൊരു കുറിയെല്ലാം തൊട്ടു. അന്ന് ഞങ്ങൾ അയാളെ പതിവിലും നന്നായി തന്നെ ഒരുക്കിയാണ് കിടത്തിയത്. രാത്രി ആയപ്പോഴേക്ക് മരണ ലക്ഷണങ്ങൾ തുടങ്ങി. അനിയൻ മാത്രം വന്നു കണ്ടു..അടുത്തു നിന്ന് പ്രാർത്ഥിച്ചു . അൽപ സമയം കഴിഞ്ഞു. മരണം സ്ഥിരീകരിക്കുകയും ചെയ്തു. അയാൾ കൊട്ടേഷൻ ഏറ്റെടുത്ത...കൂടെ തല്ലാനും കൊല്ലാനും നടന്നിരുന്ന ഒരാളും ആ പരിസരത്തു പോലും വന്നില്ല.\nപച്ചക്ക് മനുഷ്യനെ വെട്ടിയും തല്ലിയും കൊന്നും ആനന്ദം കണ്ടെത്തുന്ന മനുഷ്യാ ,,നീ അറിഞ്ഞിരുന്നോ നിന്നെയും കാത്തിരിക്കുന്നുണ്ട് അതേപോലെ അല്ലെങ്കിൽ അതിനേക്കാൾ ഭീകരമായ മരണം.\nപൊലീസ് നഴ്സ് ക്രൈം ഗുണ്ടാ Police Nurse Crime Cpm Bjp Murser Politival Murder\n‘എല്ലാവരും പിടിയിലായിട്ടില്ല, ആ വമ്പന് സ്രാവ് ഇപ്പോഴും പുറത്താണ്’; പള്‍സര് സുനി\nകൊച്ചിയില് നടി ആക്രമിക്കപ്പെട്ട കേസുമായി ബന്ധപ്പെട്ട കേസിലെ മുഖ്യപ്രതി പള്‍സര് സുനി ...\nഅശ്ലീല സൈറ്റുകള്‍ക്ക് എട്ടിന്റെ പണികൊടുത്ത് ടെലിവിഷന് പരമ്പര !\nഇന്റര്‍നെറ്റ് വ്യാപകമായതോടെ അശ്ലീല സൈറ്റുകളിലെ കാഴ്ച്ചക്കാരും വര്‍ദ്ധിച്ചു. അശ്ലീല ...\nമലയാള സിനിമയേയും മലയാളികളേയും ഒരേപോലെ ഞെട്ടിച്ചു കൊണ്ടാണ് നടി ആക്രമിക്കപ്പെട്ട സംഭവം ...


Thiruvananthapuram, First Published 17, Nov 2019, 12:09 PM\nകേരള സർവകലാശാല മോഡറേഷൻ തട്ടിപ്പിൽ അധികം മാർക്കും മാർക്ക് ലിസ്റ്റും റദ്ദാക്കും. നടപടിക്ക് വിസിയുടെ നിർദേശം.\nതിരുവനന്തപുരം: കേരള സർവകലാശാല മാർക്ക് തിരിമറിയിൽ നടപടിക്ക് വൈസ് ചാൻസലറുടെ നിർദേശം. മോഡറേഷന്‍റെ മറവിൽ നൽകിയ അധികം മാർക്ക് റദ്ദാക്കാൻ വൈസ് ചാൻസിലര് നിർദേശിച്ചു. മോഡറേഷന്‍റെ മറവിൽ അധികമാർക്ക് കിട്ടിയവരുടെ മാർക്ക് ലിസ്റ്റും റദ്ദാക്കും. സോഫ്റ്റ് കമ്പ്യൂട്ടർ വിദഗ്ധർ നാളെ പരിശോധന നടത്തും.\nഇതിനിടെ, കേരള സര്‍വലാശാലയിൽ കൂടുതൽ പരീക്ഷകളിൽ മോഡറേഷൻ തട്ടിപ്പ് നടന്നെന്ന നിര്‍ണായക വിവരങ്ങള് പുറത്തുവന്നു. 12 പരീക്ഷകളില് ക്രമക്കേടുകള് നടന്നുവെന്നും ഒരേ പരീക്ഷയുടെ മോഡറേഷന് നിരവധിത്തവണ തിരുത്തിയതായും കണ്ടെത്തി. മോഡറേഷന് തട്ടിപ്പില് സർവകലാശാല മൂന്നംഗ സമിതി നാളെ അന്വേഷണം തുടങ്ങും. സംഭവത്തില് ക്രൈം ബ്രാഞ്ച് അന്വേഷണവും ഉടന് തുടങ്ങും.\nAlso Read: കേരള സർവ്വകലാശാല മോഡറേഷൻ ക്രമക്കേട്; ക്രൈംബ്രാഞ്ച് അന്വേഷണം ആവശ്യപ്പെട്ട് രജിസ്‍ട്രാര് ഡിജിപിക്ക് കത്ത് നല്‍കി\nLast Updated 17, Nov 2019, 12:27 PM